Лем Станислав

Непобедиви

Станислав Лем

Непобедиви

Превод: Вујичић Петар

Lem Stanisław, Niezwyciężony, 1964.

КЕНТАУР

1976.

1. ЦРНА КИША

„Непобедиви”, крстарица друге класе, највећа јединица којом је располагала база у сазвежђу Лире, ишао је фотонском линијом кроз крајњи квадрат сазвежђа. Осамдесет три члана посаде спавало је у тунелском хибернатору централног спрата. Пошто је пут био релативно кратак, уместо потпуне хибернације примењен је појачани сан, у коме температура тела не спада испод десет степени. У кормиларској кабини радили су само аутомати. У њиховом пољу виђења, на нишанском крсту, налазио се сунчани диск, једва нешто ужаренији од обичног црвеног патуљка. Када је његов круг заузео половину ширине екрана, анихилациона реакција је обустављена. Извесно време у целом броду владала је мртва тишина. Безвучно су радили аклиматизатори и бројчане машине. Престала је најделикатнија вибрација која прати емитовање светлосног стуба што је претходно излазио из крме и који је као бескрајно дуг мач заривен у мрак потиском покретао брод. „Непобедиви” је ишао истом брзином, блиском брзини светлости, беживотан, глух и на изглед празан.

Потом светла почеше да намигују са пултова обливених руменилом далеког сунца које је стајало на средишњем екрану. Феромагнетне траке се покренуше, програми полако почеше да се укључују у све нове и нове апаратуре, комутатори су избацивали искре и струја је потекла у водове са зујањем које нико није чуо. Електрични мотори, савладавајући отпор давно охлађених мазива, кренули су и из басова прелазили у високу јеку. Полуге кадмијума загасите боје помаљале су се из помоћних реактора, магнетне пумпе убацивале су течни натријум у спиралне расхладне цеви, кроз лим кормиларских палуба проби се треперење, а истовремено слабо пуцкетање у унутрашњости зидова, као да су тамо врвеле читаве скупине животињица и лупкале канџама о метал, посведочило је да су аутоматски ремонтни калибри већ кренули на многокилометарски пут да би контролисали сваки спој носача, непробојност трупа, целину металних спојница. Цео брод је био испуњен шумовима, кретњом, будећи се, и само је његова посада још спавала.

Док наредни аутомат, прогутавши своју програмску траку, не посла сигнале у централу хибернатора, тада се у дах хладног ваздуха умеша гас за разбуђивање. Између редова лежајева, кроз решетке на поду, заструја топли ветар. Људи ипак као да дуго нису хтели да се пробуде. Неки су беспомоћно померали руке; празнину њиховог леденог сна испунише привиди и кошмари. Неко најзад први отвори очи. Брод је за то већ био спреман. Неколико минута унапред дотадашњу таму дугих појасних ходника, отвора за лифтове кајута кормиларске кабине, радних места, барокомора испуњавао је бели блесак вештачког дана. И док је хибернатор био испуњен Ијудским уздасима и буновним стењањем, брод као да у нестрпљењу није могао да дочека буђење посаде, те сам започе почетни маневар кочења. На централном екрану се појавише језици кљунастог огња. У дотадашње мртвило брзине блиске светлосној увуче се потрес, снажна сила пристављена у прамчаним катапултима трудила се да пригњечи осамнаест хиљада тона стајаће масе „Непобедивог” помножене сада његовом огромном брзином. У картографским кабинама неспокојно се затресоше карте, чврсто упаковане у ролнама. Ту и тамо померили су се недовољно причвршћени предмети; у кухињама је зазвекетало посуђе заљуљали су се наслони пенастих фотеља, појасеви и зидни конопци појединих палуба почеше да се љуљају. Лупњава, помешан звекет стакла, лима, предмета од синтетике, у таласу прође кроз цео брод, од прамца до крме. Из хибернатора је, међутим, већ стизао жагор људских гласова; људи су се из ништавила у коме су почивали седам месеци, кроз кратки сан, враћали у јаву.

Брод је губио брзину. Планета је заклонила звезде, сва у риђој вуни облака. Конвексно огледало океана у коме се огледало сунце, померало се све спорије. У видном пољу појавио се мрк континенат прошаран кратерима. Људи на палубним положајима нису видели ништа. Дубоко под њима, у титанској утроби погона нарастала је пригушена рика, огромни терет је кидао прсте са дршке. Облак који се пробио у прамен притиска посребрио се у експлозији живе, распао се и нестао. Рика мотора се за часак појачала. Риђасти штит се спљоштио: тако се планета преображава у копно. Већ се видело како ветар носи српасте пешчане дине, праменови лаве што су се разилазили као жбице на точку од најближег кратера заиграли су од одраженог пожара ракетних млазних цеви, јачим од сунчаног.

„Сва снага на осе. Статички притисак.”

Стрелице су се лењо пребацивале у следећи сектор скале. Маневар прође беспрекорно. Брод је као преврнут вулкан који рига ватру висио пола миље изнад рошаве површине, са стеновитим ланцима утонулим у песак.

„Сва снага на осе. Умањити статички притисак.”

Већ се видело место на коме окомити талас млазног притиска бије у тле. Тамо се дигла мрка пешчана олуја. Из крме су сипале љубичасте муње, наизглед безвучне, јер је грмљавину заглушивала јача од њих рика гасова. Разлика потенцијала се изједначила, муње нестадоше. Један преградни зид се разјечао. Командант покретом главе показа на њега, инжењеру: резонанца. Треба је отклонити. Али нико се не одазва, покретачи су завијали, брод се сад спуштао без иједног дрхтаја, као челична планина придржавана невидљивим конопцима.

„Пола снаге на осе. Мали статички притисак.”

У кружним прстенима, попут таласа правога мора, на све стране су јурили задимљени таласи пустињског песка. Епицентар, погођен из мале раздаљине жбунастим пламеном сагоретина није се више димио. Песка нестаде, претворио се у огледало мехурастог црвенила у кључало језеро истопљене кремене земље, у стуб звекетавих експлозија, док се не испари. Обнажен као кост, стари облик планете поче да омекшава.

„Реактори на празну брзину. Хладан притисак.”

Плаветнило атомске ватре угасну. Из млажњача покуљаше коси зраци бороводоника, и у један мах пустињу, зидове стеновитих кратера и облаке над њима обли аветињско зеленило. Базалтна подлога на коју је требало да се спусти широко подножје „Непобедивог” није више претила да ће се растопити.

„Реактори нула. Хладним притиском у атерирање.”

Сва срца закуцаше живље, очи се нагнуше над инструменте, дршке се ознојише у згрченим прстима. Обредне речи су означавале да више неће бити повратка, да ће ноге крочити на право тле, па макар то био и песак пустињског глобуса, али постојаће на њему излазак и залазак сунца, видик и облаци, и ветар.

„Приземљење прецизно у надиру.”

Брод је био пун отегнуте јеке турбина, које су погонски материјал потискивале наниже. Зелени, купасти ватрени стуб спојио га је са задимљеном стеном. Са свих страна дигоше се облаци песка, заслепише перископ средишњих палуба, само су се у кормиларској кабини на радарским екранима стално појављивали и гасили дуж зрака који су описивали обрисе пејсажа што су тонули у тајфунском хаосу.

„При додиру стоп.”

Огањ је бунтовнички буктао под крмом, притискиван милиметар по милиметар телесином ракете која је седала на њега, зелени пакао је прскао дугим млазевима просецајући узбуркане пешчане облаке. Зев између крме и опаљеног базалта стене, постао је уска пукотина, линија зеленог сагоревања.

„Нула нула. Сви мотори стоп.”

Звоно. Један једини ударац, као удар огромног, пукнутог срца. Ракета је стала. Главни инжењер је стајао држећи руке на дршцима хаваријског одбацивања: стена је могла да се улегне. Чекали су. Стрелице секундаре и даље су се кретале својим инсекатским покретима. Командант је гледао неко време на мерач усправности, његово сребрнасто светлашце није се ни мрднуло на страну од црвене Нуле. Ћутали су. Загрејане до црвеног усијања млажњаче су почињале да се грче, испуштајући низ карактеристичних одјека, налик на промукло стењање. Црвенкасти облак, подигнут на стотине метара, почео је да опада. Из њега се промолио врх „Непобедивог”, његови бокови осмољени атмосферским трењем и због тога налик на стару стену, храпав, двоструки оклоп, риђа прашина се још колутала и летела око крме, али сам брод се већ увелико умирио, као да је постао део планете, и сада кружи заједно с њеном површином у лаганом кретању, које траје већ вековима, под љубичастим небом обасјаним најјачим звездама, које су се губиле само у близини црвеног сунца.

„Процедура нормална?”

Астрогатор се усправи изнад бродске књиге где је, на половини стране, уписао уговорени знак слетања и уз њега у рубрику уписао назив планете: „Регис III”.

„Не, Рохане. Почећемо од трећег степена.”

Рохан се трудио да не испољи зачуђеност.

„Разумем. Мада…” додаде поверљивим тоном који му је Хорпах често дозвољавао, „не бих волео да будем онај који ће људима то казати.”

Као да није чуо речи свог официра, астрогатор га ухвати за руку и доведе га до екрана као до прозора. Разгрнут млазом приземљавања даље од брода песак је формирао неку врсту котлине оивичену динама које су се осипале. С висине од осамнаест спратова они су кроз тробојну површину електронских импулса, која је стварала верну слику спољњег света, посматрали камени гребен кратера удаљеног три миље од њих. Са западне стране гребен се губио на обзорју. Са источне стране су се под његовим одронима гомилале црне, непробојне сенке. Широке реке лаве, са гребенима уздигнутим изнад песка, имале су боју старе крви. Једна јака звезда сијала је на небу, испод горњег руба екрана. Катаклизма изазвана слетањем „Непобедивог” прошла је и пустињски ветар, снажна струја ваздуха што је стално надирала од полутарских области према полу планете, већ је бацао прве пешчане језичке под крму брода, као да настоји да залечи рану створену издувним огњем. Астрогатор укључи мрежу спољњих микрофона и паклено, далеко завијање, заједно са звуком песка који је ударао у оклопе, за часак испуни високу просторију командне кабине. Затим искључи микрофоне и завлада тишина.

„Тако то изгледа”, рече полако. „Али „Кондор” се одавде није вратио, Рохане.” Овај стисну вилице. Није могао да се препире са старешином. Прелетео је с њим много парсека, али међу њима није дошло до пријатељства. Можда је разлика у годинама била превише велика. Или су заједно савладане опасности биле превише мале. Суров је био тај човек чија је коса била бела готово као његово одело. Близу стотину људи непомично је стајало на својим местима након обављеног тешког рада који је претходио приближењу, триста часова кинетичке енергије, нагомилане у сваком атому „Непобедивог”, улазак у орбиту, приземљење. Готово сто људи, који месецима нису чули глас ветра и који су научили да мрзе празнину, као што је мрзи само онај који је познаје. Али командант о томе сигурно није мислио. Полако је ишао кроз кабину и спустивши руку на наслон фотеље, дигнут већ на нову висину, промрмља:

„Не знам шта је то, Рохане.”

И одједном оштро:

„Шта још чекате?”

Рохан брзо приђе сортирном пулту, укључи унутрашњу инсталацију и гласом, у коме је још подрхтавао пригушени бес, поче да командује:

„Сви спратови, пажња! Приземљење завршено. Копнена процедура трећег степена. Спрат осми: припремај енергоботе. Спрат девети: екранизацијске батерије у покрет. Техничари заштите на положаје. Остатак посаде: на означена радна места. Готово.”

Чинило му се док је то говорио, гледајући у зелено око појачала, које је трептало сагласно с модулацијом његовога гласа, да види њихова ознојена лица како се коче у изненадном чуђењу и гневу, дигнута према звучницима. Мора да су тек сада схватили, да су почели да псују…

„Копнена процедура трећег степена у току, господине астрогаторе”, рече не гледајући старијег човека. Овај њега погледа и неочекивано, углом усана, осмехну се:

„То је само почетак, Рохане. Можда ће још бити дугих шетњи при заласку сунца, ко зна…”

Извадио је из плитког орманића у зиду уску, издужену књигу отворио је и спустивши је на бели пулт, сав најежен од разних покретача, рече:

„Читали сте ово?”

„Да.”

„Последњи њихов сигнал, који је регистровао седми хипер-релеј, стигао је до проксималне бове у домету Базе пре годину дана.”

„Знам напамет његову садржину. „Искрцавање на Регис III завршено. Планета пустињска, типа суб-Делта 92. Силазимо на копно другом процедуром у полутарском појасу континента Еване.”„

„Да. Али то није био последњи сигнал.”

„Знам, господине астрогаторе. Четрдесет часова касније хипер-релеј је регистровао серију импулса, сличних Морзеовим знацима, али без икаквог значења, а затим — чудне гласове, поновљене неколико пута. Хертел их је назвао „мјаукањем мачака које вуку за реп”.”

„Да…” рече астрогатор, али се видело да не слуша. Поново је стајао пред екраном. Над самим рубом видног поља, сасвим поред ракете, појавили су се маказасто истурени лукови свознице, по којој су пролазили равномерно, као на паради, један за другим, енергоботи, машине тешке тридесет тона, превучене силиконским противпожарним оклопом. Како се који спуштао доле, њихови поклопци су се полако дизали увис, због чега се њихов сјај повећавао; напуштајући свозницу, заривали су се дубоко у песак, али су ишли поуздано, орући пешчани нанос који је ветар већ био створио око „Непобедивог”. Разилазили су се зрачно на једну и на другу страну, све док се након десет минута цео периметар брода не нађе окружен ланцем металних корњача. Заставши, сваки је почео одмерено да се укопава у песак, док се не изгубише у њему и само су треперави пламичци, правилно размештени по риђим падинама дина, показивали места на којима су се помаљале куполе Диракових одашиљача. Превучен пенастом материјом челични под командне кабине затресао се од људских корака. Њихова тела је потресао муњевит, изразит дрхтај који се ипак једва могао осетити и који се потом изгубио, и само се још часак задржао стежући вилице, а виђена слика се изгубила из вида. Та појава није трајала ни пола секунде. Вратила се тишина, нарушавана само удаљеним брујањем паљења мотора што је допирало негде из доњих делова брода. Пустиња, црно-риђе гомиле камења, таласи песка који су се лагано померали изоштрили су се на екранима и све је било као раније само се изнад „Непобедивог” проширила невидљива купола поља сила затварајући приступ броду. На свозници се појавише, корачајући наниже, металне крабе с ветрењачама антена које су се окретале на смену, лево и десно. Инфороботи, далеко већи од одашиљача поља, имали су спљоштен труп и повијене металне штуле, које су се шириле у страну. Тонући у песак и као с неким гађењем вадећи из њега кракове који су дубоко упадали, чланконошци су се разишли и заузели места у прекидима ланца енергобота. Равномерно с развојем операције заштитног појаса, на централном пулту командне кабине искакала су, на загаситој подлози, контролна светлашца, а штитови импулсних сатова испуњавали су се зеленкастим блеском. Као да је десетак крупних мачјих очију гледало сада непомично на ова два човека. Стрелице су свуда стајале на нули, показујући да ништа не покушава да се пробије кроз невидљиву брану поља сила. Само је показатељ диспозиције снаге летео све више, пролазећи преко црвених цртица које су обележавале гигавате.

„Ја сада одох доле да нешто поједем. Ви изведите стереотип, Рохане”, рече уморно Хорпах, одвајајући се од екрана.

„Без посаде?”

„Ако желите, можете да пошаљете неког… или да пођете сами.”

С тим речима астрогатор размаче врата и изиђе. Рохан је још за часак видео његов профил на слабој светлости лифта, који је бешумно појурио доле. Погледао је на таблицу сатова поља. Нула. У ствари, требало је почети од фотограметрије, помислио је. Окружавати планету толико дуго док се не добије потпун комплет снимака. Можда би се на тај начин нешто открило. Јер визуелне опсервације из орбите не вреде много; континенти нису море, и сви заједно посматрачи поред догледа нису морнари у кошевима за посматрање. Друга је ствар што би се комплет фотографија добио тек отприлике за месец дана.

Дизалица се вратила. Рохан уђе у њу и спусти се на шести спрат. Велика платформа пред барокомором била је пуна људи који, у ствари, ту више нису имали шта да раде, тим пре што су се четири сигнала који су позивали на ручак, понављали ваљда већ пуна четврт часа. Размакоше се пред Роханом. „Џордан и Бланк. Поћи ћете са мном на стереотип.”

„Пуни скафандри, господине невигаторе?”

„Не. Само апарате с кисеоником. И једног робота. Најбоље арктанског, да нам не утоне у овај проклети песак. А ви сви шта ту стојите? Изгубили сте апетит?”

„Радо бисмо изишли, господине навигаторе… макар на кратко.”

„На копно…”

Диже се жагор.

„Тихо, момци. Доћи ће време за излете. За сада имамо трећи степен.” Нерадо су се разилазили. Уто се из товарног окна помоли дизалица с роботом, који је за главу био виши од најстаситијих људи. Џордан и Бланк, већ са кисеоничким апаратима, враћали су се на електричним колима — видео их је наслонивши се на ограду у ходнику, који се сада, када је ракета стајала укотвљена, претворио у окомит бунар који је зјапио све до машинске преграде. Осећао је над собом и под собом простране спратове од метала, негде сасвим на дну радили су бешумни конвејери, чуло се слабо мљацкање хидрауличних водова, а из окна дубоког четрдесет метара одмерено је струјао дах хладног прочишћеног ваздуха из аклиматизатора машинске хале.

Два човека из екипе за службу у коморама отворише пред њима врата. Рохан махинално провери положај опасача и притисак маске. Џордан и Бланк уђоше за њим; после чега лим тешко зашкрипа под роботовим ногама. Страшан, отегнут писак при усисавању ваздуха у унутрашњост брода. Отвори се спољни поклопац. Свозница машина налазила се четири спрата ниже. Да би се сишло доле, људи су се служили малом дизалицом, која је још пре тога извучена из оклопа. Њена решетка допирала је до врха пешчане дине. Отвор дизалице био је неограђен са свих страна. Ваздух је био само нешто хладнији него у броду. Седоше учетворо, откочени магнети попустише, и они се меко спустише с висине једанаестог спрата, пролазећи дуж појединих секција трупа. Рохан је махинално проверавао њихов изглед. Нема често прилике да надзире брод изван дока, споља. Презапослен, помислио је видећи ожиљке које су оставили за собом метеорити. Местимично су оклопне плоче изгубиле сјај, као да их је нагризла јака киселина. Дизалица заврши свој кратки пут, спустивши се меко на слој нанесеног песка. Искочише и одмах упадоше у песак до колена. Само је робот, намењен за истраживања на снежним површинама, корачао смешним, паткастим, али поузданим ходом на својим карикатурално спљоштеним стопалима. Рохан му рече да стане, а сам с људима пажљиво стаде да разгледа све отворе грла у подножју, оне који су могли да се разгледају споља.

„Добро би им дошло мало глачања и продувавања”, рече. Тек пошто је изишао испод крме, запазио је колику огромну сенку баца брод на тле. Као широк пут протезала се сенка преко дина, снажно осветљена сунцем које се налазило на западној страни. У правилности пешчаних таласа осећао се неки нарочит мир. Долине тих таласа биле су испуњене плавичастом сенком, а њихови врхови руменели су се на залазећем сунцу, и ово топло, нежно руменило подсећало га је на боје које је некада видео у илустрованој књизи за децу. Било је баш тако невероватно благо. Полако је преносио поглед са дине на дину, проналазећи све нове и нове преливе кајсијасте боје, што даље, све више риђе, прошаране срповима црних сенки, све до оног места где су се, сливени у жуто сивило, оцртавали грозно накострешени блокови нагих вулканских стена. Стајао је тако и гледао, а његови људи су, без журбе, покретима аутоматизованим многогодишњом навиком, вршили утврђена мерења, узимали у мале касете узорке ваздуха и песка, мерили радиоактивност тла покретном сондом, чије је бушиличко тело придржавао арктан. Рохан није на њих уопште обраћао пажњу. Маска му је обухватала само нос и уста, а очи и целу главу је имао слободне, јер је скинуо с главе плитки заштитни шлем. Осећао је ветар на коси, осећао је додире нежних пешчаних зрна на лицу, како му се, уз лако голицање, утискују између пластичног руба и образа. Неспокојни налети ветра лепетали су ногавицама његовог комбинезона, а сунчев диск, сав као натечен, у који се некажњено могло гледати ваљда цео секунд, сада је стајао над самим рубом ракете. Ветар је отегнуто фијукао, поље сила није задржавало кретање гасова, зато Рохан није могао да оцени где се из песка диже невидљиви заштитни зид. Огромно пространство које је обухватао погледом било је мртво, као да никад на њ није ступила људска нога, као да то није била планета која је прогутала брод класе „Непобедивог” са осамдесет чланова посаде, прогутала огромну крстарицу међузвезданих простора, способну да у делићу секунде ослободи снагу милијарди киловата, да је претвори у енергетска поља која не може да пробије никакво материјално тело, да их концентрише у разорне зраке са звезданом температуром, који могу да претворе у прах планински ланац или да исуше море. А ипак је овде погинуо тај челични организам, изграђен на Земљи, плод многовековног процвата технологије, и нестао је на непознат начин, без трага, без сигнала СОС, као да се расплинуо на овој риђој и сивој пустињи.

И цео овај континенат изгледа исто, помислио је. Памтио га је добро. Видео је с висине красте кратера и једини покрет који је ту запазио — било је кретање облака, који су вукли своје сенке изнад бескрајно расутих пешчаних хумки.

„Активност?” упита не окрећући се.

„Нула, нула и два”, одговори Џордан и диже се с колена. Имао је црвено лице, очи су му гореле. Маска је изобличавала боју његовог гласа.

То значи мање него ништа, помисли Рохан. Уосталом, они са „Кондора” не би погинули због тако грубе неопрезности аутоматски индикатори дигли би узбуну чак и када се нико не би побринуо за стереотип испитивања.

„Атмосфера?”

„Азота 78 процената, аргона 2 процента, угљен-диоксида нула, метана 4 процента, остало је кисеоник.”

„Шеснаест процената кисеоника!? Сигурно?”

„Сигурно.”

„Радиоактивност ваздуха?”

„Практично нула.”

То је било чудно. Толико кисеоника! Та вест га наелектриса. Приђе роботу који му одмах поднесе пред очи касету са узорцима. „Можда су покушали да се крећу без кисеоничких апарата”, помисли бесмислено, јер је знао да тако није могло да буде. Истина дешавало се понекад да је неки човек, више од осталих мучен жељом за повратком, упркос забрани скидао маску, јер му је околни ваздух изгледао тако чист, тако свеж — и падао је отрован. То је ипак могло да се догоди евентуално једноме, највише двојици.

„Имате ли већ све?” упита.

„Да.”

„Враћајте се”, рече им.

„А ви?”

„Још ћу остати. Враћајте се”, понови нестрпљиво. Хтео је да остане сам. Бланк пребаци ремен преко рамена на коме су висиле касете везане за дршке, Џордан пружи роботу сонду и удаљише се, упадајући у песак; арктан је шљапкао за њима, с леђа тако налик на маскираног човека.

Рохан пође према крајњој дини. Изблиза је угледао при крају раширен врх емитора уроњеног у песак; на томе месту је он стварао заштитно поље сила. Не толико да би проверио његово деловање, него просто из детињег хира, захватио је шаку песка и бацио је пред себе. Песак полете и, као да је налетео на невидљиво окомито стакло, сручи се поново за земљу.

Просто су га руке сврбеле да скине маску. Знао је то добро. Испљунути дисаљку, стргнути опасаче, испунити цела плућа ваздухом, напити га се пуним плућима…

Омекшавам, помисли и крену натраг према броду. Дизалица је чекала, празна, с платформом меко утонулом у дину, а ветар је стигао да је за неколико минута његовог одсуства превуче слојем нанесеног песка.

У главном ходнику петога спрата погледао је на зидни информатор. Командант је био у звезданој кабини. Повезе се горе.

„Једном речју — идила?” рече астрагатор саслушавши га. „Никаквих радиоактивности, никаквих спора, плесни, вируса, ничег — само тај кисеоник… Узорке треба дати на испитивање.”

„Већ су у лабораторији. Можда овде има живота на другим континентима”, примети Рохан неодлучно.

„Сумњам. Инсолација ван екваторијалнг појаса је слаба; нисте видели дебљину капа на половима? Јамчим да тамо има бар осам, ако не и десет километара леденог покривача. Можда пре океан, некакве алге, морска трава — али зашто живот није изишао из воде на копно?”

„Треба завирити у ту воду”, рече Рохан.

„Прерано је питати наше људе, али планета ми изгледа стара. Такво смежурано јаје мора да је прегурало неких шест милијарди година. Уосталом, сунце је такође већ поодавно превалило раздобље свога пуног сјаја. Оно је већ готово обичан црвени патуљак. Да, ово одсуство живота на копну је чудновато. Нарочита врста еволуције, која не може да поднесе сушу. Јесте. То би објаснило присуство кисеоника, али не и проблем „Кондора”.”

„Некакви видови живота, нека подводна бића која се крију у океану, која су тамо створила цивилизацију на дну”, набаци мисао Рохан. Обојица су посматрали велику карту планете у Меркаторовој пројекцији, непрецизну, јер је израђена на основу података добијених помоћу аутоматских сонди из прошлог века. Показивала је само обрисе главних континената и мора, линије до којих су стизале поларне капе и неколико највећих кратера. У мрежи подневака и упоредника видела се црвеним кружићем убележена тачка под осмим степеном северне ширине — место на коме су атерирали. Астрогатор нестрпљиво помери папир на столу за мапе.

„Ни сами у то не верујете”, жацну се. „Тресор није могао бити глупљи од нас, не би се дао никаквим подводњацима, глупост. А уосталом, када би чак и постојала разумна водена бића, једна од првих ствари којима би се позабавила, било би овладавање копном. Ето, рецимо, макар у скафандрима испуњеним водом… Чиста глупост”, понови, не да би коначно уништио Роханову претпоставку, него зато што је већ мислио о нечем другом.

„Задржаћемо се овде неко време”, закључи најзад и дотаче доњи руб мапе која се с лаким шуштањем сави и нестаде у једном од водоравних регала великог складишта за мапе. „Причекаћемо и видећемо.”

„А ако не?” упита Рохан опрезно. „Потражићемо их?…”

„Рохане, будите разумни. Шеста звездана година и такве…” астрогатор је тражио праву реч, није је нашао и само је с омаловажавањем махнуо руком. „Планета је величине Марса. Како да их тражимо? Значи „Кондора”„, поправи се.

„Јесте, тло је гвожђевито…” безвољно признаде Рохан. У ствари, анализе су показивале велику примесу ферооксида у песку. Фероиндукцијски показатељи, дакле, нису вредели ништа. Не знајући шта да каже, ућута. Био је убеђен да ће командант на крају наћи некакав излаз. Неће се вратити тек празних руку, без икаквих резултата. Чекао је гледајући на накострешене Хорпахове обрве, истурене испод чела.

„Истину говорећи, не верујем да би ово чекање од 48 часова могло било шта да нам да, али правилник то захтева”, одазва се астрогатор неочекивано поверљивим тоном. „Седите, Рохане. Стојите ми над главом као грижа савести. Регис је најидиотскије место које се може замислити. Не зна се зашто је ту послат „Кондор” — уосталом није важно, чим се тако догодило.”

Прекиде. Био је лоше расположен као и обично, постајао је тада разговорљив и лако се упуштао у дискусију, чак поверљиву; што је увек било помало опасно, јер је у сваком трену могао разговор да пресече каквом заједљивошћу.

„Речју, овако или онако морамо нешто да радимо. Знате ли шта? Извешћете ми неколико малих фотоопсерватора у екваторијалну орбиту. Само да буде поштено кружна и тесна. Једно седамдесетак километара.”

„То је још у оквиру јоносфере”, побуни се Рохан. „Изгореће нам након неколико десетина окружења…”

„Нека изгоре. Али ће пре тога снимити шта се буде могло. Саветовао бих вам чак да ризикујете и шездесет километара. Можда ће изгорети већ у десетом обиласку, али само фотографија с такве висине може нешто да нам пружи. Знате ли како изгледа ракета виђена с раздаљине од сто километара, чак и кроз најбољи телеобјектив? Глава чиоде је, у поређењу с њом, цео планински масив. Учините то одмах… Рохане!”

На тај узвик навигатор се окрете, већ код врата. Командант је бацио на сто извештај са резултатима анализа.

„Шта је ово?! Какав је то опет идиотизам? Ко је то писао?”

„Аутомат. О чему је реч?” упита Рохан, трудећи се да сачува мир, јер је и у њему већ кипео гнев. Сад ће почети да ми зановета! помисли, приближавајући се намерно полако.

„Прочитајте. Ово. Да, ово.”

„Метана четири посто”, прочита Рохан. И сам се одједном запањи.

„Метана четири посто; а? А кисеоника шеснаест? Знате ли шта је то? Праскави плин! Можда ћете ми објаснити како цела атмосфера није експлодирала када смо се спуштали на бороводонику?”

„Заиста… не разумем”, промуца Рохан. Притрча брзо пулту спољне контроле, пусти кроз оптиметре усисивача мало спољне атмосфре и док је астрогатор у злослутном ћутању шетао по кабини, гледао је како анализатори грозничаво куцкају стакленим посудама.

„Но?!”

„Исто. Метана четири посто… кисеоника шеснаест”, рече Рохан. Није схватао како је то могуће, али је ипак осетио задовољство: Хорпах сада бар неће моћи да му пребаци.

„Покажите! Хм. Метана четири, но, да ме ђаво… добро. Рохане, сонде на орбиту, а затим, молим вас, дођите у мали лаб. Најзад, због чега имамо учењаке! Нека лупају главу.”

Рохан сиђе доле, узе два ракетна техничара и понови им астрогаторово наређење. Затим се врати на други спрат. Ту су биле смештене лабораторије и кабине стручњака. Редом је пролазио поред врата утиснута у метал, са таблицама од по два слова „ГИ”, „ГФ”, „ГТ”, „ГБ” и целог низа других. Врата мале лабораторије била су широм отворена; кроз монотоне гласове учењака с времена на време се пробијао астрогаторов бас. Рохан стаде на прагу. Били су ту сви „Главни” — Главни инжењер, Биолог, Физичар, Лекар и сви Технолози из машинске хале. Астрогатор је седео, сада ћутећи, у крајњој фотељи под електронским програмистом приручне бројчане машине, а маслинасти Модерон, руку сплетених и малих као у девојчице, говорио је:

„Нисам специјалиста за хемију гасова. У сваком случају, то вероватно није обичан метан. Енергија споја је другачија; разлика само у стотом месту, али постоји. Реагује с кисеоником тек у присуству катализатора, а и то нерадо.”

„Каквог порекла је тај метан?” упита Хорпах. Вртео је палце један око другог.

„Угљеник је у њему у сваком случају органског порекла. Нема га много, али то је ван сваке сумње…”

„Постоје ли изотопи? Колика старост? Колико је стар тај метан?”

„Од два до петнаест милиона година.”

„Какав размак!”

„Имали смо пола часа на располагању. Ништа више не могу да кажем.”

„Докторе Кестлеру! Откуда долази тај метан?”

„Не знам.”

Хорпах редом погледа своје стручњаке. Могло се мислити да ће планути, али нагло се осмехнуо.

„Господо, па ви сте искусни људи. Летимо заједно не од јуче. Молим ваше мишљење. Шта да урадимо? Од чега да почнемо?”

Како нико није журио да проговори, биолог Јопе, један од малобројних који се нису плашили Хорпахове раздражљивости, рече, мирно гледајући команданту у очи:

„Ово није обична планета класе суб-Делта 92. Да је таква, „Кондор” не би пропао. Пошто је имао на палуби стручњаке ни горе ни боље од нас, једино што знамо сигурно јесте то, да се њихово знање показало недовољним да би спречило катастрофу. Следи закључак да морамо задржати трећи степен процедуре и испитати копно и океан. Мислим да треба почети са геолошким бушењима, а истовремено позабавити се и овдашњом водом. Све остало би биле хипотезе; у оваквој ситуацији не можемо себи дозволити такав луксуз.”

„Добро”, Хорпах стисну вилице. „Бушења у периметру поља сила нису проблем. Нека се тиме позабави доктор Новик.”

Главни геолог климну главом.

„Што се пак тиче океана… колико је удаљена линија обале, Рохане?”

„Око двеста километара…” одговори навигатор, не чудећи се нимало што командант зна за његову присутност иако га не види: Рохан је стајао неколико корака иза његових леђа, крај врата.

„Мало далеко. Али нећемо више померати „Непобедивог”. Узећете онолико људи колико будете сматрали да је потребно, Рохане, Фицпатрика или још којег океанолога, и део енергобота из резерве. Поћи ћете с тим на обалу. Деловаћете само под заштитом поља сила; никаквих излета по мору, никаквих роњења. Аутомате такође не злоупотребљавати — немамо их превише. Јасно? Дакле, можете да почнете. Да, још једно. Да ли је овдашња атмосфера погодна за дисање?”

Лекари нешто прошапташе међусобно.

„У начелу јесте”, најзад рече Стормон, али као да ниље био потпуно уверен.

„Шта значи „у начелу”? Може или не може да се дише?”

„Толика количина метана није безначајна. Након извесног времена наступиће презасићеност крви и то може да изазове извесне лакше поремећаје на мозгу. Ошамућеност… али тек после једног часа, можда после неколико часова.”

„А није ли довољан какав гутач метана?”

„Не, господине астрогаторе, то значи, не исплати се производити гутаче, јер би их требало често мењати, а осим тога, постотак кисеоника је ипак доста низак. Ја лично сам за апарате с кисеоником.”

„Мхм. Остала господа такође?”

Вите и Елџарн климнуше главама. Хорпах устаде.

„Значи, почињемо. Рохане! Шта је са сондама?”

„Одмах ћемо их избацити. Могу ли још да преконтролишем орбиту, пре но што кренем?”

„Можете.”

Рохан изиђе, оставивши за собом жагор лабораторије. Кад уђе у кормиларску кабину, сунце је баш залазило. Тако тамно, да је руб његовог диска, испуњен готово љубичастом пурпурном бојом, просецао на хоризонту натприродно изразито зубату контуру кратера. Небо, у томе крају Галактике осуто звездама, изгледало је сада као још више увећано. Све ниже су просијавала велика сазвежђа, упијајући у себе пустињу која се губила у мраку. Рохан се повезао са прамчаним сателитским уређајем за избацивање. Управо се издавала команда за избацивање првог пара фотосателита. Наредни су имали да пођу увис након једног часа. Сутрадан ће дневни и ноћни снимци обеју полукугла планете морати да даду слику целога екваторијалног појаса.

„Минут тридесет и један… азимут седам. Управљам…” понављао је у звучнику отегнут глас. Рохан га покретом утиша и окрену фотељу према контролној табли. Не би то никоме признао, али га је увек забављала игра светлости при избацивању сонде у орбиту око планете. Најпре би засијале рубинском, белом и плавом светлошћу контролне жаруље бустера. Затим би зазујао стартни аутомат. Када би се његово куцање нагло прекинуло, слаб дрхтај би прошао кроз цео труп крстарице. Истовремено би се пустиња на екранима испунила фосфорним блеском. С танком, до крајности напетом грмљавином, засипајући матични брод бујицом пламена, минијатурни пројектил би излетео из прамчаног избацивача. Блесак бустера у лету треперио би на падинама дина све слабије и слабије, док се не би угасио. Сада се више не би чула ракетица, али би зато силина светлосне грознице захватила целу таблу. Са хектичном журбом из мрака су искакала издужена светлашца балистичке контроле, затим би им потврдно одговориле бисерне лампице диригованог управљања, а онда би се, у облику шарене јелке, појавили сигнали с постепеним одбацивањем испаљених чаура и најзад би над целим тим мравињаком дугиних боја блеснуо бео, чист квадрат, знак да је сателит уведен у орбиту. На средини његове снежно-беле површине назрело би се сиво острвце, које би, дрхтећи, показало одређену цифру, нпр. 67. То је висина лета. Рохан још једном провери елементе орбите: али и перигеј и апогеј су се уклапали у задате границе. Није ту више имао шта да ради. Погледао је на бродски часовник који је показивао 18, а затим на садашњи часовник локалног времена — већ 11 часова у ноћи. За часак је склопио очи. Радовао се предстојећој експедицији на океан. Волео је да делује сам. Осећао је поспаност и глад. Тренутно је премишљао да ли да узме таблету за отрежњење. А онда је закључио да је довољна сама вечера. Устао је, осетио колико је уморан, зачудио се и одмах као да се мало отрезнио. Сишао је доле у трпезарију. Тамо су већ били његови нови људи — два управљача јастучним транспортерима, међу њима Јарг, кога је Рохан волео због неуморног доброг расположења, био је тамо и Фицпатрик с двојицом колега, Брозом и Кехлином; они су већ завршавали вечеру када је Рохан тек наручивао топлу супу и вадио из зидног подајника хлеб и флаше са безалкохолним пивом. Корачао је, са свим тим на послужавнику, према столу, када под лако уздрхта. „Непобедиви” је избацио нови сателит.

Командант није допустио да се путује ноћу. Кренули су у пет часова по месном времену, пред суначев излазак. С обзиром на поредак марша диктиран неопходношћу, као и на његову непријатну спорост, такав поредак је називан спроводом. На челу и зачељу налазили су се енерегоботи, који су елипсоидним пољем сила штитили све унутрашње машине — универзалне јастучњаке, џипове с радиостаницама и радаром, кухињу, транспортер с херметичном стамбеном бараком која се сама намешта, мали ласер непосредног удара, вожен на гусеницама, од миља звани „шило”. Рохан се с тројицом учењака сместио у предњем енергоботу, што је додуше било неугодно, јер су једва седели због стешњености, али се бар имала илузија колико-толико нормалног путовања. Брзину је ваљало прилагођавати најспоријим машинама из спровода, баш енергоботима. Путовање није било посебно пријатно. Гусенице су трештале и шкрипале по песку, турбински мотори су завијали попут комараца слоновске величине, одмах иза људи који су седели избијао је из решеткастих заклона ваздух за хлађење, а цео енергобот је ишао као тешка шалупа на таласима. Црна игла „Непобедивог” брзо се сакрила иза линије хоризонта. Неко време су ишли обасјани водоравним зрацима хладног и као крв црвеног сунца кроз монотону пустињу, песка је полако бивало све мање, и из њега су се дизале косе камене плоче које је требало заобилазити. Кисеоничке маске и стално завијање мотора нису подстицали на разговор. Истраживачи су пажљиво посматрали хоризонт, али призор је био стално једнак — нагомилане стене, велики, од ветра испуцани блокови, на појединим местима равница је почела да се спушта наниже, и на дну благе котлине појавио се танак, полуусахнуо поток с водом у којој се преливало богатство боја црвеног освита. Шљунак који се попут лаве ширио дуж обеју обала сведочио је да поток некад носи знатне количине воде. Краће се здржаше да испитају воду. Била је потпуно чиста, с примесом ферооксида и малим додатком сулфида. Кренуше даље, сада већ нешто већом брзином, јер су гусенице глатко пузиле по каменој подлози. На западној страни су се дизали ниски стрми усеци. Последња машина је одржавала сталну везу с „Непобедивим”, радарске антене су се окретале, радаристи су, поправљајући слушалице на главама, дреждали пред својим екранима, грицкајући мрвице концентрата, понекад би испод неког јастучњака оштро излетео камен, као издуван малом ваздушном струјом, и одскакао би, као изненада оживљен, на шљунчане наносе. Затим пут препречише благи брежуљци, сасвим огољени. Не застајући, испитивачи узеше нешто узорака, а Фицпатрик довикну Рохану да је кременаста земља органског порекла. Најзад, када се у виду црносиве линије указа пред њима водено огледало, наиђоше и на кречњак. Спуштали су се ка обали, а под њима су трештали ситни, пљоснати облуци. Врео дах машина, шкрипа гусеница, завијања турбина, све се то одједном утишало када се океан, изблиза зеленкасте боје и по изгледу савршено земаљски, нашао сто метара испред њих. Тада дође до прилично компликованог маневрисања, јер је, да би се радна група заклонила пољем сила, требало упутити чеони енергобот у воду, на доста велику дубину. Машина је најпре морала да буде чврсто затворена, да у њу не би могла продрети вода, а затим је, вођена са другог енергобота, ушла у таласе и пенећи се постала једва видљиво, тамније место у води; тек тада је, на сигнал послат с централног положаја, потопљени колос истурио изнад површине воде Дираков емитор, и тек када се поље сила усталило, покривајући својом невидљивом полукуглом део обале и приобалне воде, отпочела су права испитивања.

Океан је био нешто мање слан него земаљски океани; анализе ипак не донесоше никакве важније резултате. После два часа знали су мање-више колико и на почетку. Послаше зато далеко на отворено море две дириговане телевизијске сонде, а са централног пункта су на екранима пратили њихов пут. Али тек пошто се удаљише изван видика, сигнали послаше прву суштинску вест. У океану су живели некакви организми, по облику налик на рибе коштаних скелета. На појаву сонде распршавале би се ипак огромном брзином, тражећи спас у дубини. Дубиномери утврдише да дубина океана на томе месту првог сусрета са живим бићима износи сто и педесет метара.

Броза се упео да мора да ухвати макар једну такву рибу. Почеше дакле да лове, сонде су гониле сенке које су узмицале кроз зеленкасти мрак, сипала су се електрична пражњења, али ове тобожње рибе испољавале су невероватну окретност у маневрисању. Тек након једног од многобројних пражењења успели су да погоде једну. Сонду, која ју је ухватила у своја клешта, одмах упутише на обалу, а Кехлин и Фицпатрик су у међувремену маневрисали другом сондом, скупљајући узорке усталасалих влакана, што су се дизала из дубине и личила им на неку овдашњу врсту алги или водених трава. Послаше их најзад на само дно, на дубину од четврт километра. Јака струја при дну озбиљно је отежавала управљање сондом, која је стално била бацана ка великим скупинама подводних стена. На крају су ипак успели да неколико тих стена оборе и, као што је Кехлин правилно претпостављао, испод тог покривача налазила се читава колонија гипких малих створова, налик на четкицу.

Када се обе сонде вратише под оркиље поља и када се биолози прихватише посла, у бараци која је у међувремену постављена тако да су истраживачи најзад могли да збаце мрске маске, Рохан, Јарг и остала петорица људи узеше прву топлу храну тога дана.

Време до вечери протекло им је у прикупљању узорака минерала, у испитивању радиоактивности на дну мора, у мерењима инсолације и стотинама сличних, мучних послова, које је ипак ваљало обавити савесно, па чак и педантно, ако је требало да добију честите резултате. До вечери је све што је било могуће и обављено, те је Рохан мирне савести могао да приђе микрофону, када га је Хорпах позвао с „Непобедивог”. Океан је био пун живих облика, који су ипак, сви до једног, избегавали приобални појас. Организам сециране рибе није показао ништа посебно. Еволуција је, према приближним проценама, трајала на планети више стотина милиона година. Откривена је знатна количина зелених водених трава, што се дало објаснити присуством кисеоника у атмосфери. Подела живих организама на биљни и животињски свет била је типична; типичне су биле и коштане структуре кичмењака. Једини орган, обликован у уловљене рибе, који је биолозима био непознат, било је нарочито чуло, осетљиво чак и на најмање промене магнетног поља. Хорпах је наредио да се цела екипа што пре врати и већ на завршетку разговора је рекао да има новости: изгледа да су успели да одреде место приземљења несталог „Кондора”.

И тако, мада су биолози протестовали, тврдећи да би им чак и неколико недеља даљих испитивања било мало, барака је дигнута, мотори су покренути и поворка је кренула према северо-западу. Рохан није могао друговима да саопшти никакве појединости о „Кондору”, јер их ни сам није знао. Хтео је што пре да се нађе на броду, јер је претпостављао да ће му командант доделити следећи задатак, који ће можда бити богатији открићима. Наравно, сада је пре свега требало испитати место где се, изгледа, спустио „Кондор”. Зато је Рохан гонио машине свом снагом, и враћали су се уз још пакленију шкрипу и трештање гусеница које су мрвиле камен. Кад паде ноћ, запалили су велике рефлекторе; био је то призор необичан, па чак и грозоморан — јер су сваки час снопови и светлости издвајали у мраку нескладне, наоко покретне обрисе дивова, а онда би се показало да су то само стене-сведоци, остаци остатака планинског ланца, распаднутог на ветру. Неколико пута морали су да се зауставе пред дубоким пукотинама што су зјапиле на базалтном тлу. Најзад ипак, увелико после поноћи, угледаше са свих страна осветљену, као на паради, громаду „Непобедивог”, који је издалека блештао попут металне куле. У целом периметру поља сила на све стране су се протезали низови машина; истоваране су залихе, гориво, људи су у групама стајали под свозницом, у заслепљујућој светлости Јупитера. Већ издалека до повратника стигоше гласови овог мрављег кретања. Изнад покретних светлосних стубова уздизао се ћутљиви труп крстарице, по коме су клизили пламени језици. Запалише се плаве светиљке, означавајући где ће бити отворен пут кроз заклон сила, и возила, покривена дебелим слојем ситне прашине, ступише једно за другим у кружни простор. Рохан не стиже још ни да скочи на земљу, а већ викну једнога од оних што беху најближе, препознавши и њему Бланка, и упита за „Кондора”.

Али Боцман ништа није знао о тобожњем открићу. Рохан од њега није чуо много. Пре но што су изгорели у густим слојевима атмосфере, четири сателита су доставила једанаест хиљада снимака примљених радио-путем, који су одмах током примања преношени на специјално препариране плоче у картографској кабини. Да не би губио време, Рохан је позвао Ерета, картографског техничара, к себи и, док се туширао, испитивао га је о свему што се догађало на броду. Ерет је био један од оних што су на добијеном фотографском материјалу тражили „Кондора”. То зрнце челика у океану песка тражило је тридесетак људи истовремено, сем планетолога мобилисани су у ту сврху картографи, радарски оператори и сви палубни пилоти. Равно дан и ноћ на смену су прегледали фото-материјал онако како је стизао, уписујући координате сваког сумњивијег пункта планете. Али показало се да је вест коју је командант саопштио Рохану била погрешна. Оно што им се учинило да је брод, била је једна изузетно висока стубна стена, која је бацала сенку зачуђујуће сличну правилној сенци ракете. Према томе и даље је била неизвесна судбина „Кондора”. Рохан хтеде да се јави команданту, али овај већ беше отишао на починак. Рохан тада пође у своју кабину. Мада је био уморан, није могао да заспи. А када је ујутро устао, астрогатор му је по Балмину, старешини палеонтолога, предао поруку да сав прикупљени материјал пошаље у главну лабораторију. У десет ујутро Рохан је осетио такву глад — још није био доручковао — да се спустио на други спрат у малу трпезарију радарских оператора и ту га, док је с ногу испијао каву, нађе Ерет.

„Шта је, пронашли сте!?” викну кад угледа узбуђено картографово лице.

„Не. Али смо пронашли нешто веће. Пођите одмах — зове вас астрогатор.”

Рохану се чинило да се застакљени цилиндар дизалице креће крајње споро. У замраченој кабини владала је тишна, чуо се само шум електричних предајника, а из апаратуре пријемника излазиле су стално нове, од влаге сјајне фотографије, на које нико више није обраћао пажњу. Два техничара извукоше из отвора у зиду неку врсту епидијаскопа и угасише остала светла баш у тренутку кад је Рохан отворио врата. У групи је опазио белу астрогаторову главу. У следећем трену блесну сребрном светлошћу екран, спуштен с таванице. У тишини, нарушаваној само усредсређеним дисањем, Рохан приђе, колико је могао, великој обасјаној површини. Снимак није био најбољи, уз то само црно-бели, у окружењу омањих, нескладно разбацаних кратера истицала се гола висораван, с једне стране прекинута линијом тако правом, као да је на томе месту стене пресекао неки огроман нож; била је то обалска линија, јер је остатак фотографије испуњавало непомућено црнило океана. У извесној раздаљини од тога усека ширио се мозаик не много изразитих облика, на два места заклоњен праменовима облака и њихових сенки. Али и тако није подлегало сумњи да та изузетна, у појединостима помућена формација није геолошка творевина.

„Град…” помисли узбуђено Рохан, али не рече то гласно. Сви су и даље ћутали. Техничар при епидијаскопу узалуд је покушавао да изоштри слику.

„Је ли било сметњи у пријему?” наруши тишину глас астрогатора.

„Није”, одговори из мрака Балмин. „Пријем је био чист, и то је један од последњих снимака трећег сателита. Осам минута пошто га је послао, престао је да одговара на сигнале. Снимак је вероватно начињен кроз објективе већ оштећене повећаном температуром.”

„Астензија камере над епицентром није била већа од 70 километара”, добаци други глас, који је, како се Рохану учинило, био глас једнога од најспособнијих планетолога, Малтеа. „Право да кажем, оценио бих је на педесет пет до шездесет километара… Погледајте, молим вас…” Његова силуета делимично заклони екран. Ставио је на слику прозиран шаблон од пластике са урезаним кружићима и редом га је стављао на двадесетак кратера у другој половини снимка.

„Изразито су већи него на претходним снимцима. Уосталом”, додаде, „то нема већег значаја. Овако или онако…”

Није довршио, а сви су схватили шта је хтео да каже: да ће прецизност фотографија бити одмах испитана, јер ће испитати тај део планете. Још извесно време су сви удубљено посматрали слику на екрану. Рохан није могао да разлучи да ли она показује град или његове рушевине. О томе да је правилна геометријска творевина одавно напуштена сведочиле су танушне, таласасте сенке пешчаних дина које су са свих страна запљускивале компликоване облике, а неки од њих су готово тонули у поплави пустињског песка. Сем тога, геометријску констелацију тих рушевина делила је на два једнака дела црна, изломљена линија, која се проширивала идући у дубину копна — сеизмичка пукотина која је надвоје расцепила неке од великих „зграда”. Једна, сасвим очевидно оборена, створила је неку врсту моста, који је својим крајем стизао до супротног краја пукотине.

„Молим светлост”, разлеже се астрогаторов глас. Кад светлост сину, он погледа на бројчаник зидног сата.

„За два сата стартујемо.”

Разлегоше се збуњени гласови; најенергичније су се бунили људи главног биолога, који су током пробних бушења стигли са својим бушилицама на двеста метара у дубину тла. Хорпах даде руком знак да никакве дискусије неће бити.

„Све машине се враћају на палубу. Добијени материјал обезбедити. Преглед фотографија и остале анализе имају да иду својим током. Где је Рохан? Ах, ту сте? Добро. Чули сте шта сам рекао? За два сата сви људи имају да буду на стартним положајима.”

Операција укрцавања истоварених машина ишла је ужурбано, али систематски. Рохан је био глух за Балминова преклињања; овај је преклињао да му се допусти макар још петнаест минута бушења.

„Чули сте шта је командант наредио?” понављао је лево и десно, пожурујући монтажере који су на великим дизалицама стизали до ископаних ровова. Апаратуре за бушење, провизорне решеткасте скеле, цистерне са горивом улазиле су редом у товарне отворе; када је већ само раскопано земљиште сведочило о обављеним радовима, Рохан и Вестергард, заменик главног инжењера, обиђоше још, за сваки случај, места напуштених радова. Затим људи нестадоше у унутрашњости брода. Тек тада се помери песак на удаљеном периметру, позвани радио-путем враћали су се постројени енергоботи, сакривши се у унутрашњост брода, који је увлачио унутра, под оклопне плоче, свозницу и окомити цилиндар дизалице за људе, једно време је стајао непомично, а затим једнолично завијање ветра заглуши метални звиждук кондензованог ваздуха који је дувао кроз отворе. Усковитлана прашина диже се око крме, проби се кроз њу зелени блесак, мешајући се с црвеном сунчаном светлошћу, и у галопади непрестаних громова који су потресали пустињу и у умноженом еху враћали се одбијени од камених блокова, брод се полако диже у ваздух да би, остављајући за собом спаљени круг на стени, застакљене дине и остатке сагоретина, нестао, увећавајући брзину, на љубичастом небу. Дуго после тога, када се и последњи траг његовог пута обележеног беличастом линијом паре, расплинуо у атмосфери, и кад пешчани нанос поче да покрива огољену стену и да испуњава опустеле ископане ровове, од западне стране стиже црн облак. Пловећи ниско, раширио се, окружио место слетања и непомично застао. Стајао је тако неко време. А када се сунце поприлично нагнуло према западу, на пустињу поче из облака да пада црна киша.

2. СРЕД РУШЕВИНА

„Непобедиви” се спустио на брижљиво одабраном месту, неких шест километара северно од спољне границе такозваног „града”. С прамца се чак доста добро видео. Утисак да су то конструкције подигнуте на вештачки начин био је чак и већи него приликом гледања снимака које је послао сателитски фотоопсерватор. Угласте, претежно при дну шире него при врху, неједнаке висине, протезале су се на површини од неколико километара, поцрнеле, местимично с металним одсјајем, али чак ни најјачи доглед није омогућавао да се разазнају појединости; чинило се да је већина тих зграда избушена попут решета.

Овог пута метално брујање цеви које су се хладиле још не беше престало, а брод је из своје унутрашњости већ истурио свозницу и скелу дизалице, окружио се кругом енергобота, али на томе није остао. На једном месту наспрам „града” (када се стајало на земљи није се могао видети од ниских брежуљака), концентрисала се унутар енергетске завесе група од пет теренских возила, којој се прикључио више од два пута већи од њих, сличан апокалиптичном гундељу с плавичастим оклопима, покретни бацач антиматерије.

Командант оперативне групе био је Рохан. Стајао је усправно у првом од теренских возила, у његовој отвореној кули, чекајући када ће се, на заповест с палубе „Непобедивог”, отворити пролаз кроз поље сила. Два инфоробота на два најближа брежуљка испалила су низ неугасивих зелених флерова, обележавајући пут, и мала колона, формирана у два реда, с Рохановим колима на челу, крете напред.

Машине су свирале басовима мотора, фонтане песка дизале су се испод дивовских точкова балонастих гума, а напред, неких двеста метара испред чеоног џипа, гурао је, дижући се изнад површине терена, извиђачки робот, сличан спљоштеном тањиру, с тицалима која су брзо треперила, а ваздушна струја коју је избацивао под себе, рушила је вршке дина, те је изгледало као да је у пролазу преко њих подстицао у њима невидљиву ватру. Прашина коју је поворка дизала дуго се није слегала у доста мирном ваздуху, и после проласка поворке стварала је иза ње црвенкаст траг у виду издуженог усковитланог облака. Сенке које су пратиле машине постајале су све издуженије; ближило се вече. Поворка је заобишла готово сасвим засут кратер који јој се испречио на путу и после двадесет минута стигла је до ивице рушевина. Ту се поредак колоне нарушио. Три возила без људи пошла су напред и запалила оштроплава светла у знак да су створила локално поље сила. Две машине с људима ваљале су се унутар покретне завесе. Педесет метара иза њих кретао се на својим дводелним, повијеним ногама гигантски бацач антиматерије. У један мах, пошто су прешли преко засутог сплета неке врсте искиданих металних ужади или жица, морадоше се зауставити, јер је једна нога бацача упала кроз песак у невидљиву пукотину. Два арктана скочише с командантовог возила и ослободише заробљеног дива. Тада колона крену даље.

Оно што су назвали градом у стварности није било ни најмање налик на земаљска насеља. Утонули у ко зна колико дубоке пешчане наносе, стајали су тамни масиви најежених и некако четкастих површина, не личећи ни на шта познато људским очима. Њихови облици, које је било немогуће назвати било којим именом, стизали су до висине од неколико спратова. Нису имали прозора, врата, па чак ни зидова, једни су изгледали као наборане и у безброј праваца изукрштане, веома густо сплетене мреже, са задебљањима на местима спајања, други су подсећали на компликоване просторне арабеске, створене од изукрштаног пчелињег саћа или решета с троугластим или петоугластим отворима. У сваком већем елементу и у свакој видљивој површини могла је да се установи нека врста регуларности, не тако једнородне као у кристалу, али која се несумњиво понављала у одређеном ритму, иако на многим местима нарушеном траговима уништења. Неке конструкције створене као од поткресаних, брушених, густо сраслих грана (али те гране нису имале произвољан ток, својствен дрвећу или жбуњу: или су представљале део лука, или две, у супротним правцима савијене спирале), штрчале су из песка усправно, и наилазиле ипак на повијене, налик на крак покретног моста. Ветрови који најчешће дувају са севера, нагомилали су на свим водоравним површинама и на свим блажим превојима лаки песак, тако да су издалека многе од ових рушевина подсећале на чврсту пирамиду, зарубљену при врху. Изблиза би ипак њена привидно глатка површина показала шта је: систем жбунастих, шиљатих шипки, летава, тако местимично сплетених, да су у свом сплету задржавале чак и песак. Рохану се учинило да су то некакви кубни и пирамидални остаци стена, прораслих изумрлим и сасушеним растињем. Али и тај се утисак расипао на удаљености од неколико корака: тада је, наиме, регуларност несвојствена живим облицима, откривала своју присутност испод хаоса уништења. Рушевине нису биле праве, сливене, јер се могло ући међу њих кроз пукотине металног густиша, нису биле ни празне, јер их је тај честар скроз испуњавао. Одсвуда је одисало мртвило напуштености. Рохан помисли на бацач, али бесмислено је било чак и употребити силу, пошто није било унутрашњости у које би се могло продрети. Ветар је између високих бастиона гонио облаке оштре прашине. Правилне мозаике отвора који су се црнели испуњавао је песак, и тај се песак стално осипао и цурио, стварајући у њиховом подножју купице налик на минијатурне усове. Непрестано, сипко шуштање пратило их је на целом путу. Антене у облику ветрењача, цеви покретних гајгера, ултразвучни микрофони и апарати за мерење зрачења — ћутали су. Чуло се само шкрипање песка под точковима, испрекидано завијање мотора када су мењали брзину и поредак, приликом скретања, колона је час нестајала у дебелом, свежијем хладу, који су бацали колоси крај којих се пролазило, а час је опет прелазила преко врелог песка, обасјаног скерлетно-црвеним сунцем.

Најзад стигоше пред тектонску пукотину. Била је то провалија широка стотинак метара, на изглед без дна, а сигурно неизмерно дубока, јер је нису испунили читави водопади песка, стално наношеног одозго налетима ветра. Зауставише се, и Рохан посла на другу страну летећег робота-извиђача. Посматрао је на екрану оно што је робот видео својим телевизијским објективима, али слика је била иста какву су већ знали. Извиђач после једног часа би позван натраг, а када се прикључио групи, Рохан се договори с Балмином и физичаром Гралевом, који су седели у његовим колима, да подробније разгледају неколико рушевина.

Најпре покушаше да установе ултразвучним сондама колико је дебео слој песка који је покривао „улице” мртвог „града”. Било је то доста тешко. Резултати сондирања нису се слагали, вероватно због тога што је основна стена подлегла унутрашњој декристализацији за време потреса који је проузроковао њено велико пуцање. Изгледа да је пешчани покривач, који је испуњавао ово огромно, коритасто удубљење терена, био дебео седам до дванаест метара. Упутише се на исток, према океану и, преваливши једанаест километара кривудавог пута, између мрких рушевина, које су постајале све ниже и које су све реде штрчале из песка, док их сасвим не нестаде, стигоше до голих стена. Ту се зауставише над усеком, тако високим да је грмљавина таласа што су се разбијали о његово подножје, до њих једва допирала. Појас голе стене, очишћене од песка, неприродно глатке обележавао је линију усека, дижући се према северу у низ планинских врхова, који су у оштрим скоковима летели у океанско огледало.

Иза себе су оставили „град” — који се одавде видео у облику црне линије правилних контура што се губила у риђастој магли. Рохан се споји с „Непобедивим”, саопшти астрогатору шта су овде видели — обавештења, у ствари, равна нули — и цела колона, задржавајући и даље све прописе опрезности, крену натраг међу рушевине.

У путу им се догоди мањи инцидент. Крајњи леви енергобот, вероватно због грешке у курсу, прекомерно је проширио домет поља сила, тако да је оно додирнуло ивицу нагнуте према њима ивичасте решеткасте грађевине. Спојен с показатељима пријема снаге поља, бацач антиматерије који је био намештен за аутоматски удар у случају напада, схвати овај скок повећања снаге као јасну ознаку да неко покушава да пробије поље сила и упути ударац у недужну рушевину. Читава горња секција повијене „грађевине”, висине земаљског облакодера, изгуби своју мркоцрну боју, ужари се и заслепљујуће блесну, да би се у следећем тренутку распала у пљуску узаврелог метала. Ниједан делић не паде на путнике, јер ужарени остаци склизнуше низ површину невидљиве куполе коју је стварала завеса поља сила. Пре но што стигоше до земље, испарише од термичког удара. Наступи ипак, изазван анихилацијом, скок зрачења, гајгери укључише аутоматски аларм и Рохан, псујући и претећи да ће кости поломити ономе ко је тако програмирао апаратуру, изгуби доста времена док не опозва аларм, а затим док не одговори „Непобедивом”, који је опазио блесак и одмах питао шта се десило.

„За сад знамо само толико да је у питању метал. Вероватно челик са примесом волфрама и никла” рече Балмин, који је, не узбуђујући се због настале гужве, искористио прилику и извршио спектралну анализу пламена који је захватио рушевину.

„Можете ли да процените старост?” упита Рохан, бришући меки песак који му је нападао на руке и лице. Оставили су за собом преостали део рушевине, искривљен од ужарености; висила је сада изнад пута којим су они прошли попут сломљеног крила.

„Не. Могу само да кажем да је то ђаволски старо. Ђаволски старо”, понови.

„Морамо подробније да испитамо… Нећу старог ни питати за дозволу”, додаде Рохан с неочекиваном одлучношћу. Зауставише се испред компликованог објекта, створеног од неколико кракова који су се у центру састајали. Отворише се, обележене са два флера, вратнице у пољу сила. Изблиза је преовладавао утисак хаоса. Прочеље зграде било је обликовано од троугластих плоча, покривених жичаним „четкама”, а изнутра су те плоче биле подржаване системом шипки, дебелих као гране; гледано с површине владао је какав-такав ред, али унутра, где су покушавали да завире, светлећи снажним рефлекторима, шума шипки се разгранавала, разилазила се од дебелих чворова, поново се прикупљала, а све заједно је било налик на гигантску жичану простирку с милионским мравињаком склупчаних каблова. Тражили су у њима трагове електрицитета поларизације, остатака магнетизма, најзад радиоактивности — без икавог резултата.

Зелени флерови, који су обележавали улаз у дубину поља сила, узнемирено почеше да трепћу. Звиждао је ветар, масе ваздуха, убациваног у челични честар, производиле су невероватне звуке.

„Шта може да представља та проклета џунгла?”

Рохан је брисао лице од песка који се лепио за ознојену кожу. Он и Балмин стајали су, окружени ниском балустрадом, на леђима летећег извидача, који је заједно с њима висио над „улицом”, или, тачније речено, над троугластим тргом покривеним динама, између две рушевине које су се међусобно приближавале. Далеко испод њих стајале су машине и мали људи, налик на фигуре из кутије са играчкама, који су их одоздо гледали, забацивши главе.

Извидач је пловио кроз ваздух. Налазили су се сада над површином пуном шиљатих завршетака од црнкастог метала, неравном, искиданом, местимично покривеном оним троугластим плочама, које ипак нису лежале у истој равни; одмакнуте увис или на страну допуштале су да се завири у унутрашњост пуну мрака. Честар испреплетених преграда, шипки, решеткастих удубина, био је такав да кроз њега није могла да се пробије сунчана светлост, а и зраци рефлектора беспомоћно су се губили у њему.

„Шта мислите, Балмине, шта ли ово може да значи?” понови Рохан. Био је љут. Поцрвенело му је чело које је стално брисао, болела га је кожа, пекле очи, за неколико минута треба да пошаље следећи извештај „Непобедивом”, а није умео чак ни да нађе речи да би одредио ово пред чим се налазио.

„Нисам видовњак”, одговори научник. „Нисам чак ни археолог. Уосталом, мислим да ни археолог не би ништа могао да вам каже. Чини ми се…” прекиде.

„Говорите!”

„Не личи ми ово на стамбену конструкцију. На рушевине зграда у којима би становала било каква бића, разумете ме? Ако се уопште може с нечим упоредити, онда је то једино каква машина.”

„Машина, а? Али каква? За сакупљање информација? Можда је то била нека врста електронског мозга?…”

„Ваљда ни сами у то не верујете…” флегматично одговори планетолог.

Робот се помери у страну, оставши и даље готово изнад самих шипки које су несређено штрчале између криво распоредених плоча.

„Не. Ту није било никаквих електричних водова. Где су вам било какве преграде, изолатори, екранизације?”

„Можда су били сагориви! Можда их је уништила ватра? Ово је, најзад, рушевина” неуверљиво одговори Рохан.

„Можда”, сложи се неочекивано Балмин.

„Дакле, шта да кажем астрогатору?”

„Најбоље ће бити да му пренесете читав овај вашар телевизијским путем.”

„Ово није био град…” нагло рече Рохан, као да је у мислима сумирао све што је видео.

„Вероватно није”, сложи се планетолог. „У сваком случају, не онакав какав можемо да замислимо. Ту нису становала ни човеколика бића, нити бића бар мало налик на њих. Океански облици су овде сасвим блиски земаљским. Значи да би било логично да и копнени буду слични.”

„Да. Стално о томе размишљам. Нико од биолога неће о томе да говори. Шта ви мислите?”

„Неће да говоре, јер то изгледа невероватно: изгледа као да нешто није допустило да живот пређе на копно… Као да му је онемогућавало излазак из воде…”

„Такав узрок је могао једном давно да постоји, на пример у виду веома блиске експлозије Супернове. Ви знате да је џета Лире била Нова пре неколико милиона година. Можда је тврдо зрачење уништило живот на континентима, а у океанима су организми могли да се спасу…”

„Да је зрачење било такво како кажете, до данас би опстали видљиви трагови. Међутим, активност тла је, кад узмемо у обзир у којој се области Галаксије налазимо, изузетно ниска. А сем тога, за толико милиона година еволуција би поново напредовала; јасно је да не би било никаквих кичмењака, али би постојале примитивне приобалне форме. Али приметили сте да је обала потпуно мртва?”

„Приметио сам. Но, има ли то одиста толики значај?”

„Одлучујући. Живот по правилу настаје најпре у приобалској зони, а тек тада силази у дубину океана. Овде није могло да буде другачије. Нешто га је одгурнуло. И мислим да му онемогућава приступ на копно све до данас.”

„Зашто мислите тако?”

„Зато што се рибе плаше сонди. На планетама које познајем никакве животиње се нису плашиле апарата. Никад се не плаше оног што нису виделе.”

„Хоћете да кажете да су већ виделе сонде?”

„Не знам шта су виделе. Али шта ће им магнетно чуло?”

„То је нека проклета заврзлама”, промумла Рохан. Гледао је на искидане венце метала, нагнуо се преко ограде, закривљени црни врхови шипки подрхтавали су од ваздушног стуба, издуваваног из робота. Балмин је дугим клештама ломио редом жице које су штрчале из тунелског отвора.

„Казаћу вам нешто”, рече. „Ту није било чак ни превише високе температуре, никад је није било, јер би метал прешао у глину. Значи, и ваша хипотеза пожара отпада…”

„Овде пада свака хипотеза”, прогунђа Рохан. „Сем тога, не видим на који начин би се могао овај лудачки честар повезати с нестанком „Кондора”. Јер ово је апсолутно мртво.”

„Није морало увек да буде такво.”

„Пре хиљаду година, у реду, али не пре неколико година. Немамо овде шта више да тражимо. Вратимо се доле.”

Више ништа не рекоше док се машина није спустила наспрам зелених сигналних ознака експедиције. Рохан рече техничарима да укључе телевизијске камере и да пренесу податке о ситуацији „Непобедивом”.

Он се затвори у кабину главног транспортера са учењацима. Испунивши минијатурну просторију кисеоником, почеше да једу сендвиче, залевајући их кафом из термоса. Над њиховим главама се сјајила округла светлосна цев. Рохану је била драга њена бела светлост. Било му је доста црвенкастог дана планете. Балмин је пљувао, јер му је песак, који је незадрживо продро до цеви за дисање кроз маску, шкрипао под зубима док је јео.

„Подсећа ме ово на нешто…” изненада рече Гралев, затварајући термос. Његова црна коса се пресијавала на светлости.

„Испричао бих вам, али под условом да не примите то превише озбиљно.”

„Ако те на било шта подсећа, то је већ веома много”, одговори Рохан с пуним устима. „Говори на шта те подсећа.”

„Непосредно ни на шта. Али слушао сам причу… у ствари, неку врсту бајке. О Лиранима…”

„То није бајка. Они су одиста постојали. Постоји цела монографија о њима од Ахрамјана”, примети Рохан. Иза Гралевљевих леђа на пулту поче да пулсира светлост, стављајући им на знање да имају непосредну везу с „Непобедивим”.

„Да. Пејн је претпостављао да су неки успели да се спасу. Али ја сам готово убеђен да је то немогуће. Сви су изгинули за време експлозије Нове.”

„То је шеснаест светлосних година одавде”, рече Гралев.

„Не знам ту Ахрамјанову књигу. Али чуо сам, чак се не сећам тачно где, причу о томе како су покушавали да се спасу. Наводно, слали су бродове на све планете других звезда у својој околини. Били су већ доста добро упознати са астрогацијом блиском брзини светлости.”

„И шта даље?”

„То је, у ствари, све. Шеснаест светлосних година није превелика раздаљина. Можда се неки њихов брод искрцао овде?…”

„Мислиш да су они овде? То јест, њихови потомци?”

„Не знам. Напросто су ми пали на ум они док сам гледао ове рушевине. Могли су то да изграде…”

„Како су они, у ствари, изгледали?” упита Рохан. „Били су човеколики?”

„Ахрамјан мисли да су били” одговори Балмин. „Али то је само хипотеза. Од њих је остало мање него од аустралопитека.”

„Чудно…”

„Уопште није чудно. Њихова планета се неколико десетина хиљада година налазила у хромосфери Нове. Температура на њеној површини је повремено прелазила десет хиљада степени. Од океана није остало ни трага. Замислите, неких стотинак векова унутар пожара Нове!”

„Лирани овде? Али зашто би се крили? И где?”

„Можда су већ изумрли? Уосталом, не тражите од мене превише. Просто сам рекао оно што ми је пало на памет.”

Завлада тишина. На крмном пулту упали се сигнал за узбуну. Рохан скочи, принесе слушалице ушима.

„Овде Рохан… Молим? Ви сте? Да! Разумем… Добро, одмах се враћамо!” Обрати се окупљенима бледог лица.

„Друга група је пронашла „Кондора”… триста километара одавде…”

3. „КОНДОР”

Издалека је ракета изгледала као крива кула. Тај утисак се повећавао због облика пешчаних наслага око ње: западни наноси били су знатно виши од наноса са источне стране, због правца сталних ветрова. Неколико трактора у близини било је засуто готово потпуно, чак и непокретни бацач енергије налазио се под пешчаним наносима до половине трупа. Али само подножје је показивало на излазе млажњача, јер се налазило унутар удубљења које није било затрпано. Захваљујући томе било је довољно разгрнути танак слој песка па да се дође до предмета расутих око свознице.

Људи „Непобедивог” зауставише се на ивици наноса. Возила којима су стигли већ су опколила у великом кругу цео терен и праменови сила избачени из емитора спојили су се у заштитно поље. Транспортере и инфороботе оставили су неколико десетина метара од места на коме је пешчани круг опкољавао темељ „Кондора” и с врха дине гледали су доле.

Свозницу брода делио је од тла размак од пет метара, као да ју је нешто изненада зауставило у покрету, за време спуштања. Скеле особне дизалице стајале су ипак чврсто, а празна кабина с отвореним улазом изгледала је као да позива да се уђе. Поред ње је вирило из песка неколико боца с кисеоником. Њихови алуминијумски зидови блештали су као да су боце напуштене тек пре неколико мунута. Нешто даље штрчао је из песка плави делић неког предмета, за који се показало да је цистерна од пласитчне масе. Уосталом, хаотично разбацаних предмета било је мноштво око подножја брода: кутије од конзерви, пуне и празне, теодолити, фотографски апарати, стативе и мањерке — неке целе, неке с траговима оштећења.

„Као да их је неко у гомилама избацивао из ракете!” помисли Рохан, забацивши главу на ону страну где се у виду црног отвора показивао особни улаз: његов поклопац није био добро затворен. Мали де Врисов летећи извиђач сасвим је случајно наишао на мртви брод. Де Врис није покушао да се пробије унутра, него је одмах обавестио базу. Тек је Роханова група добила задатака да испита тајну двојника „Непобедивог”. Техничари су већ трчали, право од својих машина, носећи сандуке с алатом.

Приметивши нешто округло, покривено танким слојем песка, Рохан га гурну вршком ципеле, мислећи да је то какав мали глобус и још увек не увиђајући шта је, диже ту бледожуту куглу са земље. Готово викну: сви се окренуше према њему. Држао је људску лобању.

Затим пронађоше остале кости и више остатака, као и један цео костур, обучен у комбинезон. Међу отпалом доњом вилицом и зубима горње, још је стајао усник апарата с кисеоником, а показатељ притиска се зауставио на 46 атмосфера. Клечећи, Јарг одврну затварач боце и гас покуља уз отегнуто шиштање. У савршено сухом пустињском ваздуху чак ни траг рђе није оштетио ниједан од челичних делова редуктора и завртњи су се окретали сасвим лако.

Механизам свознице могао је да се покрене с решеткасте платформе, али мрежа је очевидно била без струје, јер притискање дугмади остаде без резултата. Пењање уз конструкцију лифта, високу четрдесет метара, представљало је озбиљну тешкоћу и Рохан се колебао да ли да можда пошаље горе неколико људи на летећем тањиру, али у међувремену двојица техничара, повезавши се конопцем, почеше да се пењу уз унутрашњи стуб носач. Остали су ћутке посматрали њихово пењање.

„Кондор”, брод потпуно исте класе као и „Непобедиви”, само је неколико година раније напустио бродоградилиште и њихов спољни изглед било је немогуће разликовати. Људи су ћутали. Иако се, у ствари, никада о томе није говорило, вероватно би више волели да су угледали само остатке брода који би се распао у каквом несрећном случају — ма и услед експлозије реактора. Ово што је стајало ту, укопано у пустињски песак, мртво нагнуто на једну страну, као да се тле улегло под теретом стубова на којима је стајало, тако окружено хаосом предмета и људских костију, а истовремено тако на изглед недирнуто, ошамутило их је све. Пењачи стигоше до поклопца улаза за људе, без напора га покренуше и изгубише се из вида оних што су их гледали. Није их било толико дуго да се Рохан већ узнемирио, али неочекивано лифт задрхта, диже се метар увис, а затим се спусти натраг на песак. Истовремено се у отвору показа силуета једнога од техничара; давао им је руком знаке да могу да се попну лифтом.

Рохан, Балмин, биолог Хагеруп и један од техничара, Краљик, уђоше у лифт и повезоше се горе. По старој навици Рохан је гледао на снажну облину трупа брода, дуж којег су летели увис, и први, али не и последњи пут тога дана се запањи. Титанскомолибденске плоче оклопа биле су густо нагрижене или искљуцане неким ужасно тврдим предметом; трагови нису били превише дубоки, али су били тако густи, да је цео спољни оклоп брода био као осут. Рохан трже за руку Балмина, али он је такође већ био запазио ту необичну појаву. Обојица су покушавали да се боље загледају у те неравнине на оклопу. Све су биле ситне, као ижљебљене вршком длета, али Рохан је знао да нема таквог длета које би оштетило цементирану површину. Ово је могла да буде само последица каквог хемијског нагризања. Није ипак много дознао, јер лифт стиже до краја свога кратког пута и требало је ући у барокомору.

Унутрашњост брода била је осветљена: техничари су покренули генератор за случај нужде који је радио на компримирани ваздух. Песак, необично мек и ситан, покривао је у доста дебелом слоју само близину високог прага. Ветар га је ту надувао кроз пукотину одшкринутог поклопца. У ходницима га уопште није било. Просторије трећег спрата ређале су се пред придошлицама сасвим чисте, уредне, јасно осветљене, овде-онде лежао је какав напуштени предмет — кисеоничка маска, тањир од синтетике, књига, део комбинезона — али тако је било у ствари само на трећем спрату. Ниже, у картографским и звезданим кабинама, у трпезаријама и кабинама посаде, у радарским просторијама, у главном одељењу за дистрибуцију погона, у палубним ходницима и ходницима између спратова владао је необјашњив хаос.

Још ужаснија слика показала им се у командној кабини. Није било ваљда ниједног преосталог екрана или стакла на сатовима. При том, како су стакла свих апарата била од масе која није стварала окрњке, неки зачуђујући снажни удари претворили су их у сребрнаст прашак, који је покривао пултове, фотеље, па чак и водове и контакте. У суседној библиотеци као каша просута из вреће, лежали су микрофилмови, делимично развијени и сплетени у велика, склиска клупка, поцепане књиге, сломљени шестари, логаритамски рачунари, спектралне и аналитичке траке, заједно са четири велика Камеронова звездана каталога на којима је неко посебно искаљивао свој бес, помамно, али и с невероватним стрпљењем кидајући редом по неколико њихових чврстих, дебелих пластичних листова. У клупској просторији и у суседној сали за пројекције пролази су били забарикадирани гомилама изгужване одеће и комађем коже, стргнуте са фотеља. Речју, изгледало је као да је, према речима босмана Тернера, ракету напало крдо бесних павијана. Просто изгубивши способност говора, људи су, видећи ово пустошење, прелазили с једне палубе на другу. У малој навигационој кутији поред зида лежало је мртво тело, обучено у платнене панталоне и кошуљу покривену мрљама. Било је сада покривено платном, које је преко њега пренабацио неко ко је први ушао у просторију. У ствари, била је то мумија с кожом поцрнелом и прилепљеном уз кости.

Рохан је напустио „Кондора” као један од последњих. Вртело му се у глави; осећао је како га гони на повраћање и свом снагом воље уздржавао је да га не савладају понављани налети мучнине. Чинило му се као да је преживео невероватан кошмарни сан. Лица људи који су га окружавали убеђивала су га ипак да је било истина све оно што је видео. Послаше кратке радиограме „Непобедивом”. Део посаде остаде поред напуштеног „Кондора” да на броду успоставе какав-такав ред. Пре тога Рохан ипак нареди да се тачно фотографишу све просторије брода и да се тачно среде описи стања у којима су просторије затечене.

Враћао се с Балминим и Гарбом, једним од билога; транспортером је управљао Јарг. Његово широко, увек осмехнуто лице, као да се смањило и поцрнело. Машина тешка неколико тона, трзана потресима, којих обично није било кад машином управља искусни возач, кривудала је између дина, разбацујући на бокове читаве водоскоке песка. Испред њих је ишао енергобот без посаде, обезбеђујући им заштитну завесу. Све време су ћутали; свако је мислио своје. Рохан се готово плашио сусрета с астрогатором, јер није знао шта, у ствари, да му каже. Једно од најужаснијих открића, лудо, јер је било крајње бесмислено, сачувао је за себе. У купатилу осмог спрата нашао је комаде сапуна који су носили јасне трагове људских зуба; међутим, на броду није могла владати глад; магацини су били пуни намирница које су остале готово недирнуте; чак се и млеко у хладњацима савршено очувало. На половини пута примили су радио-сигнале с једног малог самоходног возила које им је јурило у сусрет, остављајући за собом зид прашине. Успорише, те се и ова машина заустави. У њој су била два човека, већ постарији техничар Магдов и неурофизиолог Сакс. Рохан искључи поље сила и тако да су могли да разговарају. Непосредно после његовог одласка открили су у хибернатору „Кондора” замрзнуто људско тело. Човек је, можда, могао да буде оживљен; зато је Сакс довозио с „Непобедивог” сву потребну апаратуру. Рохан одлучи да се врати са Саксом, образложивши одлуку тиме што учењаково возило није имало заштиту сила. У ствари, радовао се што ће моћи да одложи разговор с Хорпахом. Окренуше у месту и, рушећи пред собом песак, појурише натраг.

Око „Кондора” је поново завладала ужурбаност. Стално су из песка вађени најразличитији предмети. Посебно, под плахтама, лежала су поређана тела, било их је већ преко двадесет. Свозница је радила, чак је и реактор, намењен за рад када се не лети, давао струју. Издалека су их приметили по прашини коју су дизала њихова возила и отворили им пролаз кроз поље сила. На месту је већ био лекар, мали доктор Нигрен, али није хтео без пратње чак ни да прегледа пажљивије човека нађеног у хибернатору. Користећи се својом привилегијом — јер је ту замењивао самог команданта — Рохан се с лекарима упути на палубу; у међувремену су поразбијане ствари, због којих се у време првог његовог боравка није могло ни прићи вратима хибернатора, све биле уклоњене. Казаљке су стајале на седамнаест степени испод нуле. Оба лекара се, видећи то, спразумеше погледима, али Рохан је о хибернацији знао толико да би разумео да је температура за пуну повратну смрт превише висока, а опет за хипотермички сан — превише ниска. Није изгледало да је човек у хибернатору био посебно припремљен да преживи у одговарајућим условима, него пре да је тамо доспео случајно, на начин исто онако несхватљив и бесмислен, као што је и све остало изгледало на „Кондору”. И заиста, кад већ навукоше на себе термостатичке скафандре, и када, окренувши снажне точкове затварача, отворише тешка врата угледаше на поду испружено тело човека, обученог само у рубље; лежао је на лицу. Рохан поможе лекарима да га пренесу на мали пресвучени сто под трима лампама које нису бацале сенке. То, у ствари, није био операциони сто, него лежај за мање интервенције, какве је понекад требало обавити у хибернатору. Рохан се плашио лица тога човека, јер је добар део људи с „Кондора” познавао. Али овај му је био непознат. Да није ледене хладноће и тврдоће његових делова тела, могло би се помислити да пронађени спава. Очни капци беху му затворени, у сувој и херметички затвореној просторији, кожа чак није изгубила природну боју, само што је била бледа. Али ткиво под њом било је пуно микроскпских ледених кристала. Не говорећи ништа, двојица лекара се опет споразумеше очима. Потом почеше припрему својих оруђа. Рохан је сео на један од празних лежајева. Два дуга реда лежаја стајала су уредно пресвучена; у хибернатору је владао савршен, нормалан ред. Неколико пута звекнули су инструменти, лекари су се нешто шапатом споразумели, и најзад Сакс рече, одлазећи од стола:

„Ништа се не може учинити.”

„Мртав је”, више извлачећи из његових речи једини могућ закључак, него питајући даље, добаци Рохан. Нигрен међутим приђе таблици аклиматизатора. Одмах затим поче да надире топли ваздух. Рохан устаде да изиђе, кад виде да се Сакс враћа к столу. Дигао је с пода омању црну торбу, отворио је, и извадио онај апарат о којем је Рохан више пута слушао, али који никад раније пред њим није био употребљен. Необично мирним покретима Сакс је педантно размотавао клупка водова који су се завршавали пљоснатим електродама. Прислонивши један њихов део уз лобању умрлога, причврстио их је еластичном траком. Чучнувши, извадио је из торбе три пара слушалица. Ставио је себи слушалице на уши и, стално сагнут, покренуо је дугмад апарата који се налазио у футроли. Његово лице затворених очију добило је израз потпуне усредсређености. Онда је одједном скупио обрве, сагнуо се још ниже, придржао руком дугме, и нагло скинуо слушалицу.

„Колега Нигрене”, рекао је некако чудним гласом. Мали доктор узе од њега слушалице.

„Шта?… „готово без даха, уздрхталим уснама, прошапта Рохан. Апарат су звали „ослушкивач гробова6, бар у летачком жаргону. Мртвацу; кога је смрт узела недавно, или кад није дошло до распада тела, као у овом случају због ниске температуре, могао је да се стави на главу овај апарат и да се „ослушне мозак”, што значи, оно што је представљало последњи садржај његове свести.

Апарат је уносио електричне импулсе под лобању; они су ишли путем најмањег отпора — то јест оним нервним влакнима који су творили функционалну целину у предагоналном периоду. Резултати никад нису били поуздани, али се причало да је неколико пута на тај начин постигнут успех и да су примљена обавештења била необично важна. У приликама као што је управо ова, када је толико много зависило од дизања макар и најмањег руба тајне која је сакривала трагедију „Кондора”, примена „ослушкивача гробова” била је неопходна. Рохан се досетио да неуролог уопште није ни рачунао на оживљавање умрлог човека и да је, у ствари, дошао само да би чуо шта ће му пренети његов мозак. Стајао је непомично, осећајући како су му уста чудно суха и како му срце тешко лупа, када му Сакс додаде други пар слушалица. Да није било толико простоте и природности у томе гесту, не би се усудио да их стави. Али учинио је то под спокојним погледом Саксових црних очију; лекар је клечао на једном колену поред апарата, покрећући полако ручицу појачивача.

У почетку Рохан није чуо ништа, сем шума струје, и осетио је то, у ствари, као олакшање, пошто није желео ништа да чује. Више би волео, чак ни сам није знао зашто, када би мозак овог непознатог човека био нем као камен. Сакс устаде и поправи му слушалице на ушима. Тада Рохан кроз светлост која је обливала бели зид кабине, угледа слику сиву, као засуту пепелом, замагљену и убачену на неодређеној раздаљини. И нехотице је склопио очи и оно што је малочас угледао, постаде готово сасвим јасно. Био је то као некакав пролаз унутар брода, са цевима које су ишле дуж таванице; целу ширину пролаза преградила су људска тела. На изглед су се кретала, али то је дрхтала и таласала се читава слика. Људи су били полуголи, остаци одеће висили су на њима у крпама, а њихова, натприродно бела кожа била је посута неком врстом тамних пега, или неком врстом оспе. Можда је и та појава била само случајан споредан ефекат, јер се од истих таквих црних тачкица просто ројило по поду и зидовима. Цела та слика, као нејасна фотографија, начињена кроз дебео слој текуће воде, колебала се, протезала, грчила и таласала. Обузет грозом, Рохан нагло отвори очи; слика посиве и готово се изгуби, и само још сенком као да му је заклањала јаку светлост стварности која га је окруживала. Али Сакс понов помери дугме апарата и Рохан чу — као унутра у глави — слаб шапат:… ала… ама… лала… ала ма… мама…

И ништа више. Струја појачала нагло мјаукну, захуча и испуни слушалице поновљеним певањем, налик на отегнуто штуцање, неку врсту дивљег смеха, подругљивог и ужасног. Али то је била већ само струја, хетеродин је напросто већ почео да генерише само превише јаке дрхтаје…

Сакс је савијао жице, паковао их и гурао у торбу, а Нигрен је дигао крај простирке и покрио њоме тело и лице умрлога, чија су се уста, до тада затворена, можда под утицајем топлоте (у хибернатору је било већ готово топло — барем се Рохану зној сливао низ леђа) лако отворила, и његово лице је добило израз необичног чуђења. И тако је нестало под белим покровом.

„Реците нешто… Зашто ништа не говорите?!” повика Рохан. Сакс је закопчао каишеве на футроли, устао и пришао на корак од њега.

„Молим вас, савладајте се, навигаторе…”

Рохан чврсто затвори очи, стисну песнице, али његов напор је био колико огроман, толико и узалудан. Као обично у таквим тренуцима у њему се будио бес. Њега је најтеже било обуздати.

„Извињавам се…” промуца. „Па добро, шта све то, у ствари, значи?”

Сакс је раскопчавао пространи скафандар који му је склизнуо на под; као да је одједном изгубио привидну величину, Сакс је поново постао мршав, повијен човек упалих груди и танких, нервозних руку.

„Не знам ништа више него ви” рече. „А можда и мање.”

„Како?… Зашто мање?”

„Зато што нисам био ту — нисам видео ништа, сем овог мртваца. Ви сте ту били од јутрос. Зар вам та слика ништа не казује?”

„Не. Они — они су се кретали. Да ли су тада још били живи? Шта су имали на себи? Оне мрље…”

„Нису се кретали. То је варка. Енграми се устаљују као фотографија. Понекад је то спој састављен од неколико слика; у овом случају слика је била једна.”

„А оне мрље? Је ли и то варка?”

„Не знам. Све је могуће. Али чини ми се да није. Шта ви о томе мислите, Нигрене?”

Мали лекар се такође већ ослободио скафандера.

„Не знам”, рече. „Можда то и није био артефакт. На таваници их није било, зар не?”

„Оних мрља? Не. Само на њима… и на поду. И неколико на зидовима…”

„Да је то била друга пројекција, пре би покривала целу слику”, рече Нигрен. „Али ни то није поуздано. У таквим записима има превише случајности…”

„А глас? Оно — муцање?” очајнички се распитивао Рохан.

„Једна реч је била разговетна: „мама”. Чули сте?”

„Да. Али тамо је било још нешто. „Ала”… „лала”… то се понављало…”

„Понављало се, јер сам претражио целу површину темена”, промрмља Сакс. „То значи, целу околину слушног сећања. То је било најнеобичније…”

„Те речи?”

„Не. Не те речи. Самртник може да мисли било о чему; када би мислио о мајци, било би то чак потпуно нормално. Али његова слушна кора је празна. Потпуно празна, разумете?”

„Не. Ништа не разумем. Како празна?”

„Скенирање теменских режњева обично не даје резултата”, објасни Нигрен. „Тамо има превише много анаграма, превише много записаних речи. То је као када бисте покушали да читате сто књига одједном. Из тога произлази хаос. А он”, Нигрен погледа на издужену прилику под белим платном, „није тамо имао ништа. Никаквих речи, сем оних неколико слогова.”

„Да. Прелазио сам од сензорског центра говора па до Роландијевог сулкуса”, рече Сакс. „Зато су се ти слогови понављали, то су биле последње фонемске структуре које су преостале.”

„А остале? А друге?”

„Нема их”, као да је почињао да губи стрпљење, Сакс диже тешки апарат, да зашкрипа кожа дршке. „Просто их нема, и крај. Молим вас, не питајте ме шта се с њим десило. Тај човек је изгубио целокупно слушно сећање.”

„А она слика?”

„То је нешто друго. Њу је видео. Могао је чак и да не схвата шта види, али фотоапарат такође ништа не разуме, а ипак фиксира оно на шта га управимо. Уосталом, не знам да ли је схватао или није.”

„Помоћи ћете ми, колега?”

Лекари узеше апарате и изиђоше. Врата се затворише. Рохан је остао сам. Тада га обузе такво очајање, да приде к столу, диже платно, одмаче га и, раскопчавши покојникову кошуљу, која се откравила и постала већ сасвим мека, пажљиво прегледа његове груди. Стресао се од додира, јер је чак и кожа постала еластична; постепено, како се ткиво кравило, долазило је до опуштања мишића, и глава, до тада неприродно подигнута, пасивно се опустила, као да је тај човек одиста спавао.

Рохан је на његовом телу тражио некакве трагове загонетног тровања, уједа, али не нађе ништа. Два прста леве шаке се размакоше, откривши раницу. Њени рубови беху раширени; раница поче да крвари. Црвене капи падале су на белу пенасту пресвлаку стола. То је било превише за узбуђеног Рохана. Чак и не покривши мртваца платном, истрчао је из кабине и, одгурнувши од себе људе који су били окупљени пред вратима, похитао ка главном излазу, као да га је нешто гонило.

Заустави га Јарг пред барокомором, помаже му да стави кисеонички апарат, чак му и усник тутну међу усне.

„Ништа се не зна, навигаторе?”

„Не, Јарг. Ништа. Ништа!”

Није знао ко је поред њега у лифту којим је силазио доле. Мотори машина су завијали на заокретима. Ветар се појачао и пешчани таласи су се ваљали, секући површину трупа брода, храпаву и неравну. Рохан је већ био заборавио на ту појаву. Пришао је подножју брода и дигавши се на прсте додирнуо је вршцима прстију дебели метал. Оклоп је био као стена, баш као веома стара, на површини огрубела стена, на којој су се виделе тврде чворновате неравнине. Међу транспортерима је опазио високу појаву инжењера Ганонга, али није чак ни покушао да га упита шта мисли о овом феномену. Инжењер је знао исто колико и он. То значи ништа. Ништа.

Враћао се с неколицином људи, седећи у углу кабине највећег транспортера. Њихове гласове је чуо као из највеће даљине. Боцман Тернер је говорио нешто о тровању, али га оштро ућуткаше.

„Тровање? Чиме? Сви филтери су у савршеном стању! Цистерне пуне кисеоника. Залихе воде недирнуте… хране колико хоћеш…”

„Видели сте како је изгледао онај кога смо нашли у малој навигационој кабини?” упита Бланк. „Познавао сам га… Не бих га препознао, али је на руци имао прстен…”

Нико му не одговори. Стигавши у базу, Рохан се упути право Хорпаху. Захваљујући телевизијској трансмисији и рапортима групе која се раније вратила и предала му неколико стотина одличних снимака, Хорпах је већ нешто знао о ситуацији. Рохан и нехотице осети олакшање што не мора команданту да подноси извештај о ономе што је видео.

Астрогатор се пажљиво загледа у њега, уставши од стола на коме су мапе околине биле покривене примљеним фотографијама. Били су сами у великој навигационој кабини.

„Саберите се, Рохане”, рече астрогатор. „Схватам шта осећате, али потребна нам је пре свега разборитост. И сабраност. Морамо разрешити до краја ту идиотску загонетку.”

„Имали су сва средства обезбеђења: енергоботе, ласере, бацаче. Имали су исто што и ми”, безбојним гласом рече Рохан. Нагло седе. „Извињавам се…” рече.

Астрогатор извади из зидног ормана флашу с коњаком.

„Старо средство понекад помаже. Попијте ово, Рохане. Некада се то употребљавало на бојном пољу…”

Рохан ћутке испи јако пиће.

„Проверио сам збирне сатове свих агрегата сила”, рече тоном као да се тужи. „Није их напало ништа. Чак нису испалили ниједан хитац. Просто — просто…”

„Полудели?” мирно добаци астрогатор.

„Хтео бих бар у то да будем убеђен. Али како је то могуће?”

„Видели сте палубну књигу?”

„Нисам. Гарб ју је понео. Имате је?”

„Да. Након датума атерирања постоје само четири записа. Односе се на оне рушевине које сте испитивали и… на „мушице”.”

„Не разумем. Какве мушице?”

„То не знам. Дословно пише овако…” Диже са стола отворену књигу.

„„Никаквих ознака живота на копну. Састав атмосфере”… то су подаци анализе… ево, овде… „У 18,40 друга патрола која се на гусеничарима враћала из рушевина запала је у локалну пешчану олују с великом активношћу атмосферског пражњења. Упркос сметњама, успостављена радио-веза. Патрола јавља о открићу великог броја мушица које налећу…”„

Астрогатор прекиде и врати књигу на сто.

„А даље? Зашто не завршите?”

„То је крај. Ту се прекида последњи запис.”

„И нема ничег више?”

„Остало можете да видите.”

Потури му отворену страну. Била је покривена нечитким жврљаријама. Рохан је разрогаченим очима гутао хаос испремештаних линија.

„Овде је као слово „б”…” рече тихо.

„Да. А овде „Г”. Велико „Г”. Као да је писало мало дете… Не чини вам се?”

Рохан је ћутао с празном чашом у рукама. Заборавио је да је врати на сто. Помислио је на своје недавне амбиције: сањао је да сам једном поведе „Непобедивог”. Сада је био захвалан судбини што не мора он да решава о даљој будућности експедиције.

„Молим вас, позовите руководиоце специјалистичких група. Рохане! Пробудите се!”

„Извињавам се. Саветовање, господине астрогаторе?”

„Да. Нека сви дођу у библиотеку.”

Након четврт часа сви су већ седели у великој, квадратној дворани, са зидовима обложеним обојеним емајлом; зидови су крили у себи књиге и микрофилмове. Најодвратнија је ваљда била невероватна сличност распореда и уређаја просторија на „Кондору” и „Непобедивом”. Разумљиво — били су то бродови близанци — али док је гледао у угао, Рохан није могао да одагна од себе слике лудила које су му се урезале у памћење.

Сваки човек је ту имао своје устаљено место. Биолог, лекар, планетолог, инжењери електронике и веза, кибернетичари и физичари седели су у фотељама поређаним у полукруг. Тих деветнаест људи представљали су стратешки мозак брода. Астрогатор је стајао сам, поред до половине спуштеног белог екрана.

„Јесу ли сви присутни упознати са стањем откривеним на „Кондору”?”

Одговор је било многогласно потврдно мумлање.

„До овог тренутка”, рече Хорпах, „екипе које раде у периметру „Кондора” пронашле су двадесет и девет тела. На самом броду их је нађено тридесет и четири, међу којима једно сачувано савршено, захваљујући замрзнутости у хибернатору. Доктор Нигрен, који се баш вратио оданде, поднеће нам општи извештај…”

„Немам много да саопштим”, рече устајући мали лекар. Полако је пришао астрологу. Био је за главу нижи од њега.

„Нашли смо само девет тела мумификованих. Сем онога једног које је командант споменуо, а које ће бити испитивано посебно. То су, у ствари, костури или делови костура извађени из песка. Мумификација се догађала унутар брода, где су били услови погодни за то: веома мала влажност ваздуха, практични недостатак бактерија које изазивају труљење и не много висока температура. Тела која су се налазила на слободном простору подлегала су распадању, које се појачавало у кишним периодима, јер песак ту садржи знатан проценат ферооксида и феросулфида, који реагују у додиру са слабим киселинама… Уосталом, мислим да су те појединости небитне. Ако би био пожељан приказ реакција које су настајале, ствар би могла да се пренесе колегама хемичарима. У сваком случају, у условима спољног простора мумификација није могла да се догоди тим пре, што је деловало још и присуство воде и супстанција које се у њој растапају, као и због деловања песка, које је трајало неколико година. Тим последњим објашњава се још и углачаност коштаних површина.”

„Извињавам се”, прекиде га астрогатор. „У овом тренутку је најважнији узрок смрти тих људи, докторе…”

„Нема никаквих знака насилне смрти, барем на телима најбоље очуваним”, одмах објасни лекар. Није гледао ни у кога, изгледало је као да посматра нешто невидљиво у руци дигнутој ка лицу. „Слика је таква као да су умрли природно.”

„То значи?”

„Без спољног, насилног деловања. Неке дуге кости, нађене одвојено, јесу сломљене, али таква оштећења су могла да наступе и касније. Да би се то установило, морала би да се обаве дужа испитивања. Они који су на себи имали одећу, имају неоштећене како кожне навлаке, тако и кости. Никаквих рана, ако се не рачунају незнатне огреботине, које сигурно не би могле бити узрок смрти.”

„Па онда, на који су начин умрли?”

„То не знам. Може се претпоставити да су умрли од глади или жеди…”

„Али залихе воде и хране су остале неискоришћене”, примети са свога места Гарб.

„Знам.”

Неко време је владало ћутање.

„Мумификација је пре свега лишавање организма воде”, објасни Нигрен. Упорно није гледао у очи никоме од присутних. „Масна ткива подлежу променама, али њих је могуће открити. И ето, ти људи су практично остали без њих. Баш као после дуготрајног гладовања.”

„Али онај сачувани у хибернатору није”, добаци Рохан, који је стајао иза последњег реда фотеља.

„То је истина. Али он је вероватно умро од замрзавања. Мора да је на непознат начин стигао у хибернатор; можда је напросто заспао док је температура опадала.”

„Допуштате ли могућност скупног тровања?” упита Хорпах.

„Не.”

„Али, докторе… не можете тако категорички…”

„Могу то да кажем”, одговори лекар. „До тровања у планетарним условима може да дође или путем плућа, због удисаних гасова, или путем пробавног система, или кроз кожу. Нека од најбоље очуваних тела имала су на себи кисеоничке апарате. У боцама је било кисеоника. Било би га довољно за још двадесетак часова…”

То је истина, помисли Рохан. Сетио се оног човека: затегнута кожа на лобањи с остацима мрких мрља на јабучним костима, очне дупље из којих се просипао песак.

„Ти људи нису могли појести ништа затровано, јер овде нема ничега што би се могло јести. То значи, на копну. А нису предузимали никакав лов у океану. Катастрофа је наступила убрзо након атерирања. Једва су једну патролу били послали да испита рушевине. То је било све. Уосталом, управо видим Мак Мина. Колега Мин, завршили сте?”

„Да”, рече с врата биохемичар. Све главе се сад окренуше према њему. Прошао је средином између оних што су седели и стао поред Нигрена. На себи је још имао дугу лабораторијску кецељу.

„Извршили сте анализу?”

„Да.”

„Доктор Мак Мин је испитивао тело човека који је остао залеђен у Хибернатору”, објасни Нигрен. „Можда ћете одмах казати шта сте пронашли?”

„Ништа”, рече Мак Мин. Косу је имао тако светлу да није било јасно није ли сасвим седа, и очи је имао исте боје. Чак су и његови очни капци били покривени крупним пегама. Али сада то издужено коњско лице није будило ничији смех.

„Никаквих отрова органских ни неорганских. Сви ензимски скупови ткива у правилном стању. Крв нормална. У желуцу остаци свареног двопека и концентрата.”

„Па од чега је умро?” упита Хорпах. Био је и даље једнако миран.

„Просто се смрзнуо”, одговори Мак Мин, и тек тада опази да има на себи кецељу. Откопча предице и баци кецељу поред себе на фотељу. Клиска тканина склизну и паде на под.

„И какво је ваше мишљење, господо?” упита неумољиви астрогатор.

„Ја немам никакво”, рече Мак Мин. „Могу само да потврдим да ти људи нису умрли од тровања.”

„А некаква радиоактивна супстанца која би подлегала брзом распадању? Или чврсто зрачење?”

„Чврсто зрачење у убиственим дозама оставља трагове: озледе крвних судова, петехије, промене крвне слике. Нема таквих промена. Такође нема радиоактивне супстанце која би, прогутана у смртној дози пре осам година, нестала без трага. Овдашњи ниво радиоактивности је нижи од земаљског. Ови људи нису наишли ни на какав вид зрачне активности. За то могу да јамчим.”

„Али нешто их је ипак убило!” раздраженим гласом рече планетолог Балмин.

Мак Мин је ћутао. Нигрен му нешто рече тихо. Биохемичар климну главом и изиђе, пролазећи поред оних што су седели у редовима. Тада Нигрен сиђе с подијума и седе на своје место.

„Ствар не изгледа добро”, рече астрогатор. „У сваком случају, од биолога се не можемо надати помоћи. Има ли неко други од господе шта да каже?”

„Да.”

Устаде Сарнер, физичар-атомиста.

„Објашњење за „Кондоров” крај налази се на њему самом”, рече. Задржа на свима редом поглед далековиде птице. Мада је косу имао црну, мрежњаче очију биле су му готово беле.

„То значи, оно је тамо, само што ми за сад не умемо да га одгонетнемо. Хаос који смо затекли у кабинама, положај и размештај мртвих тела, оштећења инсталација — све то нешто говори.”

„Ако немате да кажете нешто више…” добаци Гарб.

„Полако. Налазимо се у мраку. Морамо да тражимо некакав пут. За сад знамо веома мало. Имам утисак да немамо храбрости чак ни да се присетимо неких ствари које смо видели на „Кондору”. Зато се тако упорно враћамо хипотези о тровању и скупном лудилу које је које је из тога проистекло. У интересу нас самих — и из обзира према онима са „Кондора” — морамо ипак да будемо неумољиви према чињеницама. Молим или чак улажем категорички захтев да свако од нас каже овде, одмах, шта га је највише шокирало на „Кондору”. Шта је то што, можда, није поверио никоме. За шта је помислио да треба да буде заборављено.”

Сарнер седе. Након краће унутрашње борбе Рохан саопшти о оним комадићима сапуна које је запазио у купатилу.

Затим устаде Гралев. Под слојем поцепаних мапа и књига било је на палубама пуно сасушеног измета.

Неко други исприча о кутији од конзерве, која је носила трагове зуба. Као да је неко покушавао да прогризе лим. Гарб је највише био уплашен жврљаријама у бродској књизи летења и спомињањем „мушица”. Није се задржао на томе.

„Рецимо да је из оне тектонске пукотине у „граду” наишао талас отровних гасова и да га је ветар бацио на ракету. Ако због неопрезности брод није био добро затворен…”

„Није био чврсто затворен само спољни затварач, колега Гарб. О томе сведочи песак у барокомори. Унутрашњи је био затворен…”

„Могли су да га затворе после, када су већ почели да осећају отровно дејство гаса…”

„Али то је немогуће, унутрашњи затварач не можете отворити ако је отворен спољни. Отварају се на смену, то искључује сваку неопрезност или немарност…”

„Али за мене не подлеже сумњи једно, да се то догодило нагло. Скупно лудило — више не говорим о томе да се за време лета кроз празан простор дешавају случајеви скупне психозе, али никада на планетама, и то још дословно неколико дана након слетања. Скупно лудило које захвата целу посаду могло би да буде само последица тровања…”

„Или подетињења”, примети Сарнер.

„Како? Шта ви то говорите?” запањи се Гарб. „Треба ли то да буде… шала?”

„Не шалим се у оваквим приликама. Споменуо сам подетињење, јер нико овде то није споменуо. А ипак — оне жврљарије у књизи летења, они поцепани звездани алманаси, она с муком исписивана слова… видели сте, зар не?”

„Али шта то значи?” упита Нигрен. „Треба ли то да буде јединица болести?”

„Не. Ваљда не постоји таква, зар не, докторе?”

„Сигурно не.”

Опет завлада ћутање. Астрогатор се колебао.

„То би могло да нас гурне у погрешном правцу. Резултати некроптичких ослушкивања су увек непоуздани. Али сада не знам шта би нам још могло нашкодити. Докторе Сакс…”

Неурофизиолог саопшти о слици какву су добили од мозга човека који се смрзао у хибернатору, и не пропусти да спомене слогове који су остали у слушном сећању покојниковом. То изазва праву буру питања; њихова унакрсна ватра закачи и Рохана, јер је и он учествовао у експерименту. Али не дођоше ни до каквог закључка.

„Оне мрље могле би се довести у везу с „мушицама”„, рече Гарб. „Чекајте. А можда су узроци смрти били различити? Рецимо да су посаду напали некакви отровни инсекти — најзад, не да се утврдити траг ситног убода на мумификованој кожи. А онај пронађен у хибернатору просто је покушао да се сакрије од тих инсеката да би избегао судбину другова… и смрзнуо се.”

„Али зашто је пре смрти запао у амнезију?”

„То је губљење памћења, је ли тако? Је ли то утврђено потпуно сигурно?”

„Утолико уколико су сигурни резултати некроптичког испитивања.”

„Али шта кажете о хипотези о оним инсектима? Нека се о том питању изјасни Лауда.”

Био је то главни палеобиолог брода; устао је и сачекао да се сви утишају.

„Није случајно што нисмо уопште говорили о такозваним „мушицама”. Свако ко се макар мало разуме у биологију зна да никакви организми не могу да живе ван одређеног биотопа, то јест више јединице у чији састав улазе средина и све врсте које у њој живе. Тако је у целом познатом Космосу. Живот или ствара огромну разноликост облика, или не настаје уопште. Инсекти не би могли да настану без истовременог развоја надземног биља, других симетричних устројстава, бескичмењака итд. Нећу вам излагати општу теорију еволуције, мислим да је довољно ако вам кажем да је то немогуће. Нема овде никаквих отровних муха нити других чланконогих зглавкара, тврдокрилаца или паукова. Нема такође никаквих њима сродних врста.”

„Не можете бити баш тако самоуверени!” повика Балмин.

„Да сте били мој ђак, Балмине, не бисте стигли на овај брод, јер не бисте положили код мене испит”, рече палеобиолог непоколебљиво, и присутни се против воље осмехнуше. „Не знам како стојите с палеонтологијом, али из еволуције биологије имате слабу!”

„Почиње да се рађа типични спор стручњака… зар није штета времена?…” шапну неко Рохану иза леђа. Рохан се осврну и угледа широко, опаљено лице Јарга, који му даде оком знак.

„Значи, то можда нису инсекти овдашњег порекла”, упорно је остајао при своме Балмин, „можда су однекуд пренесени…”

„Откуда?”

„Са планета Нове…”

Сада сви почеше углас да говоре. Прошло је доста времена док не умирише окупљене.

„Господо”, повика Сарнер, „знам од кога је Балмин преузео своју идеју. Од доктора Гралева…”

„Шта могу — не одричем се ауторства”, рече физичар.

„Одлично. Рецимо да себи више не можемо да допустимо луксуз вероватних хипотеза. Да су нам нужне хипотезе луде. Нека буде и тако. Господо биолози! Рецимо да је некакав брод с планете Нове донео овамо инсекте… Да ли су могли да се прилагоде месним условима?”

„Ако хипотеза треба да буде луда — могли би”, сложи се са свога места Лауда. „Али чак и луда хипотеза мора да објашњава све.”

„То значи?”

„То значи да мора објаснити шта је нагризло цео „Кондоров” спољни оклоп, и то до те мере да, како ми кажу инжењери, брод неће бити способан за лет док се на њему не обави темељан ремонт. Мислите ли можда да би се неки инсекти прилагодили да се хране молибденовом легуром? То је једна од најтврђих супстанци у целом Космосу. Инжењеру Петерсене, шта може да нагризе тај оклоп?”

„Када је добро зацементиран, у ствари, ништа”, рече заменик главног инжењера. „Могуће га је донекле просврдлати дијамантима, али за то треба имати тоне сврдала и хиљаде часова времена. Успешније би могло киселинама. Али то су киселине неорганске, морају да делују на температури од најмање две хиљаде степени и уз одговарајуће катализаторе.”

„А шта је, по вашем мишљењу, нагризло оклоп „Кондора”?”

„Појма немам. Изгледа тако као да је био уроњен у купку с киселином и то на одговарајућој температури. Али како је то учињено — без плазматских лукова и без катализатора — не умем себи да објасним.”

„Ето вам ваших „мушица”, колега Балмине”, рече Лауда и седе.

„Мислим да нема смисла настављати дискусију”, проговори астрогатор, који је дотле ћутао. „Можда је било прерано да је започнемо. Не преостаје нам ништа друго, него да вршимо испитивања. Поделимо се у групе. Једна ће се позабавити рушевинама. Друга „Кондором”. А трећа ће начинити неколико испада у дубину западне пустиње. То је максимум наших могућности, јер чак и ако се покрену неке машине на „Кондору”, не могу с периметра да скинем више од четрнаест енергобота, а и надаље ће обавезивати трећи степен…”

4. ПРВИ

Склиско, тињајуће црнило окружавало га је са свих страна. Гушио се. Очајничким покретима трудио се да стргне са себе неку врсту нематеријалних омотача, који су га обавијали, тонући све дубље, с криком који му беше застао у набреклом грлу узалуд је тражио оружје, био је го, последњи пут је напрегнуо све снаге да крикне. Заглушујући звук трже га из сна. Рохан скочи с лежаја полуприсебан, знајући само то да га окружава мрак у коме непрестано звони алармни сигнал. То више није био кошмар. Упалио је светлост, навукао комбинезон и отрчао до лифта. Око њега су се на свим спратовима гурали људи. Чуо се отегнут звук сигнала, црвени натписи у з б у н а горели су на зидовима. Утрчао је у командну кабину. Обучен као по дану, астрогатор је стајао пред главним екраном.

„Већ сам опозвао узбуну”, рече мирно. „То је само киша, Рохане, али погледајте. Врло леп призор.”

Одиста, екран који је показивао горњи део ноћнога неба горео је од безбројних искара пражњења. Кишне капи, падајући с висине, падале су на невидљиву завесу поља сила, које је заклањала „Непобедивог” попут огромног лука и, претварајући се у трен ока у микроскопске ватрене експлозије, обасјавале су цео видик треперавом светлошћу, сличном стотинак пута појачаној поларној светлости.

„Требало би боље програмирати аутомате…” рече Рохан слабим гласом, већ сасвим будан. Изгубио је вољу за спавањем. „Мораћу да кажем Тернеру да не укључује анихилацију. Иначе ће нас шачица песка коју ветар нанесе дизати из сна усред ноћи…”

„Рецимо да је ово била пробна узбуна. Нека врста маневра”, одговори астрогатор, који је изгледа био у неочекивано добром расположењу. „Сада је четири. Можете се вратити у своју кабину, Рохане.”

„Право да вам кажем, немам воље. А јесте ли ви?…”

„Спавао сам. Мени је довољно четири часа. Након шеснаест година празнине ритам сна и бдења нема у човеку ничег више заједничког са старим земаљским навикама. Размишљао сам, Рохане, о максималном обезбеђењу истраживачких екипа. Неће бити једноставно — вући свуда енергоботе и развијати завесе сила. Шта ви мислите?”

„Могли би људима да се дају индивидуални емитори. Али то такође неће решити све. Човек у мехуру сила не може ничег да се дотакне… знате како то изгледа. А ако се превише сузи зрачење енергетског мехура, може чак и сам човек да се опрљи. Видео сам такве случајеве.”

„Мислио сам чак и о томе да никог не пуштам на копно и да све радимо помоћу робота, теледиригованим системом”, признаде астрогатор. „Али то је добро за неколико часова, за дан рецимо, а мени се чини да ћемо овде остати дуже…”

„Па шта намеравате да учините?”

„Свака група ће имати полазну базу заштићену пољем сила, али поједини истраживачи ће морати да добију извесну слободу кретања. Иначе ћемо се тако добро обезбедити против несрећних случајева, да ништа нећемо постићи. Неопходан је услов да сваки човек који ради ван заштитног поља има иза себе заштићеног човека који пази на његове покрете. Не губити се испред очију — то је први принцип на Регис III.”

„Где сте мене распоредили?”

„Хтели бисте да радите на „Кондору”? Видим да не бисте хтели. Добро. Остаје град или пустиња. Можете да бирате.”

„Бирам град, господине астрогаторе. Стално ми се чини да је тамо скривена тајна…”

„Може бити. Онда сутра, у ствари данас, јер већ свиће, узимате своју јучерашњу екипу. Додаћу вам још два арктана. Вредело би такође да узмете нешто ручних ласера, јер ми се све чини да „оно” дејствује с невелике удаљености…”

„Шта?”

„Кад бих и сам знао. Аха. И кухињу узмите, тако да будете потпуно независни од нас и у случају потребе да можете да радите без сталне материјалне зависности од брода…”

Црвено сунце, које готово није грејало, превалило се преко небосклона. Сенке гротескних грађевина издужавале су се и спајале. Покретне дине између металних пирамида ветар је стално пребацивао на друга места. Рохан је седео на тешком транспортеру и кроз доглед посматрао Гралева и Чена, који су се ван домета поља сила мотали у подножју црнкастог „пчелињег сата”. Појас на којем је висио ручни светлосни бацач секао му је врат. Одмакао га је унатраг колико се дало, не испуштајући из вида двојицу људи пред собом. Плазматична лампа за лемљење у Ченовим рукама светлела је као ситан, али заслепљујуће јак брилијант. Изнутра из кола до Рохана стиже ритмично понављани позивни сигнал, али он ни за тренутак не окрену главу. Чуо је како шофер одговара бази.

„Господине навигаторе! Наређење од команданта! Морамо одмах натраг!” викну узбудено Јарг, помоливши главу кроз отвор кабине.

„Натраг? Зашто?”

„Не знам. Понављају сигнал за неодложно враћање и четири пута ЕВ.”

„ЕВ?! Ох, како су ми кости утрнуле! То значи да морамо да пожуримо. Дај ми овамо микрофон и извуци флерове.”

Након десет минута сви људи који су радили напољу, ван заштитног поља, били су у колима. Рохан је повео своју невелику колону максималном брзином коју је допуштао брежуљкаст терен. Бланк, који је сада поред њега био на дужности везисте, нагло му пружи слушалице. Рохан сиђе унутра, у метални смештај, који је мирисао на загрејану пластику и у ваздушној струји која је долазила из вентилатора и мрсила му косу, слушао је измену сигнала између Галагерове групе, која је радила у пустињи, и „Непобедивог”. Као да се спремала олуја. Већ од раног јутра барометри су показивали низак притисак, али тек сада су се иза линије хоризонта појавили облаци оловне боје. Небо је изнад њих било чисто. Нису се могли пожалити на недостатак атмосферских сметњи — у слушалицама је пуцкетало тако да су везу одржавали само Морзеовим знацима. Рохан је хватао групе уговорених сигнала. Укључио се у ово ослушкивање превише касно, те није могао да разабере о чему је реч. Схватио је само да се Галагерова група такође враћа у базу највећом брзином, а на броду је проглашено приправно стање и позвани су на своја места сви лекари.

„Лекари у приправном стању”, рече Балмину и Гралеву који су га гледали са ишчекивањем. „Нека несрећа. Али сигурно ништа велико. Можда је дошло до одроњавања, могло је неког да затрпа…”

Говорио је тако пошто се знало да су Галагерови људи имали задатак да приступе геолошким ископавањима на месту које је одабрано приликом претходног извиђања. Додуше, он сам није веровао да се догодио само обичан несрећан случај на послу. Од базе их је делило једва шест километара, али претходна група је очевидно повучена много раније, јер су, у тренутку када су угледали тамну, усправну контуру „Непобедивог”, прелазили преко сасвим свежих трагова гусеница, а при оваквом ветру трагови нису остајали видљиви ни пола часа.

Приближили су се гранци унутрашњег поља и почели да шаљу сигнале да им се отвори пролаз. Чудновато дуго су морали да чекају, док им најзад не одговорише на позив. Најзад се запалише уговорена плава светла, и они се увезоше у простор унутрашњег периметра. Ту је већ била група с „Кондора”. Значи, то су њу пропустили пре Роханове групе, а не Галагерове геологе. Гусеничари су стајали једни поред свознице, други су стајали на прилазном путу и ометали вожњу другима, владао је неред. Ијуди су трчали, упадајући до колена у песак, аутомати су сијали упаљеним светиљкама.

Већ се спуштао мрак. За тренутак Рохан није могао да се снађе у том хаосу. Одједном на висини плану стуб заслепљујуће белине. Велики рефлектор учинио је ракету налик на морски светионик. Далеко у пустињи Рохан опази светла колоне, која су ишла час навише, час наниже, као да се одиста приближавала каква поморска ескадра. Поново блеснуше светла отвореног поља сила. Машине још нису стале, а Галагерови људи су већ скакали из њих у песак, од свознице је стизао на точковима други рефлектор, кроз шпалир машина збијених и одгурнутих на једну и другу страну ишла је група људи, окружавајући носила на којима је неко лежао.

Рохан одгурну људе који су стајали пред њим и запањи се. У први мах је био помислио да се доиста догодио несрећан случај, али човек на носилима је имао везане руке и ноге.

Трзајући се целим телом да су просто шкрипали конопци којима је био везан, испуштао је кроз широко отворена уста скичећи, ужасан глас. Група је већ прошла, идући за колотечинама рефлектора који ју је предводио, а до Рохана, који је стајао у мраку, још је допирало то нељудско скичање, различито од свега што је икад чуо. Бела светлосна мрља с људским фигурама које су се кретале у њој смањила се, дижући се уз свозницу, и нестала у широко разјапљеном улазу товарног отвора. Рохан поче да распитује шта се десило, али око њега су били само људи из „Кондорове” екипе који нису знали ништа, као ни он.

Прође прилично времена док се није довољно сабрао и завео какав-такав ред. Заустављени низ машина, кренуо је грмећи моторима, над лифтом се запалише светла, група људи око лифта се осетно смањи, и Рохан се попе горе као један од последњих, с тешко натовареним арктанима, чија му је мирноћа сада изгледала као нарочито перфидна подругљивост. У ракети се чуло отегнуто звоњење информатора и унутрашњих телефона, на зидовима су још била упаљена слова — алармни позив лекарима да се јаве на посао, али и та се слова убрзо угасише и гужва поче донекле да се смањује. Део посаде спуштао се доле у трпезарију, чуо се разговор у ходнику, који је одзвањао од људских корака, један закаснели арктан је ступао, тешким корацима, у правцу одељења за роботе, најзад се сви разиђоше, а Рохан је остао, као обезвлађен, као да је изгубио наду да ће икад схватити ово што се догодило, као да је већ био убеђен да никаквог објашњења не може да буде нити ће га бити.

„Рохане!”

Пред њим је стајао Гарб. Тај узвик га отрезни. Стресе се.

„То сте ви?… Докторе… видели сте? Ко је то био?”

„Кертелен.”

„Шта?! Немогуће…”

„Видео сам га готово до самог краја…”

„До каквог краја?”

„Био сам с њим”, рече Гарб, неприродно мирним гласом. Рохан запази у његовим наочарима светлуцање сијалица из ходника.

„Група за истраживање пустиње…” промуца.

„Да.”

„И шта му се десило?”

„Галагер је то место означио на основу сеизмичких сондирања… запали смо у лавиринт малих, кривудавих ходника”, говорио је полако Гарб, као да није ни говорио Рахану, него као да је и сам настојао да се тачно присети како су текли догађаји. „Тамо стоје меке омање стене органског порекла, покривене водом, пуно пећина, шпиља, морали смо гусеничаре да оставимо горе… Ишли смо држећи се један уз другог, било нас је једанаест. Ферометри су показивали присуство веће количине железа; тражили смо га. Кертелен је мислио да мора да су негде сакривене некакве машине…”

„Да, мени је такође говорио нешто о томе… и онда?”

„У једној од пећина, сасвим плитко, испод муља — тамо постоје чак и сталактити и сталагмити — нашао је неку врсту аутомата.”

„Одиста?”

„Не, није оно што ви мислите. Потпуна трулеж, изједена чак не ни рђом, то је нека смеша која не рђа, него кородирана, полуизгорела, просто остаци.”

„Али можда други…”

„Али тај аутомат је стар најмање триста хиљада година…”

„Откуд можете да знате?”

„Зато што се на површини таложио кречњак, постепено, како се испаравала вода која је капала са сталактита на своду. Галагер је лично вршио процењивачка мерења, према темпу испаравања, стварања талога и његове дебљине. Триста хиљада година је најскромнији прорачун… Уосталом, тај аутомат у ствари личи, знате ли на шта? На оне рушевине!”

„Значи, то није никакав аутомат…”

„Не, мора да се кретао, али не на две ноге. И не као рак. Уосталом, нисмо имали времена да испитамо, јер одмах затим…”

„Шта се десило?”

„Сваки час сам пребројавао људе. Био сам заштићен, и морао сам да пазим на њих, разумете… али сви су били с навученим маскама, знате како то изгледа, сви су налик један на другог, а комбинезони такође нису били у боји, јер су били упрљани глином. У један мах нестаде ми један човек. Позвах све и почесмо да тражимо. Кертелен се много радовао због тог свог проналаска и бушкао је даље… Мислио сам да се просто удубио у неки од кракова клисуре… Тамо има много уличица, али све су кратке, плитке, савршено осветљене… Одједном он изиђе пред нас иза завијутка, и већ у таквом стању. Нигрен је био с нама, мислио је да је то топлотни удар…”

„И шта је, у ствари, с њим?”

„Изгубио је свест. Иако, у ствари, није. Може да хода, да се креће, једино што с њим не може да се успостави контакт. Сем тога изгубио је способност говора. Чули сте његов глас?”

„Чуо сам.”

„Сад као да се мало уморио. Раније је било још горе. Није препознавао никога од нас. У први мах то је било најгоре. Кертелене, где си, повикао сам, а он пролази поред мене, као да је оглувео, прође између нас, али таквим кораком, на такав начин да свима трнци прођоше кроз кожу. Потпуно други човек. Не реагује на позиве, те морадосмо да јуримо за њим. Шта се тамо догађало! Речју, морали смо га везати, иначе га не бисмо довели натраг.”

„Шта кажу лекари?”

„Као обично, говоре латински, али сем тога не знају ништа. Нигрен и Сакс су код команданта, можеш тамо да распиташ…”

Гарб оде тешким кораком, држећи главу мало накривљену, на свој начин. Рохан уђе у лифт и повезе се горе, у командну кабину. Била је празна, али у пролазу поред картографске кабине зачу кроз одшкринута врата Саксов глас. Уђе унутра.

„Као да је потпуно изгубио памћење. Тако то изгледа”, говорио је неурофизиолог. Стајао је леђима окренут Рохану, гледајући рендгенски снимак који је држао у рукама. За столом је седео, над отвореном бродском књигом, астрогатор, с руком дигнутом и ослоњеном на регале, набијене свитцима са звезданим мапама. Ћутке је слушао Сакса, који је полако враћао снимак у коверат.

„Амнезија. Али изузетна. Изгубио је не само памћење о томе ко је, него и говор, и способност писања, читања; у ствари, то чак и није амнезија, него потпун распад, уништење личности. Није од ње остало ништа, сем најпримитивнијих рефлекса. Може да хода и да једе, али само ако му се јело ставља у уста. Хвата, али…”

„Чује и види?”

„Да. Сигурно. Али не разуме оно што види. Не разликује људе од предмета.”

„Рефлекси?”

„Нормални. То је ствар централна.”

„Централна?”

„Да. Питање мозга. Као да је одједном наступило потпуно брисање свих трагова памћења.”

„Значи, онај човек с „Кондора”…”

„Да. Сада сам убеђен у то. Било је исто што и ово.”

„Видео сам једном тако нешто…” сасвим тихо, готово шапатом рече астрогатор. Гледао је Рохана, али није обраћао на њега пажњу. „То је било у простору…”

„Ах, знам! И како ми није пре пало на памет!” узбуђено га прекиде неурофизиолог. „Амнезија након магнетног удара, је ли тако?”

„Јесте.”

„Никад нисам видео такав случај. Познат ми је само из теорије. То се десило одавно, када се великом брзином пролазило крај јака магнетна поља?”

„Да. То значи — у посебним условима. Није толико важна сама јачина поља, колико његов градијент и наглост промене која наступа. Ако у пространству постоје велики градијенти, а дешавају се скоковито — сатови их откривају на раздаљини. Раније их није било…”

„Истина…” понављао је лекар. „Истина… Амерхатен је правио такве огледе на мајмунима и мачкама. Излагао их је деловању огромних магнетних поља, и губили су памћење…”

„Да, а то има нечег заједничког с електричним шоковима у мозгу…”

„Али у овом случају”, гласно је размишљао Сакс, „сем Гарбовог извештаја имамо и изјаве свих његових људи. Снажно магнетно поље… па то би морале да буду ваљда стотине и хиљаде гауса?”

„Стотине и хиљаде нису довољне. Морају да буду милиони”, сухо рече астрагатор. Тек сада се његов поглед заустави на Рохану.

„Уђите и затворите врата.”

„Милиони?! А зар апарати на броду не би открили такво поље?”

„Утолико, уколико”, одговори Хорпах. „Када би било концентрисано на веома малом простору — када би имало, рецимо, радијус као овај глобус — и када би било споља екранизовано?…”

„Једном речју, када би Кертелен ставио главу између полова гигантског електромагнета…?”

„И то је мало. Поље мора да осцилује одређеном учесталошћу.”

„Али тамо није постојао никакав магнет, нити икаква машина, сем оних зарђалих остатака — ништа, само увале које је излокала вода, шљунак и песак…”

„И пећине”, добаци неко, као узгред, „Хорпах.”

„И пећине… а мислите да га је неко увукао у такву пећину у којој постоји магнет — не, па то је…”

„А како ви то објашњавате?” упита командант, као обезвољен и уморан од тог разговора. Лекар је ћутао.

У три и четрдесет ноћу све палубе „Непобедивог” испуни отегнут звук алармних сигнала. Људи су скакали с лежајева псујући све живо и облачећи се у трку јурили свако на свој положај. Рохан се нашао у командној кабини пет минута после првог удара звона. Астрогатор још не беше стигао. Прискочио је екрану. Црну ноћ разјаснили су ројеви белих блештаја. Изгледало је као да рој метеора, који излазе из једнога радијанта, напада ракету. Рохан погледа на контролне сатове поља. Аутомате је програмирао сам, и према томе нису могли реаговати на кишу или пешчану олују. Из пустиње утонуле у мрак долетало је нешто и распрскавало се у ватреним бројаницама, пражњење је наступало на површини поља и загонетни хици, одскачући већ у пламену, падали су у параболичним линијама, које су полако губиле светлосну јачину или су се сливале дуж облине енергетске завесе. Врхови пешчаних дина на махове су се појављивали обасјани и поново нестајали, сатови су лењо подрхтавали — ефективна снага, коју је скуп Диракових бацача употребљавао да би уништио загонетно бомбардовање, била је релативно невелика. Зачувши иза себе командантове кораке, Рохан, погледа на скупину спектроскопских апарата.

„Никал, железо, манган, берил, титан”, прочита на јасно осветљеној плочи астрогатор, стојећи поред њега. „Много бих дао када бих могао да видим шта је то у ствари.”

„Киша металних честица”, рече полако Рохан. „Судећи по пражњењима, њихове димензије мора да су мале…”

„Радо бих да их видим изблиза…” промрмља командант. „Шта мислите, да ризикујемо?”

„Да искључимо поље?”

„Да. За делић секунда. Мали део пао би у дубину периметра, а остало бисмо одбили, укључивши поново енергетско поље…”

Рохан не одговори одмах.

„Па шта, могло би”, рече најзад колебљиво. Али пре него што командант приђе командном пулту, светлећи мравињак се угаси исто онако нагло као што се појавио — и завлада мрак какав познају само оне планете које немају свога месеца, планете које круже далеко од централних сазвежда Галаксије.

„Није нам успео лов”, промрмља Хорпах. С руком на главном искључивачу стајао је доста дуго, док најзад не климну лако главом Рохану, излазећи. Отегнут звук сигнала који су опозивали узбуну испуњавао је све спратове. Рохан уздахну, још једном погледа на екране пуне мрака и пође на спавање.

5. ОБЛАК

Почињали су већ да се привикавају на планету — на њено непроменљиво, пустињско лице са слабим сенкама облака, који као да су се стално разилазили, увек неприродно светли, док су између њих чак и по дану светлеле крупне звезде. На шуштање песка, који је стално клизио под точкове и под ноге, на црвено, тромо сунце, чији је додир био неупоредиво деликатнији од земаљског, тако да када би му човек окренуо леђа, осећао би уместо топлине само неку благу присутност. Ујутро су екипе полазиле на терен, свака на своју страну, енергоботи су нестајали међу динама, љуљајући се као незграпне барке, слегала се прашина, и људи који би остајали поред „Непобедивог” говорили би шта ће бити за ручак, шта је радарски боцман данас рекао везисти, или су покушавали да се присете како се звао пилот који је пре шест година изгубио ногу у несрећи на навигационом сателиту Терра 5. Причали су тако, седећи на празним канистрама поред подножја брода, чија је сенка, попут казаљке дивовског сунчаног сата, кружила издужавајући се чим би дотакла линију енергобота. Од тог тренутка људи би почињали да устају и да мотре враћају ли се другови. А ови опет, кад би се појавили, гладни и уморни, одједном би губили сву живост у којој их је држао рад у металним згариштима „града”; чак је и „Кондорова” екипа, након недељу дана, престала да стиже са сензационалним новостима, које су се мало по мало свеле на то да су у пронађеним остацима успели да препознају неког човека, и оно што је у првим данима представљало ознаку грозе, када је пренесено с „Кондора”, постепено је брижљиво упаковано (јер како другачије назвати тај процес савесног смештања свих људских остатака у херметичне контејнере који су пошли на дно брода) и нестало. Тада, уместо олакшања какво је можда могло да се очекује људи, који су и даље просејавали песак око подножја „Кондора” и чепркали по његовим просторијама, почеше да осећају ужасну досаду, и, као да беху заборавили шта је снашло посаду брода, почеше да се баве прикупљањем идиотских ситница, које су ко зна коме некада припадале, а сада су преостале од непостојећих власника. Тако да су уместо докумената, који би разјаснили тајну, и у недостатку таквих докумената — доносили час какву стару усну хармонику, час какву кинеску играчку, и ти су предмети, већ ослобођени мистичне страхоте свог порекла, ишли у промет, и на неки начин су постајали колективна својина читаве посаде. Рохан, који никад не би поверовао да је тако нешто могуће, након недељу дана се понашао баш као и сви. И само повремено, кад би био сам, постављао би себи питање зашто је он, у ствари, ту, и тада би осећао да је читава њихова делатност, читаво то брижљиво мување, та компликована процедура истраживања, излагања зрачним лучењима, скупљање узорака, бушења стеновитих слојева, отежана непрестаном неопходношћу одржавања III степена будности, са отварањем и затварањем енергетског поља, са спремним ласерима који имају добро прорачуната поља домета, са сталном оптичком контролом, сталним бројањем, сталним одржавањем веза на више канала, да је све то само некакво велико самообмањивање. Да у основи чекају само на неки нови несрећни случај, нову несрећу и само се праве да није тако. У почетку су се ујутро људи окупљали пред болницом „Непобедивог” да би се распитали какво је стање Кертелена. Изгледао им је не толико жртва загонетног напада, него као некакво биће, створ другачији од њих свих, сасвим као да су поверовали у фантастичне бајке и сматрали да је могуће да неке непријатељске, стране силе овдашње планете преобразе човека, некога од њих, у чудовиште. У ствари, он је био само богаљ; показало се, уосталом, да његов разум, наг као разум новорођеног детета и исто тако празан, прима знање које му предају лекари и да постепено почиње да учи да говори, баш као мало дете; из лазарета није више стизало нељудско скичање, ужасно тиме што је бесмислено детиње кмечање долазило из грла зрелог човека. Кертелен је после недељу дана почео да изговара прве слогове и већ је почео да распознаје лекаре, иако није могао да изговори њихова имена.

Тада се, почетком друге седмице, интересовање за њега смањило тим више, што су лекари објаснили да о околностима несреће он неће моћи да каже ништа чак и ако се врати у нормално стање, односно ако заврши чудно, мада неопходно васпитање.

Радови су, међутим, ишли својим током. Нагомилавали су се планови „града”, појединости конструкције његових „жбунастих пирамида”, мада је њихова намена и даље остајала тајна. Закључивши да даља истраживања „Кондора” неће донети ништа, астрогатор их је прекинуо. Сам брод је требало напустити, јер је репарација оклопа превазилазила могућности инжењера, нарочито у условима када су постојали далеко важнији послови. Једино што је у „Непобедиви” пренесено мноштво енергобота, транспортера, џипова и свакојаких апарата, а сама олупина — јер је након таквог потпуног опустошења „Кондор” постао, у ствари, олупина — чврсто затворен уз утеху да ће или они сами или нека наредна експедиција довести ипак крстарицу у матичну луку. Хорпах је тада целу екипу „Кондора” пребацио на север; она се сада, као Регнарова група, прикључила Галагеровој групи: сам Рохан је сада био главни координатор свих истраживања и близину „Непобедивог” напуштао је накратко, па и то не сваког дана.

Обе те групе наишле су, у систему клисура, исплакнутих подземним изворима, на нарочита открића.

Слојеви таложних муљева били су подељени слојевима црнкасто риђе супстанце, која није била геолошког, планетарног порекла. Стручњаци нису могли много да кажу о тој појави. Изгледало је као да су на површини старог базалтног штита, доњег слоја коре, пре неких милион година наталожене огромне наслаге металних одломака — можда напросто металних отпадака (пала је хипотеза да се у атмосфери Регис распрснуо гигантски никлено-железни метеор и да се у виду ватрене кише утопио у стене из те прастаре епохе), који су се, подлежући постепеној оксидацији, улазећи у хемијске реакције са околином, претворили најзад у мрко-црне слојеве, местимично риђе-пурпурних седиментних стена.

Дотадашњи отвори једва да су се усекли у један део слојева терена, чија би геолошка структура могла да изазове вртоглавицу чак и у глави искуснога геолога. Када је начињен прокоп чак до базалта од преко милијарду година, показало се да стене формиране на њему, и поред поодмакле рекристализације, одају присуство органског угља. Помислило се одмах да је то онда било океанско дно. Али у наслагама већ аутентичног каменог угља открише изненада отиске биљних врста које су могле да вегетирају искључиво на копну. Каталог живих континенталних форми планете стално се допуњавао и повећавао. Већ је било познато да су пре триста милиона година по њеним џунглама пролазили примитивни гмизавци. Остаци кичме и рожнатих вилица једнога од њих учењаци донеше у тријумфу, који посада ипак није умела с њима да подели. Еволуција на копну као да се развијала у два правца; први сумрак живога света припадао је епохи од пре око сто милиона година; тада је дошло до наглог изумирања биљног и животињског света, изазваног вероватно недалеком ерупцијом звезде Нове. Живот се после ипак обновио и набујао новим формама; додуше, ни број, ни стање нађених остатака нису допуштали да се створи поузданија класификација. Планета никад није произвела форме сличне сисарима. После даљих двадесет милиона година дошло је, али сада већ у много већој удаљености од планете, до нове звездане ерупције; њени трагови, у виду елементарних изотопа, могли су да се открију. Према приближним проценама тадашња силина тврдог зрачења није била на површини толико јака да би могла да остави иза себе хекатомбе жртава. Тим је несхватљивије било због чега су у младим стеновитим слојевима биљни и животињски остаци постајали све већа рекост. Зато се наилазило на све веће количине оног збијеног „муља” антимонских сулфида, молиоденских оксида, ферооксида, соли никла, кобалта и титана.

Ови слојеви метала, стари осам до шест милиона година, релативно плитки, садржали су местимично снажна радиоактивна жаришта, али та радиоактивност је — у односу на старост постојања планете — била краткотрајна. Било је, значи, тако као да је нешто изазвало у том раздобљу низ силних, али само локалних нуклеарних реакција, чији су производи остали у „металном муљу”. Сем хипотезе о „железасто радиоактивном метеору” падале су и друге, сасвим фантастичне, које су ова чудновата лежишта „радиоактивне врелине” везивали с катастрофом планетарног система Лире и уништењем његове цивилизације.

Претпостављало се, дакле, да је за време покушаја да се изврши колонизација на Регис III дошло до атомских сукоба међу бродовима послатим из угроженог система. Али то опет није пружало основу за објашњење размера чудних слојева метала, који су, током наредних пробних бушења, откривени и у другим, удаљенијим областима. У сваком случају, непобитно се наметала слика колико загонетна толико и очевидна: живот на копнима планете изумро је у исто време, у размаку од неколико милиона година, када су почеле да се стварају наслаге метала. Узрок уништења живих облика није могла да буде радиоактивност: општу снагу зрачења прерачунали су у еквиваленте нуклеарних експлозија. Износила је једва двадесет до тридесет мегатона; распоређене на стотине миленијума такве експлозије нису могле, наравно (ако су то уопште биле атомске експлозије, а не друге некакве нуклеарне реакције), озбиљно угрозити еволуцију биолошких облика.

Доводећи у некакву везу наслаге метала и рушевине „града” учењаци су се залагали за даља истраживања. То је било везано с многобројним тешкоћама, јер су радови на раскопавању захтевали пребацивање знатних количина земљишта. Једино решење било је пробијање окана, али људи који су радили под земљом више се нису налазили под заштитом поља сила. О томе да се радови наставе упркос свему, одлучило је откриће (на дубини од двадесет и нешто метара, у слоју који је богато обиловао ферооксидима) зарђалих остатака, формираних на веома изузетан начин, који су подсећали на остатке распалих елемената неких миркоскопских механизама изједених корозијом.

Деветнаестог дана након слетања над околином у којој су радиле рударске екипе навукле су се масе облака тако громадних и сурих какве до тада на планети још не беху видели. Око подне се разјарила бура, која је силином електричних пражњења превазилазила буре на Земљи. Небо и стене повезали су се изукрштаним сплетом муња које су стално севале. Набујале воде куљајући кроз вијугаве клисуре почеше да испуњавају ископане ходнике. Људи морадоше да их напусте и заједно с аутоматима да се склоне под главни мехур енергетског поља, у који су ударале километарске муње. Бура се полако пребацила ка западу и црни зид, прошаран муњама, запреми цео видик изнад океана. Враћајући се на брод рударске екипе уз пут открише у песку мноштво сићушних црних металних капљица. Закључише да би то могле да буду толико спомињане „мушице”. Брижљиво их покупише и пренеше на брод, где побудише велико интересовање учењака али, није било ни говора о томе да би оне представљале остатке инсеката. Одржа се ново саветовање стручњака, које се у неколико махова претварало у ватрене препирке. Најзад се договорише да пошаљу експедицију у северо-источном правцу, ван терена кривудавих клисура и наслага железних спојева, јер су на гусеницама возила са „Кондора” открили мале количине занимљивих минерала, које нису пронашли на претходно испитиваним теренима.

Одлично снабдевена колона у којој су били енергоботи, бацач са „Кондора” који је ступао на својим ногама, транспортери и роботи, међу којима је било дванаест арктана; екипа је била снабдевена аутоматским багерима и бушилицама, састављена од двадесет и два члана, снабдевена великим залихама кисеоника, хране и атомског горива, кренула је следећег дана на пут под Регнаровим вођством. Са екипом је одржавана стална радио и телевизијска веза све док облина планете није прекратила ток ултракратких таласа у правој линији. „Непобедиви” тада посла у орбиту аутоматски телевизијски предајник, који је омогућио преузимање пријема. Колона је била у маршу читав дан. Ноћу се поставила у одбрамбени кружни поредак и разастрла изнад себе енергетски заклон, а следећег дана је наставила марш. Око подне Регнар обавести Рохана да се зауставља у подножју рушевина готово потпуно засутих песком, смештених унутар плитког, невеликог кратера, јер жели да поближе испита и кратер и рушевине. Сат касније радио-пријем поче да се погоршава услед силних статичких сметњи. Везисти тада пређоше на кратке таласе, и пријем постаде бољи. Убрзо потом, кад грмљавина далеке буре која се померала према истоку, то значи тамо где се упутила експедиција, поче да јењава, пријем се нагло прекиде. Пре губитка везе наступило је двадесетак све јачих и јачих фединга; најчудније од свега било је што се истовремено погоршао и телевизијски пријем, који, у ствари, зато што је преношен посредством ванатмосферског сателита, није зависио од стања јоносфере. У један час веза се прекиде потпуно. Нико од техничара, па чак ни физичара, које позваше у помоћ, није могао да схвати ту појаву.

Изгледало је као да се негде у пустињи спустио метални зид, који је одвојио од „Непобедивог” групу, удаљену од њега 170 километара.

Рохан, који сво то време није напуштао астрогатора, запази његов немир. Њему самоме тај немир се учинио у почетку безразложним. Сматрао је да специјалне екранизаторске особине можда испољава тај градоносни облак, који је јурио управо на ону страну где се налазила експедиција. Физичари ипак, када их упиташе за могућности настанка тако дебелог појаса јонизованог ваздуха, изразише сумњу. Кад бура престаде, а не пође им за руком да успоставе везу, око шест часова, непрестано понављајући сигнале на које није било одговора, Хорпах посла два извиђачка апарата типа летећих тањира.

Један од њих је летео неколико стотина метара изнад пустиње, а други изнад њега на висини од четири километара, служећи првоме као телевизијски предајник. Рохан, астрогатор и Гралев са двадесетак других људи, међу којима су били такође Балмин и Сакс, стајали су пред главним екраном командне кабине, посматрајући непосредно све оно што се налазило у видном пољу пилота прве машине. Ван области кривудавих, дубоким мраком испуњених клисура, отварала се пустиња с њеним бескрајним редовима пешчаних дина, које су сада биле избраздане црним линијама, јер се сунце управо клонило ка западу. У том косом осветљењу, које је видику давало посебно суморан изглед, испод машине која је пловила ниско изретка су промицали омањи кратери, до врха испуњени песком. Неки су били видљиви само захваљујући купи пре много векова угаслог вулкана. Терен се полако дизао и постајао све разноликији. Испод пешчаних таласа израњали су високи стеновити гребени, творећи чудно назубљени ланчани систем. Издвојени стеновити стубови подсећали су на трупове смрсканих бродова или на џиновске фигуре. Падине су биле обележене оштрим линијама жљебова, испуњених изровашеним купама. Најзад се песак сасвим изгубио, уступајући место дивљој области стрмих стена и камењара. Местимично су се вијугали, издалека налик на реке, ровови тектонских пукотина планетарне коре. Пејзаж је постајао сличан ономе на месецу, истовремено је наступило прво погоршање телевизијског пријема у виду треперења и испрекидане синхронизације слике. Са брода послаше наређење да се појача емисиона снага, али то је поправило видљивост само на краће време.

Стене, до тада беличасте боје, почеше прелазити у све тамније. Начичкани гребени, који су измицали из видног поља, имали су мрк прелив, с отровним, металним сјајем; ту и тамо могле су се запазити мрље баршунастог црнила, као да су тамо, на голом камењу, расли густи, али мртви шипрази. Уто се одазва фонија прве машине. Пилот довикну да чује звук аутоматских позиционих отпремника, којима је било снабдевено чеоно возило експедиције. Људи из кормиларске кабине чуше ипак само глас пилота, слаб и некако нејасан, којима је почео да дозива Регнарову групу.

Сунце је стајало већ сасвим ниско. У његовој крвавој светлости указа се испред машине црни зид налик на облак, који је сезао од површине стена до висине од неколико хиљада метара. Све што се налазило иза тог зида било је невидљиво. Да није било спорог, одмереног кретања клупчастих испупчења те местимично мастиљаве, местимично сјајне црне масе, која се пресијавала метално љубичастим преливом скерлетне боје, могло би се помислити да се испред машине налази необична планинска формација. У водоравним зрацима сунца отварале су се у њој пећине пуне несхватљивог, тренутног блеска, у којима као да су се бесно ковитлали ројеви сјајних кристалића црног леда. У први мах гледаоцима се учинило да облак јури у сусрет летећој машини, али то је била варка. То се само летећи тањир приближавао једнаком брзином овој необичној препреци.

„ТЛ 4 јавља се бази. Треба ли да се дигнем изнад облака, пријем”, разлеже се пригушен пилотов глас. После делића секунде астрогатор одговори:

„Први поручује к ТЛ 4, задржи се испред облака!”

„ТЛ 4 бази, стопирам”, одговори одмах пилот и Рохану се учини да је у његовим речима осетио олакшање. Једва је неколико стотина метара делило машину од необичне творевине, која се ширила на једну и другу страну, као да је сезала до хоризонта. Сада је готово цео екран запремала површина гигантског мора, које као да је створено од угља и које је изгледало немогуће, јер је стајало окомито. Кретање машине било је заустављено, али изненада, пре но што ико стиже да се огласи, тешко усталасана маса избаци из себе дуге, праменасте стубове, који замрачише слику. Истовремено се летећи тањир заломи, задрхта и нестаде прошивен нитима све слабијих и слабијих пражњења.

„ТЛ 4, ТЛ 4!” дозивао је телеграфиста.

„Говори ТЛ 8”, јави се одједном глас пилота друге машине, која је дотле служила само као предајник прве. „ТЛ 8 пита базу, треба ли да предам слику, пријем!”

„База ТЛ 8, дај слику!”

Екран се испуни хаосом бесно усковитланих, црних струја. Била је то иста слика, само виђена с висине од четири километара. Видело се да облак стоји као дуг, монолитни бедем који се дизао дуж високог планинског крака, као да брани приступ к њему. Површина бедема кретала се лењо, као полужитка мазива супстанца у хлађењу, али прву машину, коју је маса малочас прогутала, не могоше да сагледају.

„База ТЛ 8, чујеш ли ТЛ 4, пријем.”

„ТЛ 8 бази, не чујем, прелазим на интерференцијску фреквенцију, пажња, ТЛ 4, овде ТЛ 8; одазови се, ТЛ 4, ТЛ 4!” чуо се глас пилота. „ТЛ 4 не одговара, прелазим на инфрацрвене таласе, пажња ТЛ 4, овде ТЛ 8, одазови се, ТЛ 4, не одговара, покушаћу да сондирам облак радаром…”

У затамњеној командној кабини није се чуло ни дисање. Сви беху замрли у ишчекивању. Слика, остављена самој себи, није се мењала, стеновити гребен је штрчао изнад мора црнила попут острва у океану мастила. Високо на небу догоревали су паперјасти, златом засићени облаци, сунчани диск је већ дотицао линију видокруга, за неколико минута завладаће прави мрак.

„ТЛ 8 бази”, одазва се глас пилота, некако као измењен за ових двадесетак секунди колико је прошло откад је ућутао. „Радар показује потпуни метални одраз, пријем!”

„База к ТЛ 8, пребаци радарску слику на екран, пријем!”

Екран потамне, угаси се, за тренутак остаде празан, затим пређе у зелено, подрхтавајући од милијарди искара.

„Тај облак је од жељеза”, неко рече, или, у ствари, уздахну иза Роханових леђа.

„Јазоне!” викну астрогатор. „Је ли ту Јазон?”

„Ту сам”, приступи нуклеоничар, издвојивши се из групе.

„Може ли ово да се подгреје?…” упита мирно астрогатор показујући на екран, и сви га схватише. Јазон мало одужи са одговором.

„Требало би опоменути ТЛ 4 да максимално прошири енергетски омотач…”

„Без глупости, Јазоне. Немам контакта с њим…”

„До четири хиљаде степени… с невеликим ризиком…”

„Хвала. Бларе, микрофон! Први к ТЛ 8, управи ласере на облак, малом снагом, до билиерга у епицентар, ватра стална дуж азимута!”

„ТЛ 8, ватра стална, до билиерга”, одговори одмах пилотов глас. Можда један секунд ништа се не деси. Онда блесак — и централни облак, који је испуњавао доњи део екрана, промени боју. Најпре као да поче да се размазује, а затим поцрвене и узавре; створи се тамо нека врста точира с ватреним зидовима, у који су упадали, као да беху усисавани, суседни делови облака. Тај покрет нагло престаде, облак се раствори у огромном луку, показујући кроз отворено окно хаотичну нагомиланост стена, само што се у ваздуху још дизала ситна, црна прашина, у облику лелујавог гара.

„Први ТЛ 8, сиђи на дистанцу максималне ефективности ватре!”

Пилот понови наређење. Облак, окружавајући усталасаним бедемом створени пролом, покушаваше да га испуни, али после свакога пута, кад би истурене рубове захватио блесак ужарености увлачио би их поново. Трајало је то неколико минута. Стање се није могло продужавати. Астрогатор није смео да удари на облак свом снагом бацача, јер се негде унутра у облаку налазио други летећи тањир. Рохан је схватио на шта је Хорпах рачунао: гајио је наду да ће се заробљена машина пробити у очишћени простор. Али ње никако није било у видном пољу. ТЛ 8 је сада висио готово непомично, разарајући заслепљујућим ударима ласера ускомешане зидове црнога круга. Небо над њим је било још доста светло, али стене под машином су полако почињале да тону у мрак. Сунце је залазило. Одједном мрак, који се у долини згушњавао, затрепта у страховитом блеску. Црвенкаст и прљав пламен, као грло вулкана виђеног кроз стуб експлозије, покри уздрхталим покровом цело видно поље. Сада се видела само чврсто збијена тама, у чијој је дубини кључала и шикљала ватра. То је супстанца облака, без обзира од чега се састојала, нападала прву прогутану машину и ригала ужасну ватру на заштитно енергетско поље око ње.

Рохан погледа на астрогатора, који је стајао као мртав, с лицем без израза, обливеним лелујавим одблеском пожара. Црно ковитлање и пожар који је горео у његовој средини, пуштајући само повремено појачане краке, заузимао је средину екрана. У даљини се видео висок планински врх, обливен скерлетним руменилом, сав у блеску тог последњег светла, у овом часу невероватно земаљског изгледа. Тим је невероватнији био призор који се догађао унутар облака. Рохан је чекао; на астрогаторовом лицу није се дало прочитати ништа. Али морао је да донесе одлуку: или да нареди горњој машини да пође у помоћ заробљеној, или да ту заробљену препусти њеној судбини, наредивши горњем извиђачу да настави даљи лет на северо-исток.

Одједном се догоди нешто неочекивано. Да ли је пилот доње, у облаку затворене машине изгубио главу, или се на њој догодила каква хаварија, углавном црни вртлог прострели блесак, чији је центар постао заслепљујуће усијан и дуги праменови облака разбијеног од експлозије букнуше на све стране, а ударни талас беше толико јак да се цела слика узљуља, заједно са скоковима у које западе ТЛ 8, понесен потресом одоздо. Потом се црнило врати, и сем њега није се видело ништа друго.

Астрогатор се наже и рече нешто телеграфисти при микрофонима тако тихо, да до Рохана не допреше његове речи; али овај их одмах понови готово вичући:

„Спремај антипроне! Пуном снагом, на облак, постојана ватра!”

Пилот понови наређење. Уто један од техничара што су следили бочни екран који је показивао све што се догађало иза машине, повика:

„Пажња! ТЛ 8! Увис! Увис! Увис!”

Са до тада слободне западне стране наилазио је брзином оркана усковитлан, црн облак. Још само за трен ока представљао је бочни део основног облака, а онда се отргнуо од њега и остављајући иза себе истегнуте кракове, почео се окомито дизати. Пилот који је ту појаву запазио у једном делићу секунда пре но што је био из базе опоменут, поче се у окомитој линији стреловито дизати увис, али га је облак гонио, бијући црним стубовима у небо. Преносио је огањ с једних стубова на друге, а онда се, погођено у чело, најближе црно клупко раздвоји, смрачи. Одједном читава слика поче да се тресе.

У оном трену када је део облака већ улазио у домет емитованих радио-таласа, нарушавајући везу машине са базом, пилот је вероватно први пут употребио бацач антиматерије. Читава атмосфера планете, погођена, претвори се у једно море пламена; пурпурно црвенило сунчевог заласка изгуби се као одувано, кроз изломљене линије предајних сметњи још се за тренутак назирао облак и задимљени стубови изнад њега, који почеше да се надимају и беле, а онда друга, још ужаснија експлозија расу своје усијане, ужарене ватропаде над непроходним стењем које се губило у облацима паре и гасова. Али то је било последње што су још видели, јер се у следећем секунду цела слика разигра, разискри од пражњења и изгуби се. У замраченој кабини блештао је само празан екран, осветљавајући смртно бледа лица људи у њега загледаних.

Хорпах нареди радиотелеграфистима да дозову обе машине, а сам пређе с Роханом, Јазоном и осталима у суседну навигациону кабину.

„Шта је, по вашем мишљењу, тај облак?” упита без икаквог увода.

„Састављен је из металних честица. Нека врста суспензије, управљене из даљине, с монолитним центром”, рече Јазон.

„Гарб?”

„Ја такође тако мислим.”

„Има ли каквих предлога? Нема? Тим боље. Главни инжењеру, који је суспектор у бољој кондицији, наш или онај што смо га преузели с „Кондора”?”

„Оба су исправна, астрогаторе. Али ја лично бих се пре поуздао у наш.”

„Добро. Рохане, желели сте, ако се не варам, да изиђете ван енергетског кишобрана… Имаћете прилику. Добићете осамнаест људи, двоструки комплет аутомата, кружне ласере и антипротоне… имамо ли још шта?…” (Нико не одговори.) „Дабогме, за сад ништа савршеније од антиматерије није пронађено… Кренућете у 4,31, то јест о сунчевом изласку, и покушаћете да пронађете тај кратер НW о којем је говорио Регнар у последњем извештају. Тамо ћете се спустити у отвореном пољу сила. Уз пут молим вас уништавајте све из максималне дистанце. Никаквих ишчекивања, посматрања, експеримената. Никакве штедње ударне снаге. Ако изгубите везу са мном, радите своје даље. Кад пронађете тај кратер, атерирајте, али опрезно, да не паднете на наше људе… претпостављам да су негде у овој области…”

Показа на мапи, која је заузимала цео зид, једну тачку. „У овом црвено обележеном простору. То је само скица, али не располажем ничим бољим.”

„Шта да радим након атерирања, господине астрогаторе? Да их тражим?”

„Препуштам то вашој одлуци. Упамтите, молим вас, само једно: никакве веће циљеве да не уништавате на раздаљини од педесет километара од тога места, јер доле могу да буду наши људи.”

„Никакве надземне циљеве?”

„Уопште никакве. До ове границе”, астрогатор једним покретом подели простор показан на карти у два дела, „можете употребљавати сва разорна средства. Од те линије смете се само бранити пољем сила. Јазоне! Колико може да издржи поље суперкоптера?”

„Чак и милион атмосфера по квадратном центиметру.”

„Шта значи то „чак”? Шта хоћете да ми продате? Питам колико? Пет милиона? Двадесет?”

Хорпах је све то говорио савршено мирно; управо таквог командантовог расположења су се сви највише плашили на броду. Јазон се накашља.

„Поље је било испробано на два и по…”

„То је нешто друго. Чули сте, Рохане? Ако вас облак притисне до те границе, бежите. Најбоље увис. Уосталом, не могу све да вам предвидим…” Погледа на сат.

„Осам часова након старта почећу да вас позивам на свим таласним дужинама. Ако не добијемо везу, покушаћемо да успоставимо контакт или помоћу тројанских сателита, или оптички. Ласероваћемо Морзеовим знацима. Нисам још чуо да то остане без резултата. Али покушаћемо да предвидимо више од онога што смо кадгод чули. Ако ни ласери не помогну, након даља три часа стартоваћете и вратићете се. Ако мене не буде…”

„Намеравате да стартујете?”

„Не прекидајте ме, Рохане. Не. Не намеравам да стартујем, али не зависи све од нас. Ако мене овде не буде, молим вас да ступите на окопланетарну орбиту. Радили сте то већ суперкоптером?”

„Јесам, два пута, на делти Лире.”

„Добро. Знате онда да је то мало компликовано, али сасвим могуће. Орбита мора да буде стационарна; њене тачне податке даће вам пре старта Стрем. На тој орбити чекаћете ме 36 часова. Ако за то време не дам знака о себи, вратићете се на планету. Полетећете до „Кондора” и покушаћете да га покренете. Знам како то изгледа. Па ипак, ништа друго нећете имати у изгледу. Ако вам то пође за руком, молим вас да се „Кондором” вратите у базу и да поднесете извештај о догађајима. Имате ли још каквих питања?”

„Да. Могу ли покушати да успоставим контакт с овима — овим средиштем које управља облаком, у случају да ми пође за руком да га откријем?”

„И то препуштам вашој одлуци. У сваком случају, ризик мора остати у разумним границама. Не знам, наравно, ништа, али изгледа ми да се то командно средиште не налази на површини планете. Сем тога, његово постојање ми изгледа уопште проблематично…”

„Шта имате на уму?”

„Па знате да одржавамо сталну контролу радио-таласа на целом електромагнетном спектру. Када би било ко контролисао тај облак помоћу зрака, наши апарати би регистровали те сигнале.”

„То средиште би се могло налазити у самом облаку…”

„Могуће. Не знам. Јазоне, је ли могуће да постоје неки начини телекомуникације, независни од електромагнетних?”

„Тражите моје мишљење? Не. Нема таквих начина.”

„Ваше мишљење? А шта бих друго могао да тражим?”

„Оно што знам није истоветно с оним што постоји. Што може да постоји. Ми за такве начине не знамо. То је све.”

„Телепатија…” примети неко од позади.

„На ту тему немам шта да кажем”, сухо добаци Јазон. „У сваком случају, у оквиру Космоса који познајемо ништа слично није откривено.”

„Господо, не можемо да губимо време у јаловој дискусији. Узмите своје људе, Рохане, и припремите суперкоптер. Елиптичке податке орбите уручиће вам Строем за један час. Колега Строем, молим вас израчунајте трајну орбиту с апогејем од пет хиљада.”

„Разумем, господине астрогаторе.” Астрогатор одшкрину врата командне кабине. „Тернере, шта има тамо? Ништа?”

„Ништа, господине астрогаторе. Само пуцкетање. Много статичног, али ништа више.”

„Никаквог трага емисионог спектра?”

„Никаквог…”

То значи да ниједна од летећих машина више не употребљава своје оружје — да су престали да се боре, помисли Рохан. Када би водили акцију ватром ласера, или макар само индукционим бацачима, сатови „Непобедивог” би то открили на раздаљини од неколико стотина километара.

Рохан је био превише фасциниран драматичном ситуацијом да би стигао да се узнемирава због задатка који је примио од астрогатора. Уосталом, не би за то имао времена. Те ноћи Рохан није склопио ока. Требало је проверити све инсталације коптера, оптеретити га додатним тонама горива, натоварити намирнице и оружје, тако да једва стигоше да све ураде до одређеног часа. Двоспратна машина тешка седамдесет тона диже се у ваздух узвитлавши читаве облаке песка и крену право ка северо-истоку тачно у часу када се руб црвеног сунчевог диска помолио иза хоризонта. Одмах након старта Рохан се диже на петнаест километара; у стратосфери је могао да развије максималну брзину, сем тога, мање је било вероватноће да ће тамо наићи на црни облак. Бар је тако мислио. Можда је и у праву, а можда је једноставно имао среће, углавном — непун сат касније спустише се при светлости косих сунчаних зрака у средину засутог кратера, на чијем је дну још владао мрак.

Пре но што стубови врелих гасова који су шибали из машине избацише у ваздух пешчану прашину, оператори визије дадоше алармни сигнал навигационој кабини и јавише да у северном делу кратера виде нешто сумњиво. Тешка летећа машина се заустави, лако подрхтавајући, као на невидљивој, натегнутој опрузи, и с висине од пет стотина метара извршиће подробно осматрање тога места.

На пепељасто риђем тлу на екрану увећивача показаше се ситни правоугаоници, распоређени с геометријском тачношћу око већег, челично-сиве боје. Заједно са Гарбом и Балмином, који су били с њим на крми, Рохан препознаде возила Регнарове експедиције.

Без одлагања приземљише не много далеко од тога места, држећи се свих прописа опрезности. Телескопске „ноге” коптера још не престаше да раде, повијајући се у одмереним чучњевима, кад избацише трап и послаше две извиђачке машине, заштићене покретним пољем сила. Унутрашњост кратера подсећала је на плитку зделу с назубљеним рубовима. Средишну вулканску купу покривала је црномрка кора лаве.

Преваљивање пута од пола километра — толико је мање-више износила раздаљина — однело је покретној извидници неколико минута. Радио-веза је била одлична. Рохан је разговарао с Гарбом, који се налазио у чеоном транспортеру.

„Узвисина се завршава — одмах ћемо их угледати”, неколико пута је поновио Гарб. Убрзо викну:

„Ено их! Видим их!”

И мирније:

„Изгледа да је све у реду. Један, два, три, четири — све су машине на својим местима — али зашто стоје на сунцу?”

„А људи? Видите ли их?” распитивао се Рохан, стојећи над микрофоном затворених очију.

„Да, нешто се тамо миче… то су двојица… аха, још један… и неко лежи у хладу… видим их, Рохане.”

Његов глас се удаљи. Рохан га чу како нешто говори своме шоферу. Разлеже се туп удар, што је сведочило да су испалили димну флеру. Гарбов глас се врати:

„Поздрављамо их… дим мало лети на њихову страну… одмах ће се разићи… Јарг… шта је тамо? Шта! Како то… хеј! Ви, тамо!”

Његова вика одмах испуни целу кабину, и прекиде се. Рохан је разазнавао звукове мотора који су се један за другим гасили, затим се чу како неко трчи, неки нејасни дозиви, који су се губили због раздаљине, један дозив, други, а онда завлада тишина.

„Хало! Гарб! Гарб!” понови Рохан набреклим уснама. Кораци на песку се приближише, у звучнику зашкрипа.

„Рохане!” разлеже се измењен, задихан Гарбов глас. „Рохане! То је исто као с Кертеленом! Одсутни, не препознају нас, ништа не говоре… Рохане, чујете ли ме?!”

Чујем… сви исто?…

„Изгледа… још не знам, Јарг и Тернер иду од једног до другог…”

„Како, а поље?…”

„Поље је искључено. Нема га. Не знам. Очевидно су га искључили.”

„Има ли трагова борбе?”

„Не, ништа. Машине стоје — све целе, неоштећене — а они леже, седе, може човек да их тресе — шта? Шта је тамо?!”

До Рохана допре нејасан глас, испрекидан отегнутим цвиљењем. Он стисну вилице, али не могаде да савлада мучнину, од које му се грчила утроба.

„Сто му громова, то је Гралев!” разлеже се Гарбов глас. „Гралеве, човече. Не познајеш ме?!”

Његово узбуђено дисање одједном испуни целу кабину.

„И он…” прокркља. Неко време је ћутао, као да прикупља снагу.

„Рохане, не знам да ли ћемо моћи сами… Треба их све покупити одавде. Пошаљите још људи…”

„Одмах.”

Један сат касније кошмарна поворка се заустави под металним подножјем суперкоптера. Од двадесет и двојице људи, који су кренули на пут, остало је само осамнаест; судбина четворице није била позната. Већина је допустила да без отпора буду доведени; али петорицу су морали да доведу силом, јер нису хтели да напусте место на коме су нађени. Пет пари носила кренуло је у импровизовану амбуланту на доњој палуби коптера. Осталих тринаест остављали су ужасан утисак изразима лица која су личила на маске; њих су увели у посебно одељење, где су их без отпора сместили на лежајеве. Требало их је свући, изути им ципеле, јер су били беспомоћни, као новорођенчад. Рохан, неми сведок те сцене, приметио је, стојећи између редова лежајева, да је већина пронађених пасивно мировала, а они малобројни — они које су морали да доведу силом — лелекала и плакала гласовима који су изазивали ужас.

Препустио их је бризи лекара, а сам је послао у потрагу за несталима целу опрему којом је располагао. Опреме је имао довољно, пошто је покренуо и поставио на напуштене машине своје људе. Управо је послао последњу патролу, када га информатор позва у кабину; успоставили су везу с „Непобедивим”.

Чак се није ни зачудио због тога. Изгледало је као да није више способан да се било чему чуди. Сажето је поднео Хорпаху извештај о свему што се догодило.

„Којих људи нема?” хтеде да зна астрогатор.

„Самог Регнара, Бенигсена, Коротке и Мида. Шта је с летелицама?” упита са своје стране Рохан.

„Немам никаквих вести.”

„А облак?”

„Јутрос сам послао тројну патролу. Вратила се пре један сат. Нема тамо ни трага од облака.”

„Ничег? Уопште ничег?”

„Ничег.”

„Ни летелица?”

„Ничег.”

6. ЛАУДИНА ХИПОТЕЗА

Доктор Лауда покуца на врата астрогаторове кабине. Кад уђе, угледа астрогатора како нешто бележи на фотограмометричкој карти.

„Изволите?” не дижући главу рече Хорпах.

„Хтео сам нешто да вам кажем.”

„Је ли хитно? За петнаест минута стартујемо.”

„Не знам. Чини ми се да почињемо да схватамо шта се овде дешава…” рече Лауда.

Астрогатор одложи шестаре. Очи им се сретоше. Биолог није био ништа млађи од команданта. Било је чудно што су га уопште пуштали да лети. Очевидно му је много било до тога стало. Више је личио на старог механичара, него на учењака.

„Тако вам се чини, докторе? Слушам вас.”

„У океану има живота”, рече биолог. „У океану има, а на копну га нема.”

„Зашто? На копну је такође било живота, Балмин је пронашао трагове.”

„Јесте, али они су стари више од пет милиона година. После тога је све што је живело на копну — уништено. Ово што ћу казати звучи фантастично, астрогаторе, и у ствари немам за то никаквих доказа, али… тако је. Молим вас да прихватите да је некада, управо пре више милиона година, слетела овамо ракета из другог система. Можда из региона Нове.”

Говорио је сада брже, али мирно.

„Знамо да су пре ерупције џете Лире шесту планету система насељавала разумна бића. Имала су високо развијену цивилизацију технолошког типа. Претпоставимо да се овде спустио извиђачки брод Лирана и да је дошло до катастрофе. Или до другог неког несрећног случаја у коме је погинула цела посада. Рецимо, некаква експлозија у реактору, ланчана реакција… довољно, да олупина која је пала на Регис није на палуби имала више ниједног живог бића. Преживели су само… аутомати. Лирани вероватно такође нису били човеколики. Дакле, ти аутомати су преживели и спустили брод. Били су то изванредно специјализовани хомеостатички механизми, способни да истрају чак и у најтежим условима. Нису над собом имали никога више ко би им издавао наређења. Онај њихов део који је у развојном погледу био најсличнији Лиранима можда се трудио да брод поправи, иако у насталој ситуацији то није имало значаја. Али знате како је. Робот поправљач поправљаће оно што му је одређено без обзира на то да ли то неком служи или не. Потом су превагу однели други аутомати. Постали су независни од првих. Може бити да је месна фауна покушала да их нападне. Ту су постојали гуштерасти — гмазови, било је, значи, и грабљиваца, а грабљиве животиње извесног типа нападају све што се креће. Аутомати су започели с њима борбу и уништили их. За ту борбу морали су да се прилагоде. Преобразили су се тако да би се што боље прилагодили условима који су владали на планети. Кључно питање било је, по мом мишљењу, то што су ови аутомати поседовали способност да производе друге, зависно од потреба. Дакле, рецимо, за савладавање летећих гуштера били су потребни летећи механизми. Никаквих конкретних појединости, дабоме, немам. Говорим онако како бих сличну ситуацију замислио у условима природне еволуције. Можда овде није било летећих гуштера, можда су постојали подземни, кртични гмазови. Не знам. Углавном, током времена они механизми који су постојали на копну савршено су се прилагодили условима — и успешно су победили све облике животињског света на планети. Биљног такође.”

„Биљног такође? Како то објашњавате?”

„Нисам баш сигуран. Могао бих да изнесем чак и неколико различитих хипотеза, али више волим да то не чиним. Уосталом, још нисам казао оно најважније. Током свог битисања на планети потоњи механизми, после многих стотина покољења, престали су да буду слични онима који су их првобитно створили, то значи — производима лиранске цивилизације. Схватате? То значи да је започела мртва еволуција. Еволуција механичких уређаја. Шта је првенствено начело хомеостата? Истрајати у условима који се мењају, чак и у најнепријатељскијим, најтежим. Даљим формама те еволуције металних система који имају моћ самосталне организације главна опасност није уопште претила од животиња или биља са домаће планете. Морали су да освоје изворе енергије и материјала од којих би могли да производе резервне делове и организме потомке. Развили су дакле неку врсту рударства, у потрази за рудама метала. Првобитни њихови потомци, они што су овамо стигли на оном хипотетичном, броду, били су без сумње покретани нуклеарном енергијом. Али на Регису нема уопште радиоактивних елемената. Дакле, извор енергије био је за њих затворен. Морали су да траже други. Морало је да дође до оштре енергетске кризе, и мислим да је тада дошло до узајамне борбе тих уређаја. Напросто, до борбе за опстанак, за живот. А на њој се заснива еволуција. На селекцији. Уређаји који су у интелектуалном погледу стајали високо, али неспособни да истрају, рецимо због својих размера, који су захтевали знатне количине енергије, нису могли да издрже у конкуренцији с уређајима у том погледу неразвијенијим, али који су ипак били економичнији и енергетски уноснији…”

„Та чекајте. Није важна фантастичност, али у еволуцији, у еволуционој игри увек добија биће с развијенијим нервним системом, зар не? У том случају уместо нервног био је, рецимо, некакав електрични, али принцип остаје исти.”

„То је истина, астрогаторе, али само када су у питању једнородни организми, настали на планети на природни начин, а не они који стигну из других звезданих система.”

„Не разумем.”

„Напросто, биохемијски услови функционисања бића на ЗемИји јесу и увек су били готово исти. Алге, амебе, биљке, животиње ниже и више изграђени су од ћелија готово идентичних, имају готово исту размену материје — беланчевинасту — па према таквом једнаком старту, чинилац који их разликује постаје онај о коме сте говорили. Није то чинилац једини, али у сваком случају је један од најважнијих. Овде је, међутим, било другачије. Најразвијенији од механизама који су се спустили на Регис црпли су енергију из властитих радиоактивних залиха, али простији уређаји, некакви мали ремонтни системи, претпоставимо, могли су да имају батерије које су се пуниле сунчаном енергијом. Били би тада необично привилегованији у односу према првима.”

„Али ови виши могли су баш њих да експлоатишу, да им одузму сунчане батерије… а уосталом, куда води овај спор? Можда не вреди дискутовати о овоме, Лауда?”

„Не, то је битна ствар, астрогаторе, то је веома важна тачка, јер је по моме мишљењу овде дошло до мртве еволуције веома специфичног карактера, започете у изузетним условима, које је створио стицај околности. Укратко речено, видим то овако: у овој еволуцији победила су устројства, прво, која имају способност најуспешнијег минијатурисања, а друго, устројства везана за земљу. Она прва дала су почетак такозваним црним облацима. Ја лично мислим да су то веома мали псеудоинсекти који могу да се сједињују у случају потребе, у некаквом заједничком интересу, у велике доминирајуће системе. Баш у виду облака. Тим путем је пошла еволуција покретних механизама. Они пак са сталним боравком започели су ону чудну врсту металне вегетације, коју представљају рушевине такозваних градова…”

„Значи, по вашем мишљењу то нису градови?”

„Наравно да нису. То су једино велике скупине неномадских механизама, мртвих творевина, способних да се размножавају и да црпу сунчану енергију помоћу својеврсних органа… А ти органи су, како ми се чини, оне троугласте плочице…”

„Значи, ви сматрате да тај „град” и даље вегетира?”

„Не. Имам утисак да је због неког узрока, нама непознатог, тај „град”, у ствари, та „метална шума” изгубила битку за живот и сад представља једино остатке који рђају. Преостала је само једна форма: покретних структура које су овладале свим копнима планете.”

„Зашто?”

„Не знам. Подуватао сам се разних израчунавања. Може бити да се током последњих три милиона година сунце Региса III хладило брже него раније, тако да они велики, „настањени” организми нису из њега могли више да црпу довољне количине енергије. Али то су само магловита нагађања.”

„Рецимо да је тако као што говорите. Да ли претпостављате да ти „облаци” имају какав диспозициони центар, на површини или у подземљу планете?”

„Мислим да ништа такво не постоји. Можда ти микроорганизми сами постају такав центар, некакав „мртви мозак” када се спајају на одређени начин. Раздвајање може за њих да буде корисно. Представљају слободне ројеве, могу захваљујући томе да стално пребивају под сунцем, или да иду за бурним облацима, јер није искључено да црпу енергију из атмосферских пражњења. Али у тренутку опасности или — шире — наглих промена које запрете њиховом постојању, сједињују се…”

„Нешто мора ипак да ослободи ту реакцију међусобног сједињавања, уосталом, где се за време „ројења” налази невероватно компликовано памћење о целом систему? Јер електрични мозак је „мудрији” од свих својих елемената, Лауда. Како би онда ти елементи могли, пошто га раставе, сами да ускоче на права места; најпре би морао да настане план целог мозга…”

„Није баш неопходно. Било би довољно да сваки елеменат чува памћење о томе с каквим се другим елементима непосредно спајао. Рецимо, елеменат број један има да се сретне одређеним површинама са шест осталих; сваки од њих „зна” само то о себи. На тај начин количина информације која се налази у поједином елементу може да буде врло незнатна, али ван ње је потребан само некакав изазивач, некакав сигнал типа „пажња! опасност”, на који сви улазе у потребне конфигурације и у тренутку настаје „мозак”. Али то је само примитивна схема, астрогаторе. Претпостављам да је ствар далеко сложенија, макар и због тога што такви елементи сигурно доста често подлежу уништењу, што ипак не може да се одрази на деловање целине…”

„Добро. Немамо времена да даље разматрамо такве појединости. А да ли видите некакве конкретне закључке за нас — у својој хипотези?”

„У извесном смислу да, али негативне. Милиони година механичке еволуције и појава с каквима се човек у Галактици до сад није срео. Молим вас да обратите пажњу на темељно питање. Све машине које познајемо не служе саме себи, него некоме. Тако је, дакле, с људске тачке гледишта бесмислено постојање металних честара на Регису који се размножавају, или њених железних облака — док се, додуше, исто тако „бесмисленима” могу назвати на пример кактуси у пустињи Земље. Суштина ствари је у томе што су се они савршено прилагодили за борбу против живих бића. Имам утисак да су они убијали једино у првим почецима оне борбе, када је на копну врвело од живота; утрошак енергије на убијање показао се неекономичан. Због тога примењују друге методе, чији је резултат била и „Кондорова” катастрофа и Кертеленов случај, и, најзад — уништење Регнарове групе…”

„Какви су то методи?”

„Не знам тачно, на чему се заснивају. Могу једино да искажем сопствено мишљење: Кертеленов случај — то је уништење готово целокупне информације какву садржи човечији мозак. Животињски сигурно такође. Тако унакажена жива бића морају природно да угину. То је начин истовремено простији, бржи, економичнији од убијања… Мој закључак који произлази из тога је, на жалост, песимистичан. Можда је то преслаб израз… Ми смо у ситуацији неупоредиво горој од њих и то из неколико разлога. Најпре, живо биће је могуће уништити далеко лакше него механизам или технички уређај. Даље, они су еволуирали у таквим условима да су се борили истовремено са живим створовима — и са својом металном „браћом”, с разумним аутоматима. Водили су, дакле, рат на два фронта истовремено, уништавајући све адаптационе механизме живих створова као и свако испољавање интелигенције разумних машина. Резултат такве борбе која је трајала неких милион година морао је да буде необичан универзализам и савршенство разорног деловања. Бојим се, ако бисмо хтели да их уништимо, да бисмо морали, у ствари, да их уништимо све, што је готово немогуће…”

„Тако мислите?”

„Да. То значи, наравно, да би се уз одговарајућу концентрацију средстава могла уништити цела планета… али то ипак није наш задатак, не треба ни да помињем да немамо довољно снаге за то. Ситуација је одиста јединствена, пошто смо — како ја то видим — ми, у ствари, интелектуално надмоћни. Ови механизми не репрезентују уопште никакву духовну снагу, они су напросто одлично прилагођени условима планете… да уништавају све што је разумно и све што је живо. Они сами су, међутим, мртви. Због тога оно што је за њих нешкодљиво, за нас може да буде убиствено.”

„Али како можете бити сигурни да не поседују разум?”

„Могао бих сада да ретерирам, да се заклоним незнањем, али рећи ћу вам: ако сам у ишта уверен, онда сам у то уверен. Због чега не представљају интелектуалну силу? Тја! Када би је имали, већ би се с нама обрачунали. Ако пређете у мислима кроз све догађаје на Регису од тренутка нашег атерирања, запазићете да је све ишло без неког стратегијског плана. Нападају од случаја до случаја.”

„Но… начин на који су Регнара лишили везе с нама, а затим напад на извиђачке машине…”

„Али они просто чине оно што су чинили пре више хиљада година. Јер они виши аутомати које су они уништили споразумевали су се међусобно баш радио-таласима. Растројење такве размене информација, раскомадавање везе, то је био један од првих њихових задатака. Решење се наметало некако само по себи, јер метални облак екранизује боље од ичег на свету. А сада? Шта да радимо даље? Морамо да чувамо себе и наше аутомате, наше машине, без којих бисмо били ништа — док ови механизми, међутим, имају пуну слободу маневрисања, имају на месту практично неисцрпна врела за препорађање, могу да се умножавају ако уништимо један њихов део, а при свему томе, никаква убиствена средства не могу да им угрозе живот. Биће нам неопходна наша најмоћнија средства: удар антиматеријом… али ни на тај начин не можемо их све уништити. Приметили сте како се понашају погођени? Напросто се расипају… сем тога, ми морамо стално да се налазимо под заштитном завесом, што ограничава нашу стратегију, а они могу до миле воље да се уситњавају, да прелазе с места на место… и кад бисмо их разбили на овом континенту, пренели би се на други. Али то најзад није наш задатак — да их уништимо све. Сматрам да треба да одлетимо.”

„Ах, тако!”

„Јесте. Јер пошто за противнике имамо творевине мртве еволуције и сигурно апсихичке, не можемо проблем да разматрамо у категоријама освете или наплате за „Кондора”, за судбину његове екипе. Било би то исто као шибање океана због тога што је потопио брод и људе.”

„То што говорите било би и те како оправдано, ако би ствари одиста изгледале тако” рече, устајући, Хорпах. Наслони се оберучке на исподвлачену мапу. „Али то је најзад само хипотеза, а ми не можемо да се вратимо с хипотезама. Не освета, него сигурност. Тачна дијагноза, утврђивање чињеница. Ако их утврдимо, ако у резервоарима „Непобедивог” будем имао узорке те — те летеће механичке фауне — уколико она одиста постоји, тада ћу наравно признати да немамо овде више шта да радимо. Тада ће база морати да одлучи како даље да се поступа. Узгред буди речено, нема никаквог јемства да ће створови остати на овој планети, можда ће се развијати и на крају почети да угрожавају космичке летове у овој области Галактике.”

„Када би чак и тако било, неће се то догодити још много стотина, па и милиона година. Ви, господине астрогаторе, бојим се, стално резонујете као да стојимо око у око с мисаоним противником. Оно што је некада било оруђе разумних бића, после њиховог нестанка се осамосталило и током милиона година је постало, у ствари, део природних сила планете. Живот је остао у океану, јер тамо не сеже механичка еволуција, али она не допушта приступ формама морског живота на копно. Тиме се објашњава умерен постотак кисеоника у атмосфери — производе га океанске траве — као и изглед површине континената. Та је површина пустиња, јер ови створови ништа не граде, не поседују никакву цивилизацију, немају уопште ништа сем себе, не стварају никакве вредности: зато морамо да их третирамо као природну силу. Природа такође не ствара ни оцене, ни вредности. Ови су створови просто оно што јесу, трају и делују тако да би се то трајање настављало…”

„А како објашњавате уништење летелица? Штитило их је поље сила…”

„Поље сила може да се пригњечи другим пољем сила. Уосталом, господине астрогаторе, да би се у делићу секунде уништило целокупно памћење у човековом мозгу, треба у једном трену образовати око главе човека магнетно поље такве снаге, какву бисмо тешко остварили чак и ми овде, уз помоћ средстава каква имамо на броду. Били би за то потребни некакви гигантски трансформатори, прерађивачи, електромагнети…”

„А ви мислите да они имају све то?”

„Ни случајно! Ништа немају! Они су просто циглице од којих нужда тренутка гради оно што је неопходно. Наилази сигнал: опасност! Нешто се појавило, нешто што се да открити изазваним променама, на пример променама електростатичног поља… одмах се летећи рој распоређује и ускладује у тај некакав „облако-мозак” и у њему се буди скупно сећање: таква бића су већ постојала, поступало се с њима тако и тако, након чега су бивала уништена… и понављају тај начин поступања…”

„Добро”, рече Хорпах, који већ дуже време није слушао шта говори стари биолог. „Одлажем старт. Сазваћемо саветовање; више бих волео да то не учиним, јер унапред очекујем велику дискусију, распалиће се учењачке страсти, али не видим другог излаза. За пола часа у главној библиотеци, докторе Лауда…”

„Нека ме убеде да се варам, и тада ћете на броду имати једног човека одиста задовољног…” Рече мирно доктор и исто онако тихо као што је и ушао, напусти кабину.

Хорпах се усправи, приђе зидном информатору и притиснувши тастер унутрашње мреже звучника позва редом све учењаке на саветовање…

Као што се показало, већина специјалиста је потхрањивала сличне претпоставке као и Лауда, само што је он био први који их је тако категорички формулисао. Спор је избио једино око проблема психичности или апсихичности „облака”. Кибернетичари су се више приклањали гледишту да облак представља мисаони систем, обдарен способношћу стратегијског деловања. Лауду су оштро нападали; Хорпаху је било јасно да је страст ових напада била изазвана не толико самом Лаудином хипотезом, колико разлогом што ју је он, уместо с колегама, најпре продискутовао с њим самим. Поред свих веза с посадом, учењаци су на броду ипак представљали неку врсту „државе у држави” и држали су се извесног неписаног кодекса поступања.

Главни кибернетичар Кронотос питао је на који начин је, по Лаудином мишљењу, облак, иако лишен интелигенције, научио да напада људе.

„Па то је једноставно”, одговори биолог. „Није радио ништа друго током више милиона година. Имам на уму борбу с првобитним становницима Региса. Биле су то животиње снабдевене централним нервним системом. Научиле су да га нападају исто као што земаљски инсекат напада жртву. Чине то с аналогном прецизношћу с каквом оса уме да убризга отров у нервне вијуге вилиног коњица или хрушта. То није интелигенција, то је нагон…”

„А откуда су знали како да нападну летелице? С летелицама се до сад нису сретали…”

„То не можемо да знамо, колега. Борили су се, као што сам већ говорио, на два фронта. Са становницима Региса — живим и мртвим, то јест са другим аутоматима. Ти аутомати су, силом прилика, морали употребљавати различите врсте енергије у циљу одбране и напада…”

„А ако међу њима није било летећих…”

„Погађам до чега је доктору стало…” примети заменик главног кибернетичара Саурахан.

„Ти велику аутомати, макроаутомати, одржавали су међусобну комуникацију у циљу кооперације, и најлакше их је било уништити путем изолације, раздвајања, за шта је најбољи начин био блокирање комуникаћије…”

„Није у томе ствар”, одговори Кронотос, „да ли се поједини облици понашања „облака” могу објаснити без позивања на хипотезу интелигенције, пошто нас не обавезује Окамова оштрица. Није наш задатак, барем у овом тренутку, да стварамо хипотезу која ће најекономичнијим средствима разјаснити све, него такву хипотезу која ће омогућити најпоузданије деловање. Зато пре треба признати да је „облак” можда обдарен интелигенцијом, јер ће то бити далеко смотреније. У том случају ћемо поступати опрезније. Када бисмо одмах прихватили Лаудино гледиште да облак не поседује разум, а он га у стварности ипак има, лако бисмо такву грешку могли скупо да платимо… Говорим то не као теоретичар, него пре свега као стратег.”

„Не знам кога хоћеш да победиш — облак или мене”, мирно одговори Лауда. „Ја нисам за напуштање опрезности, али облак нема интелигенције другога типа но што је има инсекат, што значи, не толико појединачни инсекат, колико, рецимо, један мравињак. Јер када би било другачије, већ одавно не бисмо били међу живима…”

„Докажи то.”

„Нисмо за облак били први противник типа хомо, пошто је већ имао посла с њим: подсећам да је пре нас био овде „Кондор”. И ето, да би се пробиле у простор нашег поља сила било би довољно да се те микроскопске „мушице” увуку у песак. Поље досеже само до његове површине. Оне су знале за „Кондорово” поље сила, те су дакле могле да науче тај начин нападања. Међутим, ништа слично нису учиниле. Или је, према томе, „облак” будала, или делује инстинктивно…”

Кронотос не хте да се покори, али ту се умеша Хорпах с предлогом да се даљи део дискусије одложи. Замоли да се изнесу конкретни предлози, који би произилазили из онога што је с великом вероватноћом утврђено. Нигрен упита не би ли се људи могли екранизовати тиме што би им се на главе ставили метални шлемови, који онемогућавају деловање магнетног поља. Физичари ипак додоше до закључка да то не би много вредело, пошто веома јако поље ствара у металу струјне вртлоге, који загревају шлем до високе температуре. Кад почне да прљи, неће бити друге, него да га човек скине с главе, а последице су познате.

Била је већ ноћ. Хорпах је у једном крају дворане разговарао с Лаудом и лекарима; посебно су се окупили кибернетичари.

„Ипак је необично то што бића с вишом интелигенцијом, они макроаутомати, нису победили”, рече неко. „Био би то изузетак који потврђује правило да еволуција иде у правцу компликације усавршавања хомеостазе… питања информације, њеног искоришћавања…”

„Ти аутомати нису имали изгледа баш зато што су већ на самом почетку били тако високо развијени и компликовани” одговори Саурахан. „Схвати, били су високо специјализовани за сарадњу са својим конструкторима, Лиранима, а када је Лирана понестало, остали су као осакаћени, лишени вођства. Међутим, они облици од којих су настале данашње „мушице” (не тврдим уопште да су оне већ тада постојале, сматрам то чак искљученим, морале су настати далеко касније), ти облици су били релативно примитивни и због тога су имали пред собом много путева за развој.”

„Можда је постојао чак и далекосежнији чинилац”, добаци доктор Сакс, који им се прикључио, „имамо посла с механизмима, а механизми никад не показују тенденцију да се самопоправљају, као живе животиње, живо ткиво које се само обнавља после озледе. Макроаутомат, ако би чак и могао да поправи други, мора у том циљу да поседује оруђа, цео машински парк. Било је, значи, довољно одсећи их од тих алата, па да ослепе. Тада су постали готово беспомоћан плен летећих створова, који су били далеко мање подложни оштећењима…”

„То је невероватно занимљиво”, рече одједном Саурахан. „Из тога произилази да аутомате треба градити сасвим другачије но што ми чинимо, како би били одиста универзални: треба полазити од малих елементарних циглица, од псеудоћелија које могу међусобно да се замењују…”

„То није тако ново”, осмехну се Сакс, „јер баш еволуција живих форми поступа на тај начин, и то није случајно… Зато и ово што се „облак” састоји из таквих замењивих елемената сигурно није случајност… То је ствар материјала: оштећени макроаутомат захтева делове које може да произведе само развијена индустрија, док систем сложен од неколико кристалића или термистора или других простих елемената може да подлегне уништењу и да му то не донесе никакве штете, јер га одмах замењује један од милијарде сличних.”

Видећи да не може од њих много очекивати, Хорпах напусти окупљене, који његов одлазак готово и не запазише, утонули у дискусију. Хорпах се упути у командну кабину да обавести Роханову екипу о хипотези „мртве еволуције”. Био је већ мрак када је „Непобедиви” успоставио контакт са суперкоптером који се налазио у кратеру. Путем микрофона се огласио Гарб.

„Имам овде само седморицу”, рече, „од тога два лекара поред оних несрећника. Остали сад спавају, сем телеграфисте који седи уз мене. Да… имамо пуну заштиту поља сила. Али Рохан се још није вратио.”

„Још се није вратио?! А кад је отпутовао?”

„Око шест по подне. Узео је шест машина и све остале људе… договорили смо се да ће се вратити након сунчева заласка. Сунце је зашло пре десет минута.”

„Имате ли с њим радио-везу?”

„Изгубио сам је пре један сат.”

„Гарб! Зашто ме нисте одмах обавестили?”

„Зато што је Рохан рекао да ће се веза за неко време прекинути, зато што се они спуштају у један од оних дубоких кланаца, знате. Падине тих кланаца су обрасле оном металном гадошћу која ствара такве одразе да практично нема говора о хватању сигнала…”

„Молим вас да ме обавестите одмах чим се Рохан врати… Одговараће ми за то… на тај начин брзо можемо да изгубимо све људе…”

Астрогатор је још говорио, када га прекину Гарбов усклик:

„Наилазе, астрогаторе! Видим светла, пењу се уз падину, то је Рохан… један — два — не, само једна машина… одмах ћу сазнати све…”

„Чекам.”

Видећи светла рефлектора која су се љуљала ниско над самом земљом, ударајући сваки час у табориште и поново нестајући у удубинама терена, Гарб дограби ракетни пиштољ који је лежао мало даље и испали увис две ракете. Ефекат је био изврстан — сви који су спавали скочише на ноге, а машина описа лук, телеграфиста који је спавао у централи отвори пролаз на заштитном појасу сила, и кроз пролаз, обележен плавим рефлекторима, утутња гусеничар покривен прашином, заставши пред пешчаним наносом на коме је стајао суперкоптер. На свој ужас Гарб у приспелој машини препознаде малу троседу извиђачку амфибију, радио-кола. Заједно с осталима, кроз снопове рефлекторске светлости, журно управљене на ту страну, похитао је у сусрет машини. Пре но што се честито зауставила, из ње је искочио човек у поцепаном комбинезону, с лицем тако умазаним блатом и крвљу, да га не препознаше док се овај не одазва.

„Гарб!” јаукну, хватајући учењака за рамена, и ноге се подсекоше под њим. Прискочише и остали, прихватише га вичући:

„Шта се десило?! Где су остали?…”

„Нема — осталих… никога…” прошапта Рохан и клону им на рукама онесвешћен.

Око поноћи лекари успеше да га врате к свести. Лежећи под алуминијумским заклоном бараке, у кисеоничкој комори, испричао је оно што је Гарб пола часа касније телеграфски пренео „Непобедивом”.

7. РОХАНОВА ГРУПА

Колона коју је Рохан повео састојала се од два велика енергобота, четири теренска гусеничара и мале амфибије. У њој се налазио Рохан са шофером Јаргом и боцманом Тернером. Кретали су се у поретку одређеном правилником процедуре III степена. Као први ваљао се енергобот без људи, за њим је ишла Роханова извиђачка амфибија, даље — четири машине у којима су седела по два човека, а колону је затварао други енергобот; оба су штитила целу групу заклоном поља сила.

Рохан се одлучио да крене на овај поход пошто је још из кратера, помоћу „електричних паса” — олфактометријских мерача — успео да пронађе трагове четворице несталих људи из Регнарове групе. Било је очевидно да, ако их не нађу, сви изгубљени морају умрети од глади или жеђи, тумарајући по непролазном камењару беспомоћнији од мале деце. Прве километре прешли су уздајући се у податке које су показивали њихови апарати. На улазу у један од широких и на томе месту плитких кланаца, открише, око седам часова, утиснуте у муљу једног усахлог потока трагове ногу. Издвајала су се три трага, одлично сачувана у меком муљу, који се само незнатно сасушио у току дана; био је тамо и четврти траг, не сасвим јасан, јер га је вода била спрала, сливајући се у танкој струји кроз камење. Ти трагови, веома карактеристични, показивали су да су их оставиле тешко обувене ноге људи из Регнарове групе. Очевидно је било да су кренули у дубину кланца. Нешто даље тргови су се губили на камењу, али то, наравно, није поколебало Рохана, јер је видео да падине кланца постају при дну све стрмије. Тим самим је било невероватно да би бегунци, погођени амнезијом, били кадри уз њих да се попну. Рохан је рачунао на то да ће их пронаћи одмах на дну кланца, непровидног због многобројних и оштрих кривина. Након кратког договарања колона крену даље, док не стиже на место где је на обе падине расло чудновато, необично збијено, метално жбуње. Биле су то приземне творевине, четкасте, високе мање-више од једног до једног и по метра. Расле су из пукотина голе стене, пуних мрког муља. Најпре су се појавили појединачно, а затим су прешли у густ честар, који је четкастим, рђастим слојем покривао обе стране кланца готово до самог дна; између њих се цедила, скривена под великим каменим блоковима, танка водена нит.

Ту и тамо измеду „жбунова” зјапили су отвори пећина. Из једних су истицали танушни млазови воде, а друге су биле суве или привидно усахле. У такве чији су се отвори налазили ниско, Роханови људи покушаше да завире, осветљавајући их рефлекторима. У једној од тих пећина пронађоше знатну количину ситних троугластих кристалића, делимично прекривених водом која је капала са свода. Рохан их је имао у џепу пуну прегршт. Возили су се неких пола километра кроз кланац, спуштајући се све ниже и ниже. Све дотле гусенице машина одлично су савладавале косину, а пошто су на два места поново открили људске стопе утиснуте у сасушеном муљу крај поточића, били су уверени да иду добрим трагом. Иза једнога од заокрета радио-веза коју су дотле одржавали са суперкоптером знатно се погоршала, што је Рохан приписао екранизујућем деловању металног честара. Са обе стране кланца, широког двадесетак метара горе и неких дванаестак метара при дну, дизали су се местимично готово окомити зидови, прекривени жичаном масом жбуња, налик на круто, црно крзно. Тог жбуња је с обе стране кланца било толико да је стварало монолитан честар, који је сезао до самог врха.

Поворка је прошла кроз две доста широке стеновите капије; тај пролаз им је одузео нешто времена, јер су техничари поља морали врло прецизно да сузе његов распон, како не би закачили стене. Стене су биле веома крхке и испуцале од ерозије, те је сваки удар енергетског поља о стеновити стуб могао да покрене читаву лавину камења. Они се, наравно, нису плашили за себе, него за своје нестале другове, које би такав усов — ако би се нашли у близини — могао да озледи или убије.

Прошао је можда један час од престанка радио-везе, када се на магнетним екранима појавише густе светле линије. Пеленгатори су им се изгледа покварили, јер кад хтедоше да прочитају на њима правац из ког стижу ови импулси, показивали су све стране света одједном. Тек бројчаницима напона и поларизаторима успеше да утврде да су извори колебања магнетног поља честари што покривају стране кланца. Тек тада приметише такође да тај честар другачије изгледа на том делу кланца него на пређеном путу: није имао слој рђе на себи, жбуње које га је сачињавало било је више и некако као црње, јер су њихове жице или гранчице имале на себи чудновата задебљања. Рохан се није одлучио да их изближе загледа, јер није хтео да ризикује и отвори енергетски заклон.

Кренули су нешто брже, док су њихови импулсометри и магнетни мерачи показивали све разнороднију активност. Када би поглед дигли горе, могли су да виде како ваздух трепери над целом површином црнкастог честара, као да је загрејан до високе температуре, а иза друге камене капије запазише како над жбуњем круже мали облачци, налик на дим који се разилази. Дешавало се то ипак тако високо на падини да се није могла одредити њихова природа чак ни помоћу догледа. Додуше Јарг, који је возио Роханова кола, био је обдарен веома бистрим погледом и тврдио је да му ти „димни облачци” личе на рој ситних инсеката.

Рохан је већ постајао помало узнемирен, јер је пут трајао дуже него што се надао, а још се није назирао крај кривудавог кланца. Могло се, истина, возити брже, јер су нестале гомиле камења на какве су наилазили раније на дну потока, који је на томе месту већ готово престао да постоји, сакривен дубоко под шљунком, и само кад би машине застале, у тишини би могао да се чује шум невидљиве воде.

Иза наредног завијутка појави се капија тешња од претходних. После обављеног мерења техничари закључише да кроз њу не могу проћи са укљученим пољем сила. Као што је познато, такво поље може да поприми произвољне размере, али увек представља варијанту обртног тела, дакле кугле, елипсоида, хиперболоида. Раније им је полазило за руком да се провуку кроз теснац кланца, сужавајући заштитно поље на облик спљоштеног стратосферског балона, који је, наравно, био невидљив.

Сада, пак, не би то могли да постигну никаквим маневром. Рохан се посаветова с физичаром Томаном и двојицом техничара поља, након чега донеше одлуку да ризикују пролаз с тренутним и уз то само делимичним искључивањем енергетског заклона. Као први требало је да прође безљудни енергобот са искљученим емитором поља; међутим, одмах кад прође кроз капију, требало је да га укључи и обезбеди пуну истурену завесу у облику избоченог штита. За време пролаза четири велике машине и Роханове мале извиђачке амфибије кроз уски пролаз, требало је да људи буду лишени заклона само одозго; последњи енергобот, који је затварао колону, требало је да споји свој „штит” са „штитом” првога одмах иза камених врата, успостављајући на тај начин потпун заклон.

Све је ишло по овом плану и последња од четири машине са гусеничном траком управо је пролазила између камених стубова, када ваздух уздрма нарочити потрес — не звук, него потрес, као да се у близини срушила нека стена — четкасти зидови кланца се задимише, из њих се диже црни облак и с невероватном брзином се сручи на колону.

Рохан, који је одлучио да испред своје амфибије пропусти велике транспортере, стајао је у том тренутку, чекајући на пролаз последњег; одједном је угледао како црна ерупција избија из падина кланца и огромни блесак напред, где је предњи енергобот који се већ налазио иза каменог теснаца укључио поље у коме су горела клупка облака који је нападао, али већи део облака прешао је изнад пламена и сручио се на све машине одједном. Рохан викну Јаргу да одмах укључи задњи енергобот и да споји своје поље с пољем предњег енергобота, јер у тој ситуацији опасност од камене бујице више није имала значаја. Јарг покуша да то учини, али поље се није дало укључити. Вероватно су — као што је касније приметио главни техничар — клистрони апаратуре били прегрејани. Да их је техничар задржао под напоном још који секунд, поље би се несумњиво укључило, али Јарг је изгубио главу и уместо да понови покушај, скочио је из машине. Рохан га зграби за комбинезон, али, захваћен безумним страхом, Јарг му се оте и поче да бежи низ кланац. Рохан сам прискочи апаратури, али већ беше касно.

Људи изненађени у транспортерима почеше да искачу из њих и да беже на све стране, готово невидљиви кроз густе колутове ускомешаног облака. Тај призор је био толико невероватан да Рохан и не покуша да било шта предузме. (Било је то, уосталом, немогуће, јер би укључивањем поља уништио своје другове, који су покушавали чак и да се успентрају уз падине, као да су тражили заштиту у металном честару.) Стајао је сада пасивно у напуштеној машини и чекао да и њега снађе иста судбина. Иза његових леђа је Тернер, до пола помоливши се из своје стрељачке кабине, стрељао из компресионих ласера увис, али та ватра није имала значаја, јер се већи део облака налазио већ превише близу. Од осталог дела колоне Рохана није раздвајало више од шездесет метара. На том простору су се бацали и ваљали по земљи, као захваћени црним пламеном, несрећни људи, сигурно вичући, али њихов крик, као ни све остале гласове, заједно с хучањем предњег енергобота на чијем су се енергетском заклону стално спаљивале миријаде напасника, није могао да чује, јер су се губили у потмулом тутњању облика.

Рохан је остао да стоји, допола помољен из своје амфибије, чак и не покушавајући да се у њој сакрије, не из очајничке храбрости, како је понављао касније, него просто зато што му то — као нити било шта друго — уопште није пало на памет.

Та слика коју није могао да заборави — људи под црном лавином — нагло се на невероватан начин променила. Нападнути су престали да се ваљају по камењу, да беже, да се увлаче у жбунасти честар. Полако су седали или застајали, а облак, поделивши се у низ точира, формира над сваким као некакав локални вртлог, једним додиром заокружи његово тело или главу, након чега се ускомешано удаљи, хучећи све више између падина кланаца, просто заклонивши светлост вечерњег неба, а затим, уз све слабије брујање увуче се у стење, спусти се у црну џунглу и нестаде, тако да су само ситне црне тачкице које су овде-онде лежале међу обезвлађеним људима сведочиле о реалности онога што се малочас догодило.

И даље не верујући да је остао читав, и не схватајући чему има то да припише, Рохан очима потражи Тернера. Али стрељачка купола је стајала празна; боцман мора да је искочио из ње, али не зна се када; угледао га је како лежи мало даље, с ласерима чије је кундаке још стезао на грудима, гледајући пред себе непомичним очима.

Рохан изиђе из кола и поче да трчи од једног човека до другог. Нису га препознавали. Ниједан му се не одазва. Већина је изгледала спокојно. Лежали су на камењу или седели, а њих двојица или четворица устадоше и пришавши машинама почеше да опипавају њихове бокове лаганим, неспретним покретима слепаца.

Рохан угледа како изврсни радариста, Јаргов пријатељ, Жанли, попут дивљака који први пут у животу гледа машину, полуотворених уста покушава да помери дршку, којом се отвара улаз у транспортер.

У следећем трену Рохан схвати шта је означавала округла бушотина испаљена у једну од преграда „Кондорове” кормиларске кабине, јер када је, клекнувши, ухватио за рамена доктора Балмина и свом снагом га очајнички продрмусао, у нади да ће га на тај начин отрезнити, изнад главе гласно му шикну љубичасти пламен. То је један од људи што су седели мало даље, извадивши из футроле свој Вејров бацач, нехотице притиснуо обарач. Рохан викну на њега, али човек се на то и не осврте. Може бити да му се блесак допао, као ватромет малом детету, јер поче да пуца, празнећи атомски магацин, да ваздух зацврча од јаре и Рохан, павши на земљу, мораде да се увуче међу камење. У том тренутку се разлеже гласан топот ногу и иза завијутка дотрча, сав задихан и ознојена лица, Јарг. Трчао је право на лудака који се играо бацачем пламена. „Стој! Лези! Лези!” крикну Рохан колико га грло носи, али пре но што се Јарг разабра и застаде, пражњење га ужасно погоди у лево раме, тако да Рохан угледа његово лице кад му је цело одваљено плеће летело кроз ваздух, а из страшне ране му бризнула крв. Овај што је пуцао као да то није ни приметио, а Јарг, погледавши у неизмерном чудењу најпре окрвављени батрљак, а затим откринуту руку, заврте се и паде.

Човек с Вејром устаде. Рохан виде како стални пламен из разгрејаног бацача укресава из кремених стена искре из којих се ширио карактеристичан задах дима. Безумник се кретао колебљиво; ти покрети су били баш као покрети малог детета које држи звечку. Пламен просече ваздух измеду двојице људи који су седели један поред другог, а нису чак ни очи затворили пред његовим заслепљујућим блеском; мало је требало па да један од њих добије цело пражњење прво у лице. Рохан — то опет није била одлука, него рефлекс — истрже из футроле свој бацач и опали, само једном. Болесник се у размаху удари обема згрченим рукама по грудима, његово оружје удари о камен, а он сам паде на њега, на лице.

Тада Рохан скочи. Спушта се мрак. Требало је да све људе што пре превезе у базу. Имао је само своју малу амфибију, а када је покушао да покрене неки од транспортера, показа се да су се два сударила на најужем месту каменог теснаца и да би само дизалица могла да их растави. Преостао је задњи енергобот који би могао да прими највише петорицу људи, а имао их је — живих, мада обезвлађених — девет. Помислио је да ће најбоље бити да их све сакупи и повеже, како не би могли никуда да одлутају или да се озледе, да укључи поља оба енергобота која би их штитила, а он сам да оде да доведе помоћ. Није хтео да повезе никог, јер је његова мала теренска амфибија била потпуно ненаоружана, те је за случај напада више волео да изложи опасности само свој живот.

Била је већ позна ноћ када је завршио тај грозни посао; људи су допустили да их повеже без икаквог отпора. Одвезао се задњим енергоботом, како би могао да изиђе на слободан простор својом амфибијом, поставио је оба емитора, издалека је укључио енергетски заклон, ставио под њега све завезане, а сам кренуо натраг.

На тај начин је двадесет и седам дана после искрцавања готово половина посаде „Непобедивог” била избачена из строја.

8. ПОРАЗ

Као сваки истинит догађај, Роханова прича је била чудновата и нескладна. Зашто облак није напао њега ни Јарга? Зашто такође није додирнуо Тернера, све док није напустио амфибију? Зашто је Јарг најпре побегао, а потом се вратио? На последње питање могло се одговорити релативно лако. Вратио се како се могло претпоставити, када се охладио од панике и предочио себи да га од базе дели око педесет километара, које не би могао да превали пешице са оном залихом кисеоника коју је поседовао.

Остајала су као загонетка претходна питања. Одговор на њих могао је за остале људе да представља разлику између живота и смрти. Али разматрања и хипотезе морале су да уступе место деловању.

Хорпах је за судбину Роханове групе сазнао после поноћи; пола часа касније стартовао је.

Пребацивање космичке крстарице с једног места на друго, удаљено једва неких двеста километара, веома је незахвалан задатак. Брод треба водити све време у окомитом положају, на пламену, с релативно малом брзином, што захтева знатно трошење горива. Покретни уређаји, неприлагођени за такав рад, захтевали су сталну интервенцију електричних аутомата, а и тако се челични колос у ноћи кретао с лаким љуљањем, као да га носи површина лако усталасаног мора. Био би то несумњиво необичан призор за посматрача који би стајао на површини Региса III — овај блок сав у одблесцима избациване ватре који кроз мрак пролази попут ватреног стуба.

Одржавање правилног курса такође није било лако. Требало је да се дигну изнад атмосфере, а затим да се у њу врате, с крмом напред.

Све је то заједно апсорбовало сву астрогаторову пажњу, тим више што се тражени кратер скривао под танким облачним слојем. Најзад, још пре освита, „Непобедиви” се спусти у кратер, једно два километра од старе Регнарове базе; суперкоптер, машине и бараке сместише тада у оквир периметра крстарице, а снажно наоружана спасилачка група око подне довезе све преживеле Роханове људе, здраве, али ван свести. За болнице одредише два допунска одељења, јер у правој бродској болници више није било слободних места. Тек када то би спроведено, учењаци почеше да проучавају тајну која је спасла Рохана и — да није било трагичног случаја са бацачем у рукама једног несрећника — спасла би и Јарга.

Било је то несхватљиво, јер се по одећи, наоружању и изгледу нису разликовали од осталих. Вероватно није имало значаја што су се њих двојица и Тернер налазили у малом теренском возилу.

Хорпах се такође налазио пред дилемом шта да ради даље. Ситуација је била јасна до те мере да би могао да се врати у базу с подацима који су оправдавали повратак и истовремено објашњавали трагични крај „Кондора”. Оно што је учењаке највише интригирало — метални псеудоинсекти, њихова симбиоза с механичним „растињем” што је расло на стенама, најзад питање „психизма” облака — а није се чак знало ни да ли постоји само један, или их има више, и да ли најзад мањи облаци могу сви да се споје у чврсту целину — све то заједно не би га приволело да остане на Регису III чак ни за сат дуже, да још нису недостајало четворица људи из Регнарове екипе, заједно са самим Регнаром.

Трагови несталих увукли су Роханову групу у кланац. Било је ван сумње да ће ови људи тамо погинути, чак и ако их мртви становници Региса оставе на миру. Требало је зато да се претражи околина, јер су они несрећници, лишени способности разумног поступања, могли да рачунају искључиво на помоћ „Непобедивог”.

Једино што се дало утврдити са извесном приближношћу био је радијус тражења, јер се ови изгубљени у области пећина и кланаца нису могли удаљити од кратера даље од неколико десетина километара. Кисеоника у апаратима имали су још релативно мало, али су лекари ипак тврдили да удисање планетске атмосфере сигурно не прети смрћу, а у стању у коме су се налазили ти људи, ошамућеност због метана раствореног у крви није, наравно, могло да има већег значаја.

Терен тражења није био превише простран, али је био изузетно тежак и неприступачан. Прочешљавање свих кутака, пукотина, крипти и пећина могло је чак и у погодним условима да потраје недељама. Испод стена кривудавих кланаца и долина, везујући се с њима само овде-онде, крио се други систем подземних ходника и пећина, које је излокала вода. Било је сасвим могуће да изгубљени пребивају негде у једном од таквих скровишта, а сем тога, није се могло рачунати чак ни на могућност да ће бити пронађени на једном месту. Лишени памћења били су беспомоћнији него деца, јер би се деца барем држала заједно. Уза све то, крај је представљао станиште црних облака. Снажно наоружање „Непобедивог” и његова техничка средства нису у тражењима могли много да се користе. Најпоузданија одбрана, поље сила, уопште се није могла применити у ходницима планетарног подземља. Тако је, дакле, остајала алтернатива неодложног повратка, који би значио и изрицање смртне казне изгубљенима, или приступања ризичним тражењима. Реалне изгледе давала су она само за неколико најближих дана, до седмице. Хорпах је знао да би тражења дужа од ових могла помоћи да се пронађу њихови остаци, али не и они сами.

Следећег дана ујутро астрогатор позва специјалисте, изнесе им положај и изјави да рачуна на њихову помоћ. Имали су на располагању прегршт „металних инсеката”, које је донео у џепу своје блузе Рохан. Готово цео дан и ноћ посвећен је њиховом испитивању. Хорпах је хтео да зна постоји ли реалан изглед за радикално уништење тих творевина. Вратило се такође питање, шта је спасло Јарга и Рохана од напада „облака”.

„Заробљеници” су за време саветовања заузимали почасно место, у затвореној стакленој посуди на средини стола. Било их је једва двадесетак комада, јер су остали уништени током истраживања. Ове творевине, с прецизном тројном симетријом, подсећале су својим обликом на слово Y, са три шиљата крака који су се спајали у централном задебљању, на светлости која пада одозго, биле су црне као угаљ, а у одраженој су опализовале модро и зејтинасто, слично као и задаци неких земаљских инсеката с опнама створеним од врло ситних површина, попут розетастог шлифа брилијанта, смештале су у својим унутрашњостима микроскопску, а увек исту конструкцију. Њени елементи, неколико стотина пута ситнији од зрна песка, представљали су неку врсту аутономног нервног система, у коме су се дали издвојити системи међусобно делимично независни.

Мањи део, који је заузимао унутрашњост кракова слова Y, представљао је систем управљања покретима „инсекта”, који је у микрокристалној структури кракова имао неку врсту универзалног акумулатора и истовремено трансформатора енергије. Зависно од тога на који су начин микрокристали били притискивани, они су стварали или електрично, или магнетно, или наизменично поље сила, које је могло да загрева до релативно високе температуре централни део; тада је нагомилана топлина једносмерно зрачила ван. На тај начин изазвано кретање ваздуха, нешто слично потиску, омогућавао је да се телашце диже у произвољном правцу. Поједини кристалићи нису толико летели, колико полетали, и нису били, бар за време лабораторијских огледа, способни за прецизно управљање својим летом. Међутим при додиру крајева кракова са другима, творили су агрегате с тим већим аеродинамичним способностима, што је већи био број кристалића.

Сваки се кристалић спајао са по три друга; сем тога могао је крајем крака да се споји и с централним делом другога, што је омогућавало многослојну грађевину скупова који су на тај начин расли. Спој није морао да потиче захваљујући додиру, јер је било довољно приближавање кракова, па да створено магнетно поље одржава целу творевину у равнотежи. При одређеном мноштву „инсеката” агрегат је почињао да исказује многобројне правилности, могао је, зависно од „дражења” спољним импулсима, да мења правац кретања, облик, учесталост импулса који су пулсирали у њему. При извесној промени знакови поља су се окретала и уместо да се привлаче, метални кристалићи су прелазили у стање „индивидуалног расула”.

Осим система који управља таквим покретима сваки црни кристалић имао је у себи још један други спојени систем или, тачније, његов одломак, јер тај други као да је представљао део неке веће целине. Та виша целина, која је вероватно настајала тек када се споји огроман број елемената, била је прави погонски мотор деловања облака. Ту су ипак престајала саопштења учењака. Нису се оријентисали у погледу могућности пораста виших система: а сасвим је неразјашњен остао проблем њихове „интелигенције”. Кронотос је претпостављао да се тим већи број кристала спаја у једну целину, што је већи проблем на који наилазе и који треба да реше. Звучало је доста уверљиво, али ни кибернетичари, ни стручњаци за информације нису знали за неку сличну конструкцију, то јест за „произвољно растављиви мозак” који своје размере саображава према величини задатака.

Део творевина које је Рохан донео био је оштећен. Други су ипак показивали типичне реакције. Појединачно посматран кристалић је могао да полеће, да се диже готово непокретно, да пада, да се приближава извору импулса или да их избегава, а сем тога био је потпуно безопасан, није ослобађао чак ни када су га уништавали (а испитивачи су покушавали да их уништавају хемијским средствима, температуром, пољима сила и зрачењем) никакве врсте енергије и било га је могуће уништити као најслабију земаљску бубицу — с том разликом једино што кристално-метални оклоп није било могуће баш тако лако разбити. Међутим, спојени чак и у релативно мале агрегате, „кукци” су при излагању дејству магнетног поља почињали одмах да стварају своје поље, које је неутрализовало деловање првога; подгрејавани, настојали су да се ослободе топлине инфрацрвеним зрачењем. Огледи нису могли да иду даље, јер су учењаци располагали само шаком кристалића.

На астрогаторово питање одговорио је, у име „главних”, Кронотос. Учењаци су тражили времена за даља испитивања — а пре свега су желели да добију већу количини кристалића. Зато су предлагали да се у кланац пошаље експедиција која би, тражећи изгубљене, могла истовремено да достави барем неколико десетина хиљада псеудоинсеката.

Хорпах пристаде на то. Закључио је ипак да нема права да ризикује људске животе. Одлучио је да у кланац пошаље машину која дотле није учествовала ни у једној акцији. Било је то самоходно возило тешко осамдесет тона, са специјалном наменом, обично коришћено само у условима високе денатурације зрачења, огромних притиска и температура. Та машина, коју су сви, мада незванично, звали „Киклоп”, налазила се на самом дну крстарице, наглухо учвршћена гредама товарног окна. У начелу није употребљавана на површини планете, а тачније речено, „Непобедиви” још никад није ни покренуо свог „Киклопа”. Ситуације које су захтевале такву крајност могле су се — у односу на целокупну летећу тонажу базе — набројати на прсте једне руке. Послати по нешто „Киклопа”, значило је на жаргону посаде исто што и препустити задатак самом ђаволу: за неки пораз „Киклопа” нико до сад још није чуо. Машину, извађену помоћу дизалица, поставише на свозницу, где се њоме почеше бавити техничари и програмери. Сем обичног система Дирака који стварају поље сила, поседовала је лоптасти бацач антиматерије, што значи да је могла да избацује антипротоне у било којем правцу или у свим правцима истовремено. Избацивач, уграђен у оклопни трбух машине, омогућавао је „Киклопу”, захваљујући интерференцији поља сила, да се дигне чак и на неколико метара изнад терена, те није зависио ни од тла, ни од некаквих точкова или гусеница. Спреда се отварала оклопна сурла, а испред насталог отвора помаљао се инхаустер — нека врста телескопске „руке”, која је могла да врши теренска бушења, да скупља с површине примерке минерала и да обавља друге послове. „Киклоп” је такође био снабдевен јаком радио-станицом, и телевизијским предајником, али и прилагођен за аутоматско дејство, захваљујући електронском мозгу који је њиме управљао. Техничари из оперативне групе инжењера Петерсена увели су у тај мозак одговарајуће припремљен програм: астрогатор је наиме рачунао с тим да ће унутар кланца изгубити везу с машином.

Програм је предвиђао тражење несталих људи, које је „Киклоп” требало да убаци у своју унутрашњост на тај начин што би најпре заклонио како њих, тако и себе, другом, у односу према својој — енергетском браном, и што би тек под њеним штитом отворио пролаз кроз унутрашње поље сила, које брани његов сопствени труп. Сем тога, машина је добила задатак да сакупи велику количину кристалића, и то од оних који је буду напали. Бацач антиматерије био би употребљен тек у крајњем случају, када би заштитном пољу сила претило да буде уништено — јер је анихилацијска реакција морала, силом ствари, да доведе до зрачних денатурација терена, што је могло да буде опасно за нестале људе, који су могли да се нађу недалеко од места сукоба.

Од једног до другог краја „Киклоп” је мерио осам метара, био је такође сразмерно „плећат” — промер његовог трупа износио је преко четири метра. Када би се нека пукотина у стени показала неприступачна за њега, могао је да је прошири било „челичном руком”, било разарањем стене и њеним мрвљењем помоћу поља сила. Али и искључење поља није могло да му нашкоди, пошто је његов керамичко-ванадијумски оклоп имао тврдоћу дијаманта.

У унутрашњости „Киклопа” смештен је аутомат који је имао да се побрине за пронађене људе, за које су тамо били припремљени лежајеви. Најзад, након провере свих уређаја, оклопна машина се с чудном лакоћом спустила низ свозницу и, као ношена невидљивом силом — јер уопште није дизала прашину чак ни када се најбрже кретала — прошла је кроз пролаз у заштитном појасу „Непобедивог”, обележен плавим сијалицама, и брзо се изгубила с видика окупљених у подножју брода.

Један час приближно, радио-телевизијска веза између „Киклопа” и брода радила је беспрекорно. Рохан препознаде улаз у кланац, поред ког је уследио напад који је он преживео. Препознао га је по великом обелиску, налик на црквени торањ, а који је делимично затварао размак између стена. На одрону великих блокова брзина „Киклопа” се необично смањила. Људи који су стајали поред екрана чули су чак и жуборење потока скривеног под нагомиланим блоковима — тако је бешумно радио „Киклопов” аторхски погон.

Везисти су одржавали слику и звук до два и четрдесет, када се, пошто је превалио раван и доступнији део кланца, „Киклоп” нашао у лавиринту рђастог честара. Захваљујући напору радио техничара, послата су на обе стране још четири саопштења, али пето је стигло већ тако изобличено, да се његов садржај могао само наслутити: „Киклопов” електрични мозак је јављао о успешном кретању напред.

Сагласно с утврђеним планом, Хорпах је тада послао с „Непобедивог” летећу сонду, снабдевену телевизијским предајником. Дижући се окомито у небо, сонда се изгубила за секунд. У централу одмах почеше да стижу сигнали с ње — и с висине од једне миље на екранима се показа сликовит пејзаж, пун искиданих стена, покривених појасевима честара црне боје и боје рђе. Минут касније без по муке угледаше доле „Киклопа”, који је пролазио дном великога кланца, блештећи као челична песница. Хорпах, Рохан и руководилац специјалистичких група стајали су пред екранима у командној кабини. Пријем је био добар, али су ипак предвиђали могућност његовог погоршања, зато су биле спремне за старт четири друге сонде, које су имале задатак да им служе као предајници. Ги је сматрао да ће у случају напада веза с „Киклопом” сигурно бити прекинута, али да ће бар постојати могућност да они са брода прате његово кретање.

„Киклопове” електричне очи нису то могле да запазе, али они што су стајали пред екранима, захваљујући ширини видног поља које се пред њима отварало са високо избачене телесонде, опазише да само још неколико стотина метара дели машину од транспортера, напуштених у стеновитом теснацу, који су машини преграђивали даљи пут. Након обављања свих задатака, „Киклоп” је требало да, у повратку, узме такође и та два услед судара спојена гусеничара и да их довуче на брод.

Празни транспортери с висине су изгледали као зеленкасте кутијице; поред једне од њих назирала се делимично угљенисана фигурица — тело човека кога је Рохан уништио бацачем пламена.

Непосредно пред заокретом иза кога су штрчали вршци стеновите капије, „Киклоп” застаде и приближи се гриви металног растиња које је сезало готово да дна кланца. С напетом пажњом људи су следили његово кретање. Мора да је спреда отворио поље сила како би кроз његов прекид извео инхаустер, који је попут издужене топовске цеви, са зубатом шаком на врху, померивши се у своме туљку, шчепао групу жбунова и на изглед без напора ишчупао их из стеновите подлоге, након чега се повукао и склизнуо унатраг на дно кланца.

Цела операција прошла је глатко и исправно. Захваљујући телесонди, која је пловила изнад кланца, успоставише радиоконтакт с „Киклоповим” мозгом, који их обавести да је „узорак”, који се ројио од „инсеката”, затворен у резервоар.

„Киклоп” је стигао на сто метара од места катастрофе. Стајао је тамо, ослоњен оклопним подножјем о стену, задњи енергобот Роханове групе, у самом пролазу између стена стајали су међусобно спојени транспортери, а даље испред њих се налазио други енергобот. Најделикатније треперење ваздуха сведочило је о томе да енергобот још ствара заштитно поље, онако како га је Рохан оставио после пораза своје екипе. „Киклоп” најпре искључи даљински Дираке тога енергобота, а затим, повећавши своју потисну силу и дигавши се у ваздух, окретно прелете изнад сударених транспортера и поново се спусти на камење, већ на другој страни пролаза. Баш у том тренутку неко од окупљених крикну, опомињући. Тај крик се разлеже у кабини „Непобедивог”, удаљеног шездесет километара од кланца, када се тамо задими црно крзно падина и у таласима се обруши на земаљско возило с таквом силином, да се оно у једном трену сасвим изгубило из поља слике, као да га је заклонио одозго бачен покривач од смоластог дима. Одмах затим ипак целу дебљину облака који је нападао проби жбунаст блесак. „Киклоп” није употребио своје страшно оружје: то су се само енергетска поља која је стварао облак сударила с „Киклоповом” заштитном завесом. Сада је изгледала као да се одједном материјализовала, облепљена дебелим слојем црног мравињака; час се надимала попут огромног мехура лаве, час се грчила, и та необична игра потраја доста дуго. Гледаоци стекоше утисак да се машина, скривена од њиховог погледа труди да одагна миријаде напасника, којих је било све више и више, јер су се стално нови облаци, попут усова, сурвавали на дно кланца. Више се није видело светлуцање енергетског заклона, него је само у глухој тишини трајало невиђено рвање две мртве, али ужасне силе. Најзад неко од окупљених пред екраном уздахну: уздрхтали црни мехур изгуби се под црним точиром; облак се претоврио у неку врсту дивовског вира, који се узнео изнад врхова највиших стена и — доле прилепљен уз невидљивог непријатеља — горњим делом се окретао у лудим обртима као километарска Малстремова струја, опализујући у плавичастом преливу. Нико се не одазва, сви су схватили да облак на тај начин настоји да згњечи енергетски свод, у коме се, попут коштице у плоду, налази машина.

Рохан запази крајичком ока како астрогатор већ отвара уста да би упитао главног инжењера, који је стајао поред њега, хоће ли поље издржати — али не проговори. Није стигао.

Црни вир, стране кланца, жбуње, све то се изгуби у једном делићу секунда. Призор је био такав као да се на дну стеновите пукотине отворио вулкан који је ригао ватру. Стуб дима и узавреле лаве, стеновитих отпадака, најзад — велики издужен облак, обавијен веловима паре, поче да расте све више и више у висину, док пара, која је свакако потицала из воде узаврелог потока, не допре на висину од пола километра, где је једрио телевизијски предајник. „Киклоп” је ставио у погон бацач антиматерије.

Нико од окупљених у кабини не покрете се нити се одазва речју, али нико такође није могао да се уздржи од осећања осветољубиве сатисфакције: то што је оно било неразумно, није умањивало његову јачину. Могло се мислити да је облак најзад наишао на достојног противника. Све везе с „Киклопом” прекинуле су се у тренутку напада и отада су људи видели само оно што су им из размака од седамдесет километара уздрхтале атмосфере предавали ултракратки таласи летеће сонде. О боју који се повео у затвореном кланцу сазнаше такође људи изван командне кабине. Онај део посаде, који је био заузет расклапањем алуминијумске бараке, напустио је посао. Северо-источни крај хоризонта се зацрвенео, као да је на тој страни требало да се роди друго сунце, јаче од онога што је стајало на врху неба, након чега тај блесак заклони стуб дима, који се дизао попут велике, тешке печурке.

Техничари који су пазили на деловање телесонде морадоше да је удаље од жаришта борбе и да је дигну четири километра више. Тек тада се отргла из сфере силовитих ваздушних струја, изазваних сталним експлозијама. Нису се више виделе стене које су затварале кланац, нису се виделе космате падине, па чак ни црни облак који је из њих излетео. Екрани су били испуњени ускипелим скутовима ватре и дима, оцртаним параболама усијаних отпадака; акустични сатови сонде предавали су непрестану, час слабију, час јачу грмљавину, као да је знатни део континента био захваћен замљотресом.

Зачуђавајуће је било то што се невиђена битка не завршава. После двадесетак секунди дно кланца и цела околина „Киклопа” морали су достићи температуру усијања, стене су се слагале, рушиле, и претварале у лаву и одиста се већ видео њен усијани поток скерлетне боје, како почиње да просеца пут ка излазу из кланца, неколико километара даље од средишта борбе. У једном трену Хорпах се запитао нису ли се закочили електронски бацачи, јер је било немогуће да је облак још настављао да напада непријатеља који га је тако разарао, али оно што се на екрану показало када се по новом наређењу сонда дигла још више, стижући до граница топосфере, доказало му је да се варао.

Сада је видно поље обухватало већ око четрдесет квадратних километара. На том терену, избразданом кланцима, отпочело је зачуђујуће кретање. У привидно успореном темпу, што је долазило искључиво од удаљености осматрачке тачке, са стеновитих падина, покривених тамним сливовима, из увала и пећина дизала су се све нова и нова клупка црних облака, пробијала се увис, спајала се и концентрисала у лету, усмерена ка средишту борбе, Током неколико минута могло је изгледати да ће тамне лавине, стално бацане у центар битке, придавити атомску ватру, да ће је згњечити и смрвити већ самом својом масом. Хорпах је знао колике су енергетске резерве наказе коју су створиле руке људске.

Стална, заглушљива грмљавина, која ни за часак није престајала, долазећи из звучника, испунила је кабину; истовремено пламенови високи три километра, просецали су телесину нападачког облака, и полако почињали да је заопшијавају, творећи од њега неку врсту ватреног вира; ваздух се у читавим плохама тресао и повијао од жеге, чији је центар почео равномерно да се помера.

„Киклоп” је из неразјашњивих разлога кренуо унатраг и, не прекидајући ни за тренутак борбу, полако се извукао до излаза из кланца. Може бити да је његов електрични мозак рачунао на могућност да атомске експлозије подсеку стеновите падине кланца, које би се свалиле на машину и, мада би она победнички изишла и из таквог притиска, да би то ипак могло да јој отежа слободу маневрисања. Углавном, видели су како је „Киклоп” борећи се, настојао да се пробије на шири простор и више се у ускипелим вртлозима није разазнавало шта је ватра „Киклопових” бацача, шта дим пожара, шта су остаци облака, а шта смеса смрвљених стеновитих врхова.

Изгледало је да су размере катаклизме стигле већ до кулминације. У наредном тренутку десило се ипак нешто невероватно. Слика се разгорела, ужарила до страховитог белог усијања, које је вређало очи, покрила се оспом од милијарди експлозија и у новом налету антиматерије би уништено цело приземље око „Киклопа” — ваздух, остаци, пара, гасови и дим — све то, претворено у најтврђе зрачење, расцепивши на двоје кланац, затворило је облак на простору од километра у загрљај инихилације и полетело у ваздух, као да је избачено од распада самог средишта планете.

„Непобедиви”, који је био 70 километара далеко од епицентра тог ужасног удара, заљуљао се, сеизмички таласи пређоше преко пустиње, транспортери и енергоботи експедиције, што су стајали под свозницом, померише се, а неколико минута касније, долете од стране планина громовит, оштар ветар, осмуди наглом врелином лица људи који потражише заклон за машинама и, дигавши читав зид од усковитлане пешчане прашине, одлете даље, у велику пустињу.

Некакав одломак мора да је погодио у телевизијску сонду, иако се у то време налазила тринаест километара од центра катаклизме. Веза се није прекинула, али се знатно погоршала примана слика, густо испресецана због сметњи. Прође један минут и, када се дим мало разишао на једну и другу страну, Рохан, напрежући поглед, угледа наредну етапу борбе.

Није се завршила, као што је био спреман да мисли малочас. Да су нападачи били живи створови, масакр који их је снашао ваљда би присилио следеће одреде на повратак, или бар да се зауставе пред улазом у ужарени пакао, али мртво се борило с мртвим, и атомска ватра се није угасила, него је само променила облик и правац главног удара — и тада Рохан први пут схвати, или, тачније речено, предочи себи без речи, како су морали изгледати они некадашњи судари што су се водили на Регису III у давним епохама, када су једни роботи уништавали и разарали друге, каквим се облицима селекције служила мртва еволуција и шта су означавале Лаудине речи да су победили псеудоинсекти, као најбоље прилагођени. Истовремено му пролете кроз главу да се нешто слично морало овде догађати некада давно, да је мртво, неуништиво, у кристалићима, сунчаном енергијом учвршћено памћење билионског облака морало поседовати знање о сличним сударима, да су се баш са сличним самотницима — појединцима, тешко оклопљеним дивовима, с атомским мамутима из рода робота морали пре много стотина векова борити ови мртви окрњци, који на изглед нису били ништа у односу према пламену свеуништивих пражњења, који олако спаљују читаве блокове стена. Оно што им је омогућило да преживе и што је проузроковало да оклопи тих наказа буду распорени налик на зарђале метлице и развучени по огромној пустињи, са скелетима некада прецизних електронских механизама, данас засутим песком — мора да је нека невероватна храброст за коју нема имена, ако се може употребити таква реч када су у питању кристалићи титанског облака. Али зар постоји друга реч за то?… И нехотице Рохан није могао да се не диви даљем деловању облака и поред ужасне слике дотадашње хекатомбе…

Јер облак је настављао напад. Сада су изнад његове површине, на целом простору који се видео с висине, штрчали једва мало издвојени, највиши врхови. Све остало, цела област кланаца нестала је под бујицом црних таласа, који су концентрично јурили са свих страна видокруга, да би се сручили у дубину ватреног точира, чији је центар представљао „Киклоп”, сада потпуно невидљив под штитом устрептале ватре. Тај напор, праћен на изглед бесмислено огромним губицима, није ипак био сасвим бесмислен.

Рохан и сви људи који су сада стајали сасвим беспомоћно пред призором који им је показивао екран у кабини, били су свесни тога. Енергетске залихе „Киклопа” биле су практично неисцрпне али што је дуже трајала непрекидна ватра анихилације, и поред снажних осигурања, и поред антирадијацијских одбојних огледала, мала честица звезданих температура ипак је прелазила и на бацаче, враћала се својим изворима и унутар машине је морало постајати све врелије. Зато је напад био настављан с таквим бесом, зато је био усмераван са свих страна одједном. Што је ближе оклопних навлака наступао наредни судар антиматерије са градом кристалића који су срљали у пропаст, тим се јаче загревала сва апаратура у „Киклопу”. Ниједан човек одавно више не би издржао унутар „Киклопа”, његов керамички оклоп можда је сијао већ вишњевом бојом од усијања — али људи су видели само, под куполом дима, плаву печурку живе ватре, која је полако, корак по корак, силазила ка излазу из кланца, тако да се место првог напада облака видело на три километра даље на север, показујући своју језиву површину, испечену и покривену наслагом шљаке и лаве, са остацима слепљених честара што су сад висили са смрвљених стена и са читавим громадама насталим од стопљених металних кристалића, погођених термичким ударом.

Хорпах рече да се искључе звучници који су дотад испуњавали командну кабину заглушујућом грмљавином и упита Јазона шта ће се десити када температура унутар „Киклопа” прекорачи границу издржљивости електромозга.

Учењак се није ни за тренутак колебао.

„Бацач ће бити искључен.”

„А поље сила?”

„Поље неће.”

Ватрена битка пренела се већ на равницу, пред улаз у кланац. Мастиљасти океан је кључао, димио се, ковитлао се и у пакленим скоковима сурвавао се у ватрени точир.

„То ће ваљда већ одмах…” рече Кронотос у тишини занемеле, грозоморно усковитлане слике на екранима. Прође још један минут. Одједном блесак ватреног точира нагло ослаби. Облак га прекри.

„Шездесет километара од нас”, одговори техничар на Хорпахово питање. Астрогатор нареди узбуну. Сви људи позвани су на своја места. „Непобедиви” је увукао свозницу, особни лифт и затворио све затвараче. На екрану се појавио нови блесак. Ватрени точир се вратио. Овога пута облак га није нападао; само су његови остаци, захваћени ватром, разастрли свој сјај, а цела његова главнина почела се повлачити у правцу области кланаца, увлачећи се у њихов сплет пун сенки, а пред очима гледалаца указа се „Киклоп”, на изглед цео. Ваљао се стално унатраг, врло полако, сипајући и даље непрекидну ватру по околини — камењу, песку, динама.

„Зашто не искључи бацач?!” повика неко. Као да је чула те речи, машина угаси пламен избациваних пражњења, окрену се и с повећаном брзином појури низ пустињу. Летећа сонда пратила ју је с висине; у једном тренутку угледаше нешто попут ватрене нити, која је летела невероватном брзином право у њихова лица и пре но што схватише да је то бацач „Киклопа” испалио у сонду, а да је оно што виде прамен ваздушних честица, анихилираних на путу хица — нехотице се тргоше, стресавши се као да су се уплашили да ће се пражњење отргнути с екрана и да ће експлодирати унутар кабине. Одмах потом слика се изгуби и платно се испуни празном светлошћу.

„Смрскао сонду!” викну техничар за командним пултом. „Господине астрогаторе!”

Хорпах нареди да се избаци друга сонда; „Киклоп” је био већ тако близу „Непобедивог”, да га угледаше одмах, тек што се сонда дигла у висину. Нови кончаст блесак, те и ова би уништена. Пре но што слика нестаде, стигоше да у видном пољу сонде угледају свој брод; „Киклоп” је био удаљен од њега једва неких десет километара.

„Полудео, шта ли”, повика узбуђеним гласом други техничар при апаратури. Те речи као да нешто отворише у Рохановој глави. Погледа команданта и схвати да овај мисли исто што и он. Имао је утисак као да му удове, главу, цело тело пуни оловом тешки, муљевити сан. Али наређења су издата: командант је наредио да се испали најпре четврта, затим и пета сонда. „Киклоп” их је уништио једну за другом, као изврстан стрелац који се забавља обарањем глинених голубова.

„Потребна ми је целокупна снага”, рече Хорпах, не окрећући главу од екрана.

Главни инжењер, као пијаниста који бира акорд, удари обема шакама у дирке распоређивача.

„Стартна сила за шест минута”, рече.

„Потребна ми је целокупна снага”, понови Хорпах, непромењеним тоном, а у командној кабини завлада таква тишина, да се чуло зујање релеја иза емајлираних преграда, као да се тамо будио рој пчела.

„Облога реактора је превише хладна”, поче ГИ, а тада Хорпах окрену према њему лице и по трећи пут и даље не дижући глас, рече:

„Дајте ми ц е л о к у п н у снагу.”

Инжењер без речи пружи руку ка главном прекидачу. У дубини брода разлеже се кратки сигнал алармних сирена и као удаљен добош одазваше му се кораци људи који су трчали на борбене положаје. Хорпах се поново загледа у екран. Нико ништа није говорио, али сада су сви схватили да се догодило немогуће: астрогатор се спремао на борбу са сопственим „Киклопом”.

Казаљке су се, севајући, постројавале као војници у врсти. Индикатор диспозиционе снаге показивао је у квадратићима петоцифрене, затим шестоцифрене бројеве. Негде се искрио некакав проводник — осећао се запах озона. У задњем делу кабине техничари су се уговореним знаковима, помоћу прстију, споразумевали који контролни систем да укључе.

Наредна сонда, пре но што би оборена, показа дугуљасто „Киклопово” чело; див се сада ваљао преко камених литица. Екран поново опусте, ударајући у очи сребрнастом белином. Сваки час требало је да се појави на непосредној слици; старешина радариста већ је чекао поред апарата, који је избацивао спољну, прамчану телекамеру изнад врха брода, те се на тај начин видно поље могло знатно повећати. Техничар за везу избаци наредну сонду. „Киклоп” као да није ишао право према „Непобедивом”, који је стајао наглухо затворен у пуној борбеној готовости, под шититом енергетског поља. С његовог прамца су у равномерним временским размацима излетале телесонде. Рохан је знао да „Непобедиви” може да издржи удар антиматерије, али ударну енергију је требало прогутати науштрб енергетских резерви. Чинило му се да је у таквој ситуацији најразумније уклонити се, то значи стартовати на стационарну орбиту. Очекивао је у сваком тренутку да падне таква команда, али Хорпах је ћутао, као да је рачунао на то да ће се на несхватљив начин пробудити електронски мозак машине. И одиста, пратећи испод тешких капака кретање тога црног колоса, који се бешумно ваљао преко дина, астрогатор је упитао:

„Дозивате га?”

„Да. Нема контакта.”

„Дајте му велико стоп.”

Техничари су се кретали поред пултова. Два, три, четири пута скупили су се праменови светлости под њиховим рукама.

„Не одговара, астрогаторе.”

„Зашто он не стартује?” не могаде да схвати Рохан. „Неће да призна пораз?” Хорпахе! Каква бесмислица! Померио се… Сад — сад ће издати наређење.

Али астрогатор се само повуче корак унатраг.

„Кронотосе!”

Кибернетичар приђе.

„Изволите.”

„Шта су му могли учинити?”

Рохану одмах паде у очи тај облик: Хорпах је рекао „они”, као да је одиста имао посла с разумним противником.

„Аутономне цеви су на криотронима”, рече Кронотос, а осећало се да ће оно што ће казати бити само нагађање. „Температура је порасла, изгубиле су натпроводност…”

„Ви то знате, докторе, или само нагађате?” упита астрогатор.

Био је то чудан разговор, јер су сви гледали пред себе у екран на коме је „Киклоп”, који се сада видео већ без посредства сонде, јурио равномерно, а ипак не сасвим поуздано, јер је повремено скретао с правца, као да још није одлучио куда се, у ствари, упутио. Неколико пута узастопце гађао је сада већ непотребну телесонду, док је није погодио. Видели су је како пада попут блештавог флера.

„Једино што могу да замислим јесте резонанца”, рече, након краћег колебања, кибернетичар. „Ако се њихово поље покрило са самобудном тенденцијом мозга…”

„А поље сила?”

„Поље сила не екранизује магнетно поље.”

„Штета”, примети сухо астрогатор.

Напетост је полако попуштала, јер је постало јасно да „Киклоп” не иде према матичном броду. Раздаљина између њих, минут раније најмања, поче да се повећава. Отргавши се контроли људи машина је изишла у пространство северне пустиње.

„Главни инжењер ме заступа овде”, рече Хорпах, „а вас, господо, молим да изволите са мном доле.”

9. ДУГА НОЋ

Рохана је пробудила хладноћа. Полуприсебан, грчио се под ћебетом, заривајући лице у постељу. Покушавао је да заклони лице рукама, али га је захватала све већа хладноћа. Знао је да мора да се пробуди, али још је одлагао тај тренутак ни сам не знајући зашто. Одједном је сео на лежај, у потпуном мраку. Ледена струја удари му право у лице. Скочи пипајући и тихо псујући поче да тражи аклиматизатор. Било је страшно загушљиво када је легао на спавање, да је дугме окренуо на максимално хлађење.

Ваздух мале кабине полако се загревао, али он, у полуседећем положају под ћебетом, није више могао да заспи. Погледао је на светлећи бројчаник ручног сата — било је три часа побродском времену. Опет само три часа спавања, помисли љутито. Још му је било хладно. Саветовање је трајало дуго, разишли су се око поноћи. Толико причања у ветар, помислио је. Сада, у овом мраку, дао би не знам шта само да се поново нађе у Бази, и да ништа не зна о овој проклетој Регис III, о њеном мртвом и мртвачки промућурном кошмару. Већина стратега саветовала је да се изиђе на орбиту, само су главни инжењер и главни физичар од почетка стали на Хорпахово становиште да треба остати онолико дуго колико буде могуће. Изглед да се пронађу четири нестала човека из Регнарове групе износила је можда један наспрам сто хиљада, можда још и мање. Ако нису погинули раније, онда их је само знатна удаљеност од места борбе могла спасти од атомског пакла. Рохан би много дао када би могао да дозна да ли астрогатор није хтео да стартује једино због њих — или су у томе можда играли улогу и други неки обзири. Другачије је све изгледало овде, а другачије би изгледало изложено сувопарним речима извештаја, на мирној светлости Базе, где би требало казати да је изгубљена половина борбених машина, да је изгубљено главно оружје — „Киклоп”, снабдевен бацачем антиматерије, који је од сада имао да представља допунску опасност за сваки брод који се спусти на планету, да је изгубио шесторицу људи, а да је половина осталих хоспитализована, што значи да су неспособни за лет можда за више година, а можда и заувек. А пошто су изгубљени људи и машине и најбоља опрема, побегло се — јер шта би друго био сад повратак, ако не најобичније бекство — испред микроскопских кристалића, творевина мале пустињске планете, мртвих остатака лиранске цивилизације, која је давно престигла земаљску цивилизацију! А да ли је Хорпах био човек који би имао такве обзире? Може бити да ни сам није начисто због чега не стартује? Можда је рачунао на нешто? Али на шта?

Свакако — биолози су смислили начин да се мртви инсекти победе њиховим сопственим оружјем. Самим тим што је та врста еволуирала, расуђивали су, могла би да се узме у руке даља њена еволуција. Треба најпре унети у знатан број ухваћених примерака мутацију, наследне промене одређеног типа које ће током размножавања бити пренете у наредна покољења и учинити нешкодљивом целу ту кристалну расу. Морала би то да буде промена сасвим нарочита, од које би имали непосредне користи и која би истовремено проузроковала да та нова врста, тај огранак, стекне некакву Ахилову пету, слабу тачку у коју би се ударило. Али баш је то било типично учењачко нагваждање: нису имали појма каква би то требало да буде мутација, каква промена, како је спровести, како ухватити велику количину тих проклетих кристалића, не упуштајући се у наредну битку у којој би, у ствари, могли да доживе пораз још гори од јучерашњег. А када би све то и успели, колико би дуго требало чекати на ефекте те даље еволуције? Свакако не дан и не недељу дана. Према томе, требало би да се врте око Региса као на вртешци годину, две, можда и пуних десет година?! Све то заједно није имало никаквог смисла. Рохан је осећао да је претерао с аклиматизатором: сада је поново било претопло. Устао је, збацио ћебе, умио се, брзо се обукао и изишао.

Лифта није било. Позвао га је и док је чекао у полумраку, осветљеном скакутавим светлашцима индикатора, осећајући у глави огроман терет од непроспаваних ноћи и дана пуних напетости, кроз шум крви у слепоочницама ослушкивао је ноћну тишину на броду. Понекад би забрујало нешто у невидљивим проводницима, с нижих спратова преносило се пригушено мумлање трансмисија које су јалово радиле, јер су стално били у пуној спремности за старт. Сув дах металног укуса ударао је из окомитих бунара с једне и друге стране платформе на којој се налазио. Врата се помакоше, он уђе у лифт. На осмом спрату изиђе. Ту је ходник скретао, водећи дуж главног оклопа, обасјан линијом плавих лампица. Ишао је тако не знајући ни сам куда, махинално је дизао ноге на потребним местима, прекорачујући високе прагове херметичких преграда, док није опазио сенке људи из послуге главног реактора. Смештај је био мрачан, сијало је само неколико десетина сатова на таблицама. Људи су седели испод њих, на расклопљеним фотељама.

„Нису живи”, рече неко. Рохан не препознаде ко говори. „Хоћеш ли да се кладиш? У радијусу од пет миља било је хиљаду рендгена. Нема их више. Можеш да будеш миран.”

„Па зашто онда овде седимо?” прогунђа други човек. Не по гласу, него по месту које је заузимао — у гравиметричкој контроли — Рохан разабра да је то боцман Бланк.

„Зато што стари неће да се врати.”

„А ти би се вратио?”

„Шта друго може да се учини?”

Било је ту топло и у ваздуху се ширио онај нарочити запах, вештачки мирис четинара, којим су аклиматизатори покушавали да пригуше задах што га производе гомиле пластичног материјала и лима из оклопног омотача, који се загревају за време рада. Као резултат добијала се из тога смеса која није била налик ни на шта друго сем на мирис осмог спрата. Рохан застаде, невидљив за оне што су седели, наслонивши се леђима на пенасту пресвлаку преграде. Не зато што је желео да се крије: просто није желео да се меша у тај разговор.

„Он би сад могао да приђе…” проговори неко после краћег ћутања. Лице овога што је говорио појави се за тренутак, када се нагнуо напред; једна половина лица била му је румена, друга жута, од блеска контролних светала, којима зид реактора као да је гледао на згрчене људе. Као и сви остали, Рохан је одмах схватио о коме је реч.

„Имамо поље и радар”, прогунђа мрзовољно боцман.

„Много ћеш имати од поља када ти се примакне на билиерг удара.”

„Радар га неће пустити.”

„Мени то причаш? Ваљда га ја знам, као свој нож.”

„И шта с тим?”

„То што он има антирадар. Систем за ометање…”

„Али он је растројен. Електрични лудак…”

„Леп лудак. Био си у командној кабини?”

„Нисам. Овде сам био.”

„Но. А ја сам био. Штета што га ниси видео како је обарао наше сонде.”

„И шта то онда значи? Да су га они престројили? Да је већ под њиховом контролом?”

Сви говоре „они”, помисли Рохан. Као да су одиста у питању жива, разумна бића…

„А протон га знао. Кажу да се само растројила веза.”

„Па зашто би на нас ударио?”

Опет завлада тишина.

„Не зна се где је он сада?” упита онај што није био у командној кабини.

„Не. Последњи извештај био је у једанаест. Краљик ми је рекао. Видели су га како тумара по пустињи.”

„Далеко?”

„А шта, имаш вуну? Неких деведесет километара одавде. За њега је то непун час. Или и мање.”

„Можда је већ доста тог претакања из шупљег у празно?” Ијутито се умеша боцман Бланк, показујући свој оштри профил испред подлоге на којој су шарено жмигала светлашца.

Сви ућуташе. Рохан се полако окрете и удаљи се исто онако тихо као што је и дошао. Уз пут прође поред две лабораторије; у великој су светла била угашена, у малој су још била упаљена. Видео је светло како пада на ходник кроз илуминаторе под таваницом. Погледао је унутра. За округлим столом су седели сами кибернетичари и физичари — Јазон, Кронотос, Сарнер, Ливин, Саурахан и још неко, који је, окренут леђима према осталима, у сенци искошене преграде, програмирао велики електронски мозак…

„…постоје два ескалациона решења, једно анихилирајуће, једно с уништењем, а остали су помирљиви”, говорио је Саурахан. Рохан не ступи у просторију. Опет је застао и ослушнуо шта се говори.

„Ескалационо прво заснива се на стављању у покрет лавинског процеса. Потребан је бацач материје који ће ући у кланац и тамо остати.”

„Један је тамо већ био…” рече неко.

„Ако не буде имао електрични мозак, може да делује чак и када температура прекорачи милион степени. Потребан је бацач плазме; плазма се не боји звездане стене. Облак ће се понашати као и пре — трудиће се да га угуши, да уђе у резонанцу с крмним водовима, али неће бити никаквих водова, ничега сем нуклеарне реакције. Што више материје уђе у реакцију тим ће она постати силовитија. На тај начин може да се привуче на једно место и анихилира цела некросфера планете…”

„Некросфера…” помисли Рохан — аха, јер ти кристалићи су мртви: што су ти учењаци! Увек измисле неки леп, нов назив…

„Највише ми се допада варијанта са самоуништењем”, рече Јазон. „Али како то замишљате?”

„Па ето, заснива се на томе да се најпре доведу до консолидације два велика „облакомозга”, а затим да се они наведу у међусобни судар — поступак има за циљ да један облак схвати да му је онај други конкурент у борби за опстанак…”

„Разумем, али како то мислите да учините?”

„Није лак задатак, али је изводљив уколико је облак само псеудомозак, што значи, ако не поседује способност мишљења…”

„Али сигурнија је ипак помирљива варијанта, са снижењем просека зрачења…” рече Сарнер. „Потребне су четири хидрогенске гранате од по педесет до сто мегатона на сваку полукуглу — заједно непуних осамсто… Океанска вода ће, испаравајући се, повећати слој облака, повећаће се албедо и остали симбијонти неће моћи да им обезбеде минимум енергије неопходан за размножавање…”

„Рачун је заснован на непоузданим подацима”, побуни се Јазон. Видећи да треба да се распламса препирка међу учењацима, Рохан се повуче од врата и пође својим путем.

Уместо лифтом, враћао се у своју кабину завојним челичним степеницама, које нормално никад нису коришћене. Редом је пролазио кроз пролазе све виших и виших спратова. Видео је како у ремонтној хали де Врисове екипе послују упаљеним апаратима за заваривање око непокретно великих арктана. Издалека је запазио илуминаторе прозора бродске болнице, у којима су сијала љубичаста, замрачена светла. Један лекар у белој кецељи бешумно прође кроз ходник, за њим је приручни аутомат носио комплет блештавих инструмената. Даље је Рохан прошао кроз празне и мрачне кантине, клупске просториије, библиотеку, најзад се нашао на свом спрату; прошао је поред астрогаторове кабине и застао на пола корака испред врата, као да је пожелео да и њега ослушне, али иза глатке површине врата није допирао никакав звук, никакав прамен светлости, а округли илуминатори били су чврсто затворени причвршћеним завртњима с бронзаним главама.

Тек у кабини је поново осетио замор. Руке су му се опустиле, тешко је сео на лежај, збацио ципеле с ногу и наслонио врат на прекрштене прегибе руку. Седећи тако гледао је у ниску таваницу, слабо осветљену ноћном лампицом; на таваници је постојала пукотина на плавом лаку, која је ишла средином и делила таваницу надвоје.

Ово његово лутање по броду није предузео због некаквог осећања обавезе, нису су га занимали разговори ни живот других људи. Он се напросто бојао таквих ноћних часова, јер су га тада опседале слике којих није желео да се присећа. Од свих успомена најгора је била успомена на човека кога је убио пуцајући изблиза да онај не би убио друге. Морао је да поступи тако, али због тога се није осећао лакше. Знао је, ако сада угаси лампицу, да ће опет угледати ону исту сцену, угледаће како онај са слабим, несвесним осмехом ступа иза Вејровог бацача, који му се љуља у рукама, како прескаче преко тела без руке, које је лежало на камењу…

Тај мртви је био Јарг, који се вратио да тако глупо погине после чудноватог спасења, а секунд касније и онај што је њега погодио требало је да се свали на Јаргово тело, с поцепаним комбинезоном, који се пушио на грудима. Узалуд би било Роханово настојање да одагна ту слику која му се самовољно стварала пред очима, осећао је оштар задах озона, врели трзај дршке, коју је тада стискао ознојеним прстима, док су око њега цвилели људи које је касније сав задихан вукао да би их повезао као снопље, и сваки пут би га блиско, познато, као изненада ослепело лице покошеног човека изненадило својим изразом очајничке беспомоћности.

Нешто лупну; пала је књига коју је почео да чита још у бази. Ставио је између страна бели лист, али није прочитао ни ретка, јер кад би стигао. Сместио се удобније на лежају. Помислио је на стратеге који су смишљали планове како да се уништи облак и лице му се искриви у презривом осмеху. То све заједно нема смисла… размишљао је. Хоће да униште… а у ствари и ми, сви ми хоћемо то да уништимо, али никога тиме не можемо да спасемо. Регис је ненастањена, човек нема на њој шта да тражи. Откуда онда тај бес? Јер то је исто као да је наше људе побила бура или земљотрес. Ничија свесна намера, никаква непријатељска мисао није нам препречила пут. Мртви процес самоорганизације… је ли вредно упропашћивати све снаге и енергију зато да бисмо облак уништили само зато што смо га одмах примили као притајеног непријатеља, који је најпре из заседе унштио „Кондора”, а затим нас? Колико таквих невероватних, људском схватању страних појава можда крије у себи Космос? Зар треба свуда да стижемо с разорном силом на бродовима, да бисмо смрвили све оно што је у супротности с нашим схватањем? Како су је оно научници назвали — некросфера, према томе и некроеволуција, еволуција мртве материје, можда би Лирани имали шта да нам кажу о томе, Регис III је била у њиховом домену, можда су хтели да је колонизују када су њихови астрофизичари предсказали промену Сунца у Нову… то је можда за њих била последња нада. Када бисмо ми били у таквој ситуацији, очевидно бисмо се борили, разарали бисмо овај црни, кристални накот, али овако?… Цео парсек далеко од базе, која је са своје стране удаљена од Земље толико светлосних година, у име чега, у ствари, ми овде стојимо, губећи људе, зашто ноћима стратези истражују најбоље анихилационе методе, јер о освети не може да буде ни говора…

Када би се Хорпах појавио пред њим, рекао би му у том тренутку све то. Како је смешно и лудо истовремено то „освајање по сваку цену”, та „херојска истрајност човека”, та жеља да се освети смрт другова који су погинули зато што су послати у ту смрт… Били смо напросто неопрезни, превише смо поверења имали у наше бацаче и сатове, починили смо грешке и сада испаштамо последице. Мислио је тако, држећи због слабог светла затворене очи, које су га пекле као да је под капцима имао песак. Човек се, схватио је то сада без речи, још није уздигао на праву висину, још није заслужио тако лепо названу галактоцентричну висину, која се, одавно прослављена, не заснива на томе да треба тражити само себи сличне и само такве схватити, него на томе да се човек не меша у нељудске, туђе проблеме. Освајати пустињу, свакако, зашто да не, али не нападати оно што постоји, што је током многих милиона година створило своју сопствену равнотежу трајања, која не подлеже никоме и ничему, сем ваздушним и материјалним силама; а то активно трајање није ни боље ни горе од трајања беланчевинастих спојева, називаних животињама или људима.

Управо таквог Рохана, пуног те узвишености галактоцентричног сверазумевања сваке постојеће форме, трже понављано продорно завијање алармних сирена, које се заривало у нерве.

Све то о чему је пре једног секунда размишљао, изгуби се, би очишћено нападним звуком, који је испуњавао све спратове. У следећем тренутку изјурио је на ходник и трчао заједно с осталим људима у тешком ритму уморних корака, уз топао људски дах, и још пре но што стиже до лифта, осети — не неким чулом, не чак ни целим собом, него некако као да то беше осетио целим трупом брода, у чију се молекулу претворио — удар, у ствари, на изглед неизмерно далек и слаб, али који је прожимао труп крстарице од кракова подножја, па до прамца, удар силе која се ни с чим није дала упоредити, удар који је — и то је осетио — прихватило и еластично испарило нешто још веће но што је „Непобедиви”.

„То је он! Он је!” чули су се повици људи што су трчали. Редом су нестајали у лифтовима, врата су се с треском померала, екипе су стрмоглаво тутњале низ завојите степенице, не могући да дочекају да стигну на ред у лифт, али кроз збуњене гласове, дозиве, звиждук боцмана, понављани звук алармних сирена и штропот на горњем спрату пробио се други, безгласни, али тим некако силнији потрес од наредног удара. Светла у ходницима трепнуше и поново блеснуше. Рохан никад није помислио да лифт може да се спушта толико дуго. Стајао је, чак и не схватајући да још свом снагом притиска дугме, а поред њега се налазио још само један човек, кибернетичар Ливин. Лифт стаде и искачући из њега Рохан чу најтањи звиждук који се могао замислити, звиждук чији виши регистри, знао је то, нису више били разговетни за људско ухо. Било је то нешто попут заједничког јаука свих титанских спојева крстарице. Упаде кроз врата командне кабине, схвативши да је „Непобедиви” одговорио ватром на ватру.

Али то је, у ствари, био крај судара. Пред екраном је, на његовој ужареној подлози, стајао црн и крупан астрогатор; горња светла су била угашена, можда намерно — кроз пруге што су уздужно пресецале екран, помућујући целу површину виднога поља, штрчала је, доњим делом прилепљена уз тле, а на врху гигантска, трбата, истурена клупчастим масивима на све стране хоризонта, привидно сасвим непомична гљива од експлозије, која је разбила у атоме и уништила „Киклопа” на тројном периметру, а у ваздуху је још висило стравично, стакласто треперење од експлозије која се разилазила и кроз коју се чуо монотони глас техничара:

„Двадесет и шестсто, у тачки Нула… девет и осамсто у периметру… један и четири и двадесет два у пољу…”

Имамо 1420 рендгена у пољу, то значи да је зрачење пробило енергетски закон… схвати Рохан. Није знао да је тако нешто могуће. Али кад је бацио поглед на штит главне диспозиције силе, схватио је какав је набој употребио астрогатор. Том енергијом би се могло скувати унутарконтинентално море средње величине. Шта има — Хорпах је више волео да не ризикује поновне хице. Можда је претерао, али сада су бар поново имали само једнога противника.

На екранима се, међутим, развијао необичан призор: кудрав и истовремено карфиоласт врх гљиве горео је у свим преливима дугиних боја, од најсребрнастије зелене, па до дубоких, кајсијастих и карминских скерлетних боја. Пустиња се — Рохан је то тек сад запазио — уопште није видела, попут дебеле магле прекрио ју је неколико десетина метара високо заопшијан песак, који је стајао тако, таласајући се, сасвим као да се претворила у право море. А техничар је стално понављао цифре које је читао са скале:

„Деветнаест хиљада у тачки Нула… осам и шездесет у периметру… један један и нула два у пољу…”

Победа над „Киклопом” примљена је у глухом ћутању, јер, руку на срце, тријумф у разбијању своје сопствене, и уз то најјаче борбене справе није био нарочито достојан слављења. Људи су почели да се разилазе, док је гљива од експлозије настављала да расте у атмосферу и нагло се при врху распламсала у дугу гаму боја, овога пута погођена зрацима сунца, које је још стајало под хоризонтом. Пробила је већ највише слојеве ледених цируса и високо изнад њих попримила је љубичастозлатну, ћилибарскожуту и платинасту боју; те блештаве боје у таласима су силазиле са екрана и испуњавале целу командну кабину, која се преливала, као да је на бело емајлираним пултовима неко мутио боје земаљског цвећа.

Рохан се зачудио још једном, угледавши Хорпахово одело. Астрогатор је био у шињелу — оном снежнобелом гала шињелу који је последњи пут видео на њему на опроштајној свечаности у Бази. Мора да је зграбио први део одеће који му се нашао под руком. Стојећи с рукама у џеповима, с накострешеном седом косом на слепоочницама, очима је прешао преко окупљених.

„Колега Рохане”, рече неочекивано меким гласом, „молим вас да изволите к мени.”

Рохан му приђе и махинално се исправи, а тада се астрогатор окрену и пође према вратима. Ишли су тако један за другим кроз ходник, а кроз окна за вентилацију чуло се, кроз шум кондензованог ваздуха, потмуло и некако налик на гневно гунђање масе људи, који су испуњавали доњи део брода.

10. РАЗГОВОР

Рохан је ступио у астрогаторову кабину нимало изненађен његовим позивом. Бивао је у њој, додуше, ретко, али пошто се сам вратио у базу из кратера био је позван на „Непобедивог” и Хорпах га је примио баш код себе. Такви позиви најчешће нису обећавали ништа добро. Истина, Рохан је тада био превише потресен катастрофом у кланцу да би се плашио астрогаторова гнева. Уосталом, овај га није ни речју прекорео, само што га је веома подробно испитивао о околностима које су пратиле напад облака. У разговору је учествовао и доктор Сакс, који је изразио претпоставку да се Рохан спасао зато што га је био захватио „ступор”, запањеност која депримира електричну делатност мозга, тако да га је облак сматрао већ избаченим из строја, једним од погођених. Што се Јарга тиче, неурофизиолог је сматрао да се шофер спасао чистом случајношћу, јер се, побегавши, нашао ван нападнутог терена. Тернер међутим, који се готово до краја трудио да брани себе и друге, пуцајући из ласера, понео се истина онако како му је налагала дужност, али сасвим парадоксално, баш га је то убило, јер је његов мозак радио нормално и тиме је навукао на себе пажњу облака. Облак је, наравно, слеп према људском схватању и човек је за њега представљао само известан покретљив објекат, који своју присутност манифестује електричним потенцијалима мождане коре. Хорпах, лекар и он разматрали су такође могућност заштите људи тиме што би били доведени у стање „вештачке омамљености”, захваљујући примени одговарајућег хемијског препарата, али Сакс је изразио мишљење да би такав лек деловао с превише великим закашњењем кад би се указала стварна потреба за „електричном камуфлажом”, а опет, слати у акцију људе у стању помрачености — немогуће је. И тако на крају све то испитивање Рохана, није донело конкретних резултата. Хорпах је желео да се још врати на то питање. Застао је на средини кабине, једно двапут веће но што је његова. У зиду су се налазили уређаји за успостављање непосредне везе с командном кабином и цео низ микрофона унутрашње инсталације, али сем тога у кабини није било ничега што би одавало да ту већ годинама станује командант брода. Хорпах је збацио шињел. Имао је испод њега панталоне и мрежасту кошуљу. Кроз њена окца пробијале су се густе, седе длаке његових широких груди. Сео је мало постранце од Рохана који је стајао. Тешким рукама ослонио се на сточић, на коме није било ничега сем једне Рохану непознате књижице, увезане у излизану кожу. Преневши поглед с те њему непознате лектире свога шефа на њега самог, осетио се као да га је угледао први пут. Био је то човек смртно уморан, који није покушавао чак ни да прикрије пред њим дрхтање руке, дигнуте према челу. Рохан је тада, као озарен, схватио да уопште не познаје Хорпаха под чијом је командом служио већ четврту годину. Никад му није пало на ум да се замисли због чега у астрогатовој кабини нема ничега личног, ниједне од оних ситних, понекад забавних или невиних ствари какве људи носе у простор, као што су успомене из детињства, или успомене из куће. Сада му се учинило да је схватио због чега Хорпах није имао ништа, због чега чак ни на зидовима његове кабине није било никаквих старих фотографија, које би му показивала лица блиских људи, који су остали на Земљи. Није осећао потребу за нечим таквим, јер је сав био овде, на броду, и Земља му није била дом. Али можда је жалио због тога сада, први пут у животу? Његова тешка плећа, руке и врат нису одавали старост. Стара је била само кожа на астрогаторовим рукама, груба, безвољно наборана на зглавцима прстију, која је постајала бела када би их исправио и гледао на њихово лако подрхтавање, на изглед с равнодушном и уморном заинтересованошћу, као да констатује нешто што му је до тада било туђе. Рохан није хтео то да гледа. Али командант му, нагнувши лако главу, погледа у очи и са стидљивим смешком прогунђа:

„Пресолио сам, а?”

Рохан осети ошамућеност не толико због самих речи, колико због њиховог тона и целокупног астрогаторовог понашања. Ништа не рече. Наставио је да стоји, а командант, протрљавши широком шаком длакаве груди, додаде:

„Можда је тако и боље.”

И неколико секунди касније, са искреношћу необичном за њега:

„Нисам знао шта да радим…”

Било је у томе нечег потресног. Рохан као да је и сам наслућивао да је астрогатор последњих неколико дана исто тако беспомоћан као и сви они, али тек у том тренутку је постао свестан да то није било право сазнање, јер је у суштини веровао да астрогатор види за неколико копаља даље од сваког другог човека, јер тако мора да буде. И ево, одједном се пред њим откривала суштина команданта некако двоструко, јер је видео полуобнажене Хорпахове груди, то тело толико уморно, с рукама које су дрхтале; постојање тога тела никада дотле није допирало до Роханове свести, а сад је истовремено чуо речи које су потврђивале истинитост његовог открића.

„Седи, момче”, рече командант.

Рохан седе. Хорпах се диже, приђе умиваонику, испљуска водом лице и врат, брзо се истрља, журно обуче блузу, закопча је и седе наспрам Рохана. Гледајући му у очи својим бледим и увек мало сузним очима, као од ветра, упита као против воље:

„Како је с тим твојим… имунитетом? Прегледали су те?”

Ах, значи само то — промаче Рохану кроз главу. Прочисти грло.

„Јесу, прегледали су ме лекари, али ништа нису открили. Вероватно је Сакс у праву, што се тиче ступора.”

„Да. И ништа више нису рекли?”

„Мени нису. Али чуо сам… размишљали су, због чега облак напада човека само једном, а после га препушта судбини.”

„То је занимљиво. И шта кажу?”

„Лауда сматра да облак разликује нормалне од погођених захваљујући разлици електричне активности у мозгу. Код оних који су претрпели шок, мозак показује активност као у новорођенчета. Или бар сасвим сличну. Изгледа да је у онаквој запањености, у каквој сам се ја нашао, слика веома слична. Сакс претпоставља да би се могла начинити танка метална мрежа, која би могла да се сакрије у коси… она би слала слабе импулсе, управо онакве какве шаље мозак озлеђеног човека. Нешто попут „капе-невидимке”. На тај начин људи би могли да се маскирају пред облаком. Али то је само нагађање. Не зна се да ли би то донело користи. Хтели би да изведу неколико експеримената. Немају ипак двољну количину тих кристалића — а ни оне које је „Киклоп” требало да им достави, нисмо добили…”

„Но, добро” уздахну астрогатор. „Нисам о томе хтео с тобом да разговарам… Ово о чему ћемо разговарати, нека остане међу нама. Важи?”

„У реду…” рече полако Рохан и поново постаде напет. Астрогатор га сад није гледао, као да му је било тешко да почне.

„Нисам још донео одлуку”, рече нагло. „Неко други на мом месту бацио би новчић. Вратити се — не вратити се… Али ја нећу то. Знам колико се често не слажеш са мном…”

Рохан отвори уста, али старешина лаким покретом руке заустави његове речи пре но што се родише.

„Не, не… Ево, имаш шансу. Дајем ти је. Ти ћеш одлучити. Учинићу како кажеш.”

Погледао му је у очи и одмах скрио поглед под тешким капцима.

„Како… ја?” промуца Рохан. Све би друго очекивао, само то не.

„Да, баш ти. Наравно, договорили смо се: то ће остати међу нама. Ти ћеш преузети одлуку, а ја ћу је спровести. Ја ћу за њу одговарати пред Базом. Погодни услови, зар не?”

„Ви то говорите… озбиљно?” упита Рохан само да би добио у времену, јер је и без тога знао да је све истина.

„Дабоме. Да те не знам, дао бих ти времена. Али знам да ходаш и мислиш своје… да си већ одавно донео одлуку… али можда је не бих од тебе извукао. Зато ћеш ми је рећи, овде, одмах. Јер то је наређење. У том тренутку ти ћеш бити командант „Непобедивог”… Нећеш одмах? Добро. Имаш минут времена.”

Хорпах устаде, приђе умиваонику, протрља дланом образе да му под прстима зашушташе седе чекиње, и поче да се, као да је све у најбољем реду, брије електричним апаратом. Гледао је у огледало.

Рохан га је видео и истовремено га није видео. У први мах се ражестио на Хорпаха, који с њим поступа тако безобзирно, дајући му право, а у ствари обавезу да сам одлучи, везујући га речју, а истовремено примајући унапред целокупну одговорност на себе. Рохан га је толико познавао да је знао како је о свему овом добро размислио и да повратка нема. Секунди су јурили и требало је говорити, за тренутак, одмах, а он ништа није знао. Сви аргументи које би тако радо бацио астрогатору у лице, које је припремао као камење током својих ноћних премишљања, нестадоше. Она четворица нису живи — готово поуздано. Да није тога „готово”, не би требало ништа размишљати, преокретати, напросто би у зору одлетели. Али сад ово „готово” поче у њему да расте. Док је био поред Хорпаха, сматрао је да треба сместа да полете. Сада је осећао да му такво наређење неће проћи кроз грло. Знао је да то не би био крај проблема Регис, него почетак проблема. Није то имало ничег заједничког с одгворношћу према Бази. Та четири човека остала би на броду, и никад више не би било као пре. Посада је желела да се врати. Али Рохан се сетио свога ноћног лутања по броду и схватио је да би после неког времена људи почели о томе да мисле, а затим и да говоре. Рекли би: „Видите? Оставио је четворицу људи и полетео.” И не би се рачунало ништа друго. Сваки човек је морао да зна да га други неће оставити — ни у каквим околностима. Да се може изгубити све, али да на броду треба имати све чланове посаде — живе или мртве. Тај принцип није био уписан у правилник. Али када се не би тако поступало, нико не би могао да лети.

„Слушам вас”, рече Хорпах. Одложио је апарат за бријањеи сео наспрам Рохана.

Рохан облиза усне.

„Треба покушати…”

„Шта?”

„Да се пронађу они…”

Догодило се. Знао је да му се астрогатор неће успротивити. Био је сад, у ствари, потпуно уверен да је Хорпах баш на то рачунао: да је то учинио намерно, како у предузетом ризику не би био усамљен.

„Они. Разумем. Добро.”

„Али потребан је план. Некакав начин, разуман…”

„Разумни смо били до сада”, рече Хорпах. „Резултате знаш.”

„Могу ли нешто да кажем?”

„Изволи.”

„Био сам ноћас на саветовању стратега. То значи, чуо сам их… уосталом, није важно. Разрађују различите варијанте анихилације облака… али задатак се не састоји у томе да облак буде уништен, него да се пронађу она четворица. Значи, ако се предузме некакав антипротонски масакр, онда, чак ако је који од те четворце и жив, из другог таквог пакла неће изићи читав, то је сигурно. Нико. Било би немогуће…”

„И ја тако мислим”, олако одговори астрогатор.

„И ви?! То је добро… па онда?”

Хорпах је ћутао.

„Јесу ли они… јесу ли пронашли неко друго решење?”

„Они?… Нису.”

Рохан хтеде још нешто да упита, али није имао храбрости. Речи су му замрле на уснама. Хорпах га је гледао, као да је на нешто чекао. Али Рохан није знао ништа — није ваљда командант претпостављао да би он сам, на своју руку, био кадар да смисли нешто савршеније од свих учењака, кибернетичара и стратега, заједно с њиховим електронским мозговима? То би била бесмислица. А ипак га је стрпљиво гледао. Ћутали су. Вода је одмерено капала из славине, небично гласно у потпуној тишини. И из тог ћутања између њих се родило нешто што леденим дахом запљусну Роханово лице. Убрзо цело лице, кожа, од врата па преко вилица, поче да му се грчи, да постаје некако тесна, док је гледао у сужене, сада безизражајне Хорпахове очи. Ништа друго није видео сем тих очију. Знао је већ.

Полако је климнуо главом. Као да каже „да”. Разумеш? питао је астрогаторов поглед. Разумем, одговорио је погледом Рохан. Али што је та свест постајала у њему јаснија, осећао је да је то немогуће. Да нико нема права да то захтева од њега, чак ни он сам. И тако су и даље ћутали. Ћутао је, али сад правећи се да ништа не зна; хватао се за ту наивну наду да, пошто ништа није речено, оно што је прешло из очију у очи може да буде порекнуто. Могао би слагати да је у питању недосетљивост — јер је схватао, јер је осећао да му Хорпах сам то никад неће казати. Али Хорпах је видео то, све је видео. Седели су непокретни. Хорпахов поглед омекша. Није више изражавао очекивање, ни пожурујућу наметљивост, него само саесећање. Као да је говорио: „Разумем. Добро. Нека буде и тако.” Командант обори поглед. Још само тренутак, и ова недореченост би се изгубила, те би обојица могли да се понашају као да се ништа уопште није догодило. Али тај оборени поглед је пресудио. Рохан зачу сопствени глас.

„Поћи ћу”, рекао је.

Хорпах одахну тешко, али Рохан, обузет паником коју је у њему побудила реч коју је сам изговорио, није то запазио.

„Не”, рече Хорпах. „Тако нећеш поћи…”

Рохан је ћутао.

„Нисам могао то да ти кажем…” поче астрогатор. „Чак ни да тражим добровољца. Немам права. Али сада већ и сам знаш да не можемо да одлетимо тек тако. Само један усамљен човек може тамо да уђе… и да изиђе. Без шлема, без машина и без оружја.”

Рохан га је једва чуо.

„Сада ћу ти изнети свој план. Размислићеш о њему. Моћи ћеш да га одбациш, јер све и даље остаје међу нама двојицом. Замишљам то овако: апарат с кисеоником начињен од силикона. Никаквих метала. Послаћу тамо два џипа, без људи. Они ће на себе навући облак, који ће их уништити. У том истом часу поћи ће трећи џип. С човеком. У томе и јесте највећи ризик: треба, наиме, колима прићи што је ближе могуће, како се не би губило времена у прелажењу преко пустиње. Залиха кисеоника довољна је за осамнаест часова. Имам овде фотограме целога кланца и околине. Сматрам да не треба ићи путем досадашњих експедиција, него да се треба довести што је могуће ближе северном рубу висоравни и оданде сићи пешице низ стене доле. У горњи део кланца. Тамо су могли да се спасу. Терен је тежак, много пећина и пукотина. Када би их пронашао све, или само некога од њих…”

„Заиста. Како да их покупим?” упита Рохан, осећајући убод ћудљиве сатисфакције. На томе месту план се кварио. Како је Хорпах био спреман да га лако жртвује…

„Имаћеш одговарајуће средство које ће их лако ошамутити. Постоји тако нешто. Наравно, оно ће бити потребно само у случају ако пронађени не буде хтео да иде добровољно. Срећом они у том стању могу да ходају…”

Срећом… помисли Рохан. Стискао је песнице под столом, пазећи да Хорпах то не запази. Није се уопште бојао. Још није. Све заједно било је превише нестварно…

„У случају да се облак… заинтересује за тобе, мораш да легнеш на земљу и останеш непомичан. Мислио сам о некаквом препарату за такав случај, али деловао би с превеликим закашњењем. Остаје само тај заклон за главу, тај струјни симулатор о коме је говорио Сакс…”

„Зар тако нешто већ постоји?…” упита Рохан. Хорпах разумеде скривени смисао питања. Али сачува мирноћу.

„Не постоји. Али може да се начини за један сат. Мрежа скривена у коси. Мали апарат који генерише струјне ритмове биће сакривен у оковратнику комбинезона. Сада… дајем ти сат времена. Дао бих ти више, али са сваким наредним сатом изгледи да они буду спасени — смањују се. И овако су ништавни. Када ћеш донети одлуку?”

„Већ сам је донео.”

„Што си глуп? Зар не чујеш шта ти говорим? Оно је било само да схватиш да још не смемо да стартујемо…”

„Али ви знате да ћу и тако поћи…”

„Нећеш поћи ако ти не дозволим. Не заборави да сам још ја овде командант. Пред нама је проблем у коме се не води рачуна о било чијим амбицијама.”

„Разумем”, рече Рохан. „Ви не желите да се осетим примораним?… Добро. Према томе… али ово што говоримо још је обухваћено оном речју?”

„Да.”

„Према томе, хоћу да знам шта бисте ви учинили на моме месту. Заменимо се… обрнуто него малочас…”

Хорпах мало поћута.

„А када бих ти казао да не бих пошао?”

„Онда ни ја нећу поћи. Али знам да ћете казати истину.”

„Онда нећеш поћи? Часна реч? Не, не… Знам да је то непотребно…”

Астрогатор устаде. Тада устаде и Рохан.

„Ви ми нисте одговорили.”

Астрогатор га је гледао. Био је виши, доста крупнији и шири у раменима. Његове очи добиле су онај уморни изглед као на почетку разговора.

„Можеш да идеш”, рече. Рохан се махинално исправи и упути се ка излазу. Астрогатор тада начини покрет као да хтеде да га заустави, да га ухвати за руку, али Рохан то није опазио. Изишао је, а Хорпах је стајао непомично у вратима која су се затварала, и дуго је још тако остао.

11. „НЕПОБЕДИВИ”

Прва два џипа спустила су се са свознице у освит. Подсунчане хумке дина биле су још црне, покривене ноћном тамом. Поље се отворило, пропустивши машине, и затворило, блештећи плавим сјајем. На задњем седишту трећега, одмах поред подножја крстарице, у комбинезону, без шлема и заштитних стакала, само с малом маском кисеоничког апарата на устима, седео је Рохан, обухватајући колена прекрштеним рукама, јер му је тако било угодније да гледа на скакутаву казаљку секундаре.

У левом горњем џепу комбинезона имао је четири ампуле ињекција, а у десном — пљоснато упресоване таблете хранљивог концентрата, а џепови надколеница били су му испуњени ситним инструментима: мерачем зрачења, малим магнетомером, компасом и микрофотограметричком картом терена, не већом од дописнице, коју је требало гледати помоћу јаке лупе. Опасан је био шестоструким намотајима најтањег пластичног ужета, а цела његова одећа практично је лишена свих металних делова. Жичану мрежу, сакривену у коси, уопште није осећао — сем ако не би намерно померио кожу на глави; није осећао ни присутност струје која је пролазила кроз њу, али је могао да контролише рад микропредајника ушивеног у оковратник, ако би на то место ставио прст: тај мали тврди цилиндар куцао је одмерено и тај пулс је могао да се осети додиром.

На истоку је стајао црвени појас и ветар је почињао да се буди, кварећи пешчане врхове дина. Ниски гребен кратера, који је представљао границу хоризонта, изгледао је као да се полако растапа у повећаном црвенилу. Рохан диже главу: морао је да буде лишен двостране везе с бродом, јер би предајник својим радом одмах одао његово присуство. Али у његовом уху је стајао пријемни апарат, не већи од коштице; „Непобедиви” је могао — бар привремено — да му шаље сигнале. Управо сада је апарат проговорио, и било је то готово као да се јавио унутрашњи глас у његовој глави.

„Пажња, Рохане. Овде Хорпах… апарати с прамца бележе пораст магнетне активности. Џипови су вероватно већ под облаком… шаљем сонду…”

Рохан погледа у небо које се разведравало. Није могао да види сам старт ракете која се пробила увис нагло, усправно, попут светлосног сигнала, вукући за собом танки прамен белога дима, запрашивши њиме врх брода и вртоглавом брзином отпловила у правцу северо-истока. Пролазили су минути. Већ је половина набрекиог штита старога сунца седела на бедемима кратера, као да га је опкорачила.

„Омањи облак напада први џип…” разлеже се глас у његовој глави. „Други за сад наставља без проблема… први се приближава стеновитој капији… пажња! У овом трену изгубили смо контролу над првим. Оптичку такође — облак га је прекрио. Други стиже до заокрета поред шестог теснаца… није нападнут… почело је! Изгубили смо контролу над другим. Покрише га… Рохане! Пажња! Твој џип ће кренути за петнаест секунди — отада ћеш поступати према сопственом нахођењу. Укључујем стартни аутомат — свако добро…”

Хорпахов глас се нагло удаљио. Заменило га је механичко куцање, које је одмеравало секунде. Рохан се боље намести на седишту, упре се ногама, пребаци руку кроз електричну омчу причвршћену уз горњи ручни наслон џипа. Лака машина се нагло стресе и глатко крену напред. Хорпах је све људе држао унутра у броду, Рохан му је због тога био готово захвалан, јер не би поднео никаква опраштања. И тако је, причвршћен за седиште џипа који је скакао видео само огроман стуб „Непобедивог” који се полако смањивао; плави блесак који је неко време трептао на падинама пешчаних дина подсетио га је да машина управо пролази кроз границе поља сила. Али одмах потом брзина се повећала и риђи облак, који су дизале надуване гуме заклонио му је видик; једва је кроз њега могао да види небо које је светлуцало. Није то било баш добро — могао је да буде без упозорења нападнут. И зато, уместо да седи, како је било планирано, он се окренуо, устао и држећи се за наслон, стајао је сад на папучици. Захваљујући томе могао је изнад спљоштених леђа празне машине да гледа у пустињу која му је јурила у сусрет. Џип је јурио максималном брзином, повремено одскачући и готово летећи, тако да је Рохан свом снагом морао да се држи да с њега не слети. Мотор се готово није чуо, само му је ветар зујао око главе, зрнца песка шибала су га по лицу и очима, а с обе стране машине дизали су се водоскоци песка стварајући непрозиран зид, тако да није ни знао када се нашао ван круга кратера. Џип је очевидно прелетео преко једног од пешчаних превоја на његовој северној страни.

Рохан зачу отегнут сигнал који се нагло приближавао; био је то предајник телесонде избачене на велику висину тако да је он није могао запазити на небу, иако је напрезао поглед. Мора да се дигла веома високо, како не би навукла на њега пажњу облака, а истовремено је њено присуство било неопходно — јер иначе брод не би могао да управља кретањем џипа. На задњи зид џипа намерно је причвршћен бројач километара, да би му олакшао оријентацију. Превалио их је до сада деведесет и сваки час је очекивао да се пред њим појаве прве стене. Али ниски сунчани диск, који му је до тада био с десне стране, једва се назирући својим црвенилом кроз подигнуту прашину, преместио се мало позади. Џип је, значи, скретао лево — Рохан се узалуд трудио да оцени да ли се тај маневар уклапа у претходно обележени правац, или је већи: то би значило да су у командној кабини запазили неки непредвиђени маневар облака и да желе од њега да га удаље. Сунце се тренутак потом изгубило иза првог, доста ниског стеновитог гребена. А онда се опет појавило. У косом осветљењу његових зрака пејзаж је изгледао дивље и није личио на онај који је памтио из свога последњег похода. Али тада га је посматрао с веће висине, јер је седео у торњићу транспортера. Џип изненада поче тако нагло да се тресе и одскаче, да се Рохан неколико пута болно удари грудима о оклоп. Морао је сада да напрегне сву снагу да га силина тих бесних подбачаја, које нису могле да амортизују чак ни балонасте гуме, не избаци с високе папучице. Точкови су играли по камењу, бацали високо у ваздух шљунак, који је гласно летео низ падину, повремено се бесно окретали у месту, тако да је Рохан имао утисак да та паклена вожња мора бити видљива с удаљености од неколико километара, те је озбиљно помишљао на то да заустави машину — одмах испод плећа имао је истурену дршку кочнице, уграђене споља — и да искочи. Али тада би га чекало вишекилометарско лутање пешице, што би смањило и без тога невелике изгледе да стигне до циља. Стиснувши зубе, с рукама чврсто приљубљеним уз држаче, који му сада уопште више нису изгледали онако чврсти као при поласку, само је, зачкиљивши, гледао изнад равног чела машине у горњи део падине. Пев радиосонде повремено је слабио, али мора да се још уздизала над њим, јер је џип окретно маневрисао, заобилазећи гомиле непроходних стена, повремено се нагињао, успоравао, а онда би опет свом снагом појурио узбрдо.

Бројчаник је показивао двадесет и седам преваљених километара. Обележени пут износио је на мапи шездесет, али мора да је у стварности био дужи, с обзиром на непрестана кривудања и скретања. Сада више није било ни трага од песка; сунце, огромно, које готово уопште није грејало, висило је тешко и некако грозоморно, својим штитом стално додирујући стеновите гребене, машина се уз грозничаво подрхтавање без престанка бесно пробијала преко шљунчаника, повремено клизећи заједно с њиховим шкрипавим усовом, гуме су пиштаво завијале, тарући се беспомоћно о камен, на нагибу који се све више и више увећавао. Двадесет девет километара — сем певушећег сигнала сонде није чуо ништа друго. „Непобедиви” је ћутао; зашто? Рохану се чинило да је нејасан обронак, обележен црнкастим линијама, који се назирао испод црвенкастог сунца, горњи руб кланца, у који он треба да се спусти, али не ту, него тек знатно даље, на северу. Тридесет километара. У сваком случају није видео ни трага од црног облака. Мора да се већ разрачунао са оне две машине. Или их је просто напустио, задовољивши се тиме што их је одсекао од брода, блокиравши им везу? Џип се сав бацакао, као очајна животиња; повремено му је зујање мотора, који је радио на максималним обртајима, улазио под грло. Темпо се стално смањивао, али и тако је напредовао изузетно добро; можда је требало да употреби ваздушни јастук? Али то би била машина превише велика и тешка, а сем тога, не вреди сад о томе мислити, чим се ништа не може изменити…

Хтеде да погледа на сат. Није то могао да учини јер ни за секунд није смео да принесе руку очима. Покушавао је да савијеним коленима пригуши страховите потресе, од којих му се мутила цела утроба. Али машина је нагло појурила напред и на врат на нос почела да се стрмоглављује истовремено и на страну и наниже, кочнице зашкрипаше, али шљунак је већ летео на све стране, звучно добовао по плочама танког оклопа, а затим џип грчевито скрену, забаци се, за тренутак настави постранце преко шљунчане реке, и то кретање замре…

Онда се машина полако окрену и опет поче упорно да се пење уз падину. Сада је Рохан већ видео кланац. Познавао га је по црнкастим закрпама одвратног честара, налик на боровину, која је покривала стрме стене. Од падина кланца делило га је ваљда свега пола миље. Тридесет и четврти километар…

Падина коју је требало још да превали изгледала је као море хаотично нагомиланих блокова. Изгледало је немогуће да машина кроз њих пронађе пут. Већ је престао да тражи очима могуће пролазе, пошто и онако није у његовој моћи било да управља маневрима. Више је настојао да не скида поглед са стена које су окружавале ждрело. У сваком тренутку оданде је могао да искрсне црни облак.

„Рохане… Рохане…” зачу изненада. Срце му јаче закуца. Препознао је Хорпахов глас.

„Вероватно џип неће моћи да те довезе до циља. Одавде не можемо тачно да оценимо нагибе падине, али изгледа да имаш још само пет до шест километара вожње — када се џип заглави, мораћеш даље пешице… Понављам…”

Хорпах је још једном изговорио исто. Највише 42–43 километра… остаће ми око седамнаест — по овом терену најмање четири часа, ако не и више — муњевито срачуна Рохан. Али можда се варам, можда ће џип проћи…

Глас са брода ућута и опет се чуло само ритмично понављано певушење сонде. Рохан стисну зубима усник маске, јер му је на оштрим трзајима стругао унутрашњу површину усана. Сунце више није било приљубљено уз најближу планину, али као да се није ни дизало. Пред очима је имао веће и мање камене блокове, стеновите плоче, повремено га је прекривала њихова хладна сенка, а машина је ишла много спорије; подигавши поглед, угледао је бледе, паперјасте облаке који су се разилазили по небу. Сијало је на њему неколико звезда. Одједном се са џипом догоди нешто чудно. Његов задњи део почучну, а предњи полете увис… сав се љуљао извесно време, попут коња када се пропне… само још секунд, и свалио би се, поклопивши Рохана, да овај нагло не искочи доле. Пао је на колена и руке, кроз дебеле заштитне рукавице и надколенице осетио је болан ударац, и откотрљао се два метра по шљунку док се није зауставио. Џип је још једном зашкрипао точковима и замро.

„Пажња… Рохане… то је тридесет и девети километар… машина даље не може — мораш пешице… снаћи ћеш се по мапи… џип ће остати на томе месту — за случај да не будеш могао да се вратиш другачије… налазиш се на пресеку координата 46 и 192…”

Рохан се полако диже на ноге. Болели су га сви мишићи. Али тешки му беху само први кораци; потом се уходао. Хтео је што више да се удаљи од џипа, укоченог између два стеновита прага. Под једним великим обелиском је сео, извадио из џепа карту и покушао да се снађе где је. Није то било лако. Најзад је одредио свој положај. Од горње ивице кланца дели га још отприлике километар у ваздушној линији, али на томе месту није се могло ни сањати о силаску доле; падине је прекривао непроходан метални честар. Зато Рохан крену навише, све време размишљајући о покушају да сиђе на дно кланца на ближем месту но што је било договорено. До тога циља морао би да иде најмање још четири часа. Чак и када би успео да се врати џипом, морао би да рачуна на даљих пет часова повратног пута, а колико је времена требало да предвиди за силазак у кланац, не рачунајући ту и тражење изгубљених? Одједном му се цео план учини потпуно лишен смисла. Био је то напросто исто тако узалудан, колико и херојски гест, којим је Хорпах, жртвујући и њега, Рохана, могао умирити сопствену савест. Неко време раздирао га је такав бес што се дао насанкати као какав балавац, јер је астрогатор све био унапред срачунао — да готово није ни видео околину. Полако се охладио. Нема враћања, понављао је себи, покушаћу. Ако не успем да сиђем, ако не нађем никог до три часа, враћам се. Било је петнаест минута после седам. Трудио се да иде дугим и одмереним корацима, али не превише брзо, јер се при већем напору употреба кисеоника повећавала.

На прегибу десне руке причврстио је компас да не би скретао са изабраног правца. Неколико пута морао је ипак да заобилази раселине са окомитим странама. На Регису је владала тежа знатно мања него на Земљи, што је барем давало изгледа на већу слободу кретања чак и по овако тешком терену. Сунце се дигло. Роханов слух, навикао на сталну пратњу свих оних звукова којима су га, попут заштитне баријере на досадашњим походима окружавале машине, постао је као огољен и посебно изоштрен. С времена на време чуо је само ритмично, далеко слабије него пре, певушење сонде, али зато је сваки налет ветра, који је ударао о бридове стена, тровао његову пажњу, јер му се причињавало да у њему чује слабо зујање, које је тако добро познавао и упамтио. Полако се уклопио у тај марш и тиме стекао слободу размишљања, ступајући аутоматски с камена на камен. У џепу је имао коракомер; није хтео да погледа на његов бројчаник превише рано, јер је одлучио да то учини тек када прође један сат. Није ипак издржао и извадио је апарат налик на часовник пре но што је протекао одређени сат времена. Било је то болно разочарање: није превалио ни три километра. Мора да му је превише много времена односило пењање у висину и то је отежавало напредовање. Значи, не три, и не четири часа, него најмање још шест… помислио је. Извадио је карту и, клекнувши на колена, проучио је по други пут. Горње ивице кланца назирале су се неких седамсто до осамсто метара на исток, и зато се све време кретао мање-више упоредно с њима. На једном месту честар на падини био је пресечен, подељен кончастим, кривудавим просеком: вероватно корито усахлог потока. Трудио се да погледом испита то место. Клечећи, у налетима ветра који му је звиждао око главе, осетио је тренутак колебања. Као да још није био свестан шта ће урадити, устао је, механички вратио карту у џеп и почео да корача под правим углом у односу према правцу дотадашњег пута, упутивши се на тај начин ка ивици кланца.

Приближавао се ћутљивим, искиданим стенама, као да је у сваком тренутку требало да се земља под њим отвори. Одвратан страх стезао му је срце. Ипак је ишао, стално једнако размахујући рукама, које су му биле страхотно празне. Одједном је застао и погледао наниже, према пустињи, где је стајао „Непобедиви”. Није га могао видети, брод се налазио ван видокруга. Знао је то, али је гледао у небо, риђасте боје дуж хоризонта, које се полако испуњавало клупчастим облацима. Сигнално певушење сонде постало је толико слабо да није знао није ли то што чује још само варка. Зашто је „Непобедиви” ћутао?

Зато што нема више шта да ти каже — одговорио је сам себи. Горње стене су биле одмах пред њим, налик на гротескне фигуре, изједене ерозијом. Кланац се отворио пред њим као оргоман ров, пун мрака, сунчани зраци још нису стизали ни до половине његових страна, покривених црним честаром. Ту и тамо пробијале су се кроз четкасти густиш беле иглице, као да су од креча. Обухватио је једним погледом цео огромни простор, све до каменог дна, удаљеног пола километра у низину, и до те мере се осетио изложен ударцима, до те мере се осетио беспомоћан, да је махинално поклекнуо, како би се приљубио уз камење и постао један од тих каменова. Било је то бесмислено, јер му није претила опасност да буде запажен. Оно чега је имао да се боји није имало очију. Лежећи на слабо загрејаној каменој плочи, гледао је наниже. Фотограметрична мапа је говорила истину, најнекориснију, јер је показивала терен из птичје перспективе, у страхотној окомитој сажетости. Није могло бити ни говора да сиђе уском ћелавом стазом између две стране црних честара. Не двадесет и пет метара ужета, него ваљда најмање сто метара морао би да има, а и тако би му били неопходни некакви клинови, чекић, а он није имао ништа такво, није био прилагођен за пењање по стенама. У почетку је тај уски жљеб силазио наниже доста благо, али је даље био пресечен, нестајао под избоченом грбом стене и указивао се далеко доле, већ кроз плавичасту ваздушну измаглицу. Паде му на ум идиотска мисао, да кад би имао падобран…

Упорно је прегледао падине на обе стране од места на коме је лежао, завучен под велики, печуркасти камен. Тек је сад осетио да кроз велику пустош која се под њим отвара, плови блага струја загрејаног треперила. Честар је био акумулатор сунчаних зрака. Идући погледом ка југо-западу, пронашао је врхове шиљатих стена, чији су темељи представљали камена врата, место катастрофе. Не би их препознао да нису, за разлику од свих осталих стена биле сасвим црне и сијале као да су покривене дебелом глазуром — њихови горњи делови мора да су били усијани за време „Киклопове& битке с облаком… Али ни транспортере, па чак ни трагове атомске експлозије на дну кланца није могао да сагледа с места на коме се налазио. Лежао је тако и одједном га је захватило очајање: морао је да сиђе тамо доле, а није било пута. Уместо олакшања што може, да се врати и да астрогатору саопшти да је учинио све што је могао, наступила је одлучност.

Устао је. Некакво кретање у дубини кланца, примећено крајичком ока, махинално га притиште поново уз камење, али онда се усправи. Ако будем сваки час падао на лице, нећу много учинити… помислио је. Сада је ступао дуж кланца, тражећи пролаз; сваких неколико стотина корака нагињао се над празнином и видео увек исту слику — тамо где је падина била блага, била је начичкана црним честаром, а где је била необрасла, спуштала се окомито. Једном му се камен одрони испод ноге и скотрља се доле. Повуче за собом друге; мали усов, уз клокотање, сручи се оштро на космати зид неких стотинак корака испод њега; из честара се диже прамен дима који је светлуцао на сунцу, прошири се у ваздуху и за часак остаде тако, као да гледа око себе, а Рохан се сав следи; после више од једног минута облак се разреди и бешумно утону у светлуцави честар.

Ближило се девет часова када, провиривши иза наредног каменог блока, Рохан угледа доле, на самом дну долине — која се ту знатно проширила — мрљу која се разговетно кретала. Уздрхталом руком Рохан извади из џепа мали доглед на склапање управи га…

Био је то човек. Увећање је било превише мало да би могао да угледа макар његово лице — али је одлично видео равномерно кретање ногу. Ишао је полако, мало шантуцајући, као да вуче озлеђену ногу. Да ли да га позове? Није се одважио. Додуше, покушао је, али му глас не прође кроз грло. Мрзео је себе због тог проклетог страха. Знао је само да сад сигурно неће отићи. Добро је упамтио место којим је онај доле ишао — кретао се преко све шире долине према беличастим купама насталим од плазина — и почео је да трчи у истом правцу, дуж стрмине, прескачући камење, прескачући мање пукотине, док не осети како му дах шишти пролазећи кроз усник и како му срце снажно бије. Ово је лудост, не могу овако… помислио је беспомоћно. Успорио је, и баш тада се пред њим створио широк жљеб, који се гостољубиво отварао пред њим. С обеју страна ограђивао га је при дну црни честар. Нагиб се при дну повећавао… можда је тамо нека избочина?

Одлучио је сат: било је готово девет и тридесет. Почео је да се спушта, најпре лицем према провалији, а затим, када је стрмина постала превише оштра, окренуо се и почео се спуштати помажући се рукама; ишао је корак по корак, црно жбуње је било близу, чинило му се као да га прљи непокретном, ћутљивом јаром. У слепоочницама му је тутњало. Застао је на једном иступу у стени, који је ишао укосо, зарио леву ногу између два иступа и погледао доле. Неких четрдесет метара ниже видео је широк испуст, од кога је силазила изразита, гола камена греда, уздигнута изнад оштрих мртвих метлица црног жбуња. Али од тог спасоносног испуста делио га је празан простор. Погледао је увис — спустио се већ добрих двеста метара, можда и више. Чинило му се да се цео ваздух потреса од снажног лупања његовог срца: затрептао је неколико пута очима. Полако, слепим покретима, почео је да размотава конопац. Нећеш ваљда бити тако луд… рече у њему нешто. Померајући се постранце наниже, стигао је до најближег жбуна. Његове оштре младице биле су покривене наслагом рђе, која се прашила под додиром. Дотакао га је, надајући се ко зна чему. Али ништа се не догоди. Зачуо је само сухо, шкрипаво шуштање, повукао је снажније, жбун је стајао поуздано, онда га обави ужетом при дну, још једном повуче… у наглом налету смелости обави и приземне скупине другог и трећег жбуна и повуче из све снаге. Држали су чврсто, урасли у, распуклу стену. Поче да се спушта, у почетку је могао још да пребаци део терета на стену, захваљујући трењу потплата на обући, али убрзо се заљуља и нађе се у висећем положају. Све је брже попуштао уже испод колена, придржавајући његово клижење покретима десне руке док се, гледајући пажљиво доле, не нађе на испусту. Тад покуша да ослободи уже, вукући један његов крај. Жбуње га није пуштало. Повуче неколико пута. Закачило се. Тада објаха греду и поче да вуче уже свом снагом, док он одједном с језивим фијуком не исклизну и не ошину га по врату. Сав се стресао. Остао је да седи неколико минута, јер су му ноге биле превише клецаве да би се усудио да крене на даље лутање. Али зато је угледао прилику онога што је ишао далеко доле. Прилика је садабила мало већа. Учинило му се чудно што је тако светла: а такође је било нечег необичног и у облику главе, или тачније онога чиме је тај човек покрио главу.

Преварио би се ако би помислио да је најгоре већ превалио преко главе. Истину речено, није тако нешто ни помислио. Нада је ипак, како се показало, била погрешна. Даљи пут био је технички неупоредиво лакши, али мртав, жбуње које је шкрипало од рђе уступило је место жбуњу које као да је блештало црнилом, са жичаним чворовима, засутим, као ситним плодовима, оним задебљањима која је одмах препознао.

С времена на време из њих су избијали светлуцави прамичци дима, кружили у ваздуху, а Рохан би тада замро на месту — само не на дуго, јер иначе никад не би успео да стигне до дна кланца. Неко време се померао опкорачивши греду, као да је на коњу, а затим је греда постала шира и мање стрма, тако да је могао по њој да хода, не без труда, не без помоћи руку, али једва да је могао да прати успех тога свог дугог силажења, пошто му је сва пажња била подељена на обе стране истовремено; некада је морао да пролази толико близу тога жбуња што се ројило, да су му жичане четкице стругале о наборе комбинезона. Ниједном ипак праменови што су пловили у висини и разиграно се искрили на светлу нису пришли ближе к њему. Када је најзад чврсто стао на шљунчану плазину, једва неколико стотина метара далеко од дна кланца, које се беласало од облутака, сухих попут костију — било је већ близу дванаест. Налазио се већ испод појаса црнога жбуња, падина с које се спустио до половине је била обасјана високим сунцем. Сада је могао да оцени какав је и колики био пут који је превалио, али није се чак ни осврнуо. Потрчао је у долину, трудећи се да пребацује терет тела с ноге на ногу, с камена на камен, само што брже, али и тако је огромна маса непоуздане плазине уз гласан штропот почела да се роза заједно с њим, грмела све гласније, кад се одједном, већ сасвим близу усахлог потока, шљунак разлете испод његових ногу и он се, падајући, скотрља двадесетак метара, тако да му се у паду померила кисеоничка маска. Већ је скочио на ноге да потрчи, не обазирући се на то што се угрувао, јер се плашио да му онај кога је видео одозго не нестане с видика — обе падине су, а нарочито она на другој страни, биле пуне црних гротала — када га нешто опомену, још пре но што је разабрао, да се поново прући на оштро камење и да остане тако, раширених руку.

Заклонила га је лака, с висине бачена сенка и, у све јачем хучању које је прелазило у монотонију, обухватајући све регистре, од шиштања па до ниских басова, опколило га је црно, безоблично клупко. Требало је, можда, да затвори очи, али није то учинио. Последња његова мисао била је да му се није случајно онај мали апарат, зашивен у комбинезону, оштетио при паду. А онда је утонуо у непомичност коју је сам себи наметнуо. Није покретао чак ни очне јабучице, а ипак је видео како се ускомешани облак надноси над њим, како пушта наниже један крак који се лењо увијао; угледао је тај крак изблиза — изгледао је као завршетак мастиљавог, сјајног вира. Кожом лобање, образа, целог лица осетио је топли додир ваздуха, дах који као да је био некако раздробљен на милионске честице. Осетио је додир на комбинезону на грудима, нашао се готово у потпуном мраку. А онда се одједном тај крак, налик на минијатурну ваздушну трубу, вратио натраг у облак. Брујање је постало оштро. Осећао је од њега трнце у зубима, осећао га је негде у средини лобање. А онда је постало слабије. Облак се дизао готово окомито у висину, прелазио у црну маглу која се полако ширила од једне до друге стране кланца, распао се на појединачна клупка која су се концентрично окретала, а затим су се увукла у непомично крзно жбунова и изгубила се. Дуго је још лежао тако непомично, као мртав. Прође му кроз главу да је с њим можда већ свршено. Да можда неће знати ни ко је, ни откуда се ту нашао, нити шта треба да уради, и при тој помисли осетио је одједном страх, који га је присилио да нагло седне. Пожелео је одједном да се смеје. Јер, ако је могао тако да размишља, значи да је спасен.

Да му облак није ништа учинио, да га је Рохан преварио. Трудио се да савлада тај кретенски, голицав смех што му је навирао у грло, који је, пригушен, почињао целог да га тресе. То је само хистерија — помислио је, дижући се на ноге. Био је већ готово миран, тако му се барем учинило. Поправио је кисеоничку маску и обазрео се око себе. Човека, којег је одозго угледао, више није било. Али чуо је његове кораке. Тај што је пролазио мора да је већ прошао преко овог места и нестао иза преврнутог каменог блока који је до половине заклањао дно кланца. Потрчао је за њим. Одјек корака био је све ближи и необично гласан. Као да је неко ходао у железним чизмама. Трчао је осећајући оштар бол који му је пробадао голеницу од зглавка до колена. Мора да сам угануо ногу… помислио је, очајнички веслајући рукама, поново је осећао недостатак ваздуха, почињао је готово да се гуши када је онога угледао. Тај други је ишао право напред, механичким, крупним корацима, ступајући с камена на камен. Оближње странице кланца понављале су шљапкавим одјеком бат његових корака. И одједном у Рохану све спласну. То је био робот, не човек. Један од арктана. Није уопште помислио на њихову судбину, на то шта се с њима десило након катастрофе; налазили су се у средишњем транспортеру када их је облак напао. Био је сада двадесетак корака од њега. Тада је опазио да лева роботова рука беспомоћно виси, смрвљена, а да је његов, некада сјајан, испупчен оклоп избраздан и улегнут на више места. Разочарање је било велико, а ипак се у души осетио бодријим при помисли да ће при даљим тражењима имати бар таквог друга.

Хтео је да дозове робота викнувши га, али нешто га је од тога задржало, и само је убрзао корак, престигао робота и испречивши му се на путу стао да га чека, али га џин, висок два и по метра, уопште није видео. Рохан је тада приметио да је робот имао смрскан део радарске антене, која је помало налик на зделасто ухо, а на месту на коме се раније налазио објектив левог ока, зјапио је отвор неравних ивица. Робот је ипак сасвим сигурно корачао својим огромним ногама, повлачећи у ходу само леву. Рохан га викну када се размак који их је делио смањио на неколико корака, али је машина ишла право на њега, као слепа, и Рохан у последњем тренутку мораде да му се уклони с пута. Притрчао је по други пут роботу и хтео да га ухвати за металну ручурду, али му је овај отрже равнодушним покретом, и настави да корача даље. Рохан схвати да је и овај арктан постао жртва напада и да на њега не може више да рачуна. Али ипак му беше тешко да препусти беспомоћну машину њеној сопственој судбини, а сем тога, обузела га је и радозналост, куда то робот смера, јер је ишао бирајући колико је могуће раван пут, као да је имао у виду одређени циљ. Након краћег размишљања, за време којег се робот удаљио двадесетак метара, најзад је кренуо за њим. Робот је коначно стигао до подножја осулине и почео је да се пење на њу, не обраћајући ни најмању пажњу на срозавање шљунка, који му је промицао испод широких стопала. Успентрао се тако можда до половине шљунчаног поља, а тада се изненада срушио и склизнуо доле, не престајући да млатара ногама по ваздуху, што би у другим околностима можда подстакло гледаоца да се насмеје. Онда се дигао и почео поново да се пење. Рохан се брзо окренуо и удаљио од тога места, али је још дуго до њега допирао звук осипања шљунка и тешко, метално шљапкање, које је у овом стеновитом кланцу преношено многоструким одјецима. Рохан се сада кретао брзо, јер је и пут по спљоштеном камењу, којим је некада протицао сада усахли поток, био релативно раван и лако се спуштао наниже. Од облака није било ни трага, само је повремено лако подрхтавање ваздуха над падинама сведочило о активности која је кључала у црном честару. Тако је стигао до најширег дела кланца, који је ту прелазио у долину, окружену каменим косинама. Једно два километра даље налазила се камена капија, место катастрофе.

Рохан тек сада схвати колико ће му недостајати олфактометрички бројач, који би му можда помогао у тражењу људских трагова, али то је био апарат превише тежак за пешака. Морао је, дакле, да се сналази без њега. Зауставио се и стао да прелази погледом по свим стенама редом. О томе да би се неко могао склонити у металном честару, није могло да буде ни говора. Остајале су само шпиље, гротла и камене котлине, којих је са овога места набројао четири; њихову унутрашњост заклањали су пред његовим погледом високи прагови стрмих стена, који су наговештавали озбиљне тешкоће да би се на њих попео. Зато је одлучио да најпре завири у шпиље. Већ пре тога, на броду, разматрао је с лекарима и психолозима где треба тражити изгубљене чланове колектива, то значи, где би се могли склонити. Али у суштини није много сазнао на том саветовању, јер је понашање човека погођеног амнезијом било неурачунљиво. То што су се изгубљени удаљили учетворо од осталих Регнарових људи, указивало је на активност која се разликовала од активности осталих; у некој мери и то, што се трагови те четворице све до истраженог места нису разишли, допуштало је могућност да буду пронађени сви заједно. Наравно, ако су уопште још живи, и ако се иза камене капије нису разишли на разне стране. Рохан је редом претражио две мале и четири веће шпиље, чији су улази били лако доступни и захтевали су само неколико минута сигурног пењања уз косо положене велике камене блокове.

У последњој од ових шпиља наишао је на металне остатке потопљене у води; у почетку је помислио да је то скелет другог арктана, али остаци су били необично стари и нису подсећали ни на једну од конструкцијских решења која су му била позната. У плитком језерцу, које се видело захваљујући томе што се малчице дневног светла одбијало од свода глатког, као да је политиран, почивао је необично чудан, издужен облик, помало налик на крст дуг пет метара; лим који га је споља покривао, давно се распао и на дну створио, помешан с пешчаним раствором, муљ риђ од рђе. Рохан није могао себи да дозволи дуже разгледање необичног проналаска, који је можда представљао руину неког од оних макро-аутомата које је уништио облак победник у својој мртвој еволуцији. Понео је само у очима његов обрис, неодређене наговештаје некаквих спојева и шипака, које су служиле пре за летење, него за ходање; али сат је наређивао све већу журбу, и Рохан, не губећи време, поче да претражује остале пећине. Било их је толико много, да су изгледале некад са дна долине као прозори пуни црнине на каменим зидовима, или као подземни ходници, често испуњени водом, који су водили понекад до окомитих бунара и сифона са жуборавим воденим струјама, а биле су тако кривудаве, да се нипошто није усуђивао да се упусти дубље у њих. Имао је уосталом само малу лампу, која је давала релативно слабу светлост, беспомоћну нарочито у пространим шпиљама с високим сводовима и са много спратова, јер је наишао и на неколико таквих. Најзад је, просто посрћући од умора, севши на огроман, пљоснати камен, загрејан сунчевим зрацима, пред излазом једне пећине коју управо беше претражио, почео да жваће таблете упресованог концентрата, заливајући сухе залогајиће водом из поточића. Неколико пута учинило му се да чује брујање наилазећег облака, али то мора да су били гласови сизифових напора оног арктана, који су сада допирали с вишег краја долине. Пошто је појео своје скромне залихе, осетио се далеко бодријим. Најчудније је за њега самога било то што се, у ствари, све мање плашио језивог суседства — јер су се црни честари пели уз све падине, ма на коју страну да је уперио поглед.

Сишао је са узвисине испред пећине, где се био задржао, и тада је угледао нешто попут танушног појаса боје рђе на сухом камењу на другој страни долине. Приближивши се, препознао је у тим мрљама трагове крви. Били су већ потпуно суви, чак су променили и боју, и да није изузетне белине стене, која није заостајала за кречњаком, сигурно их не би ни запазио. Неко време покушавао је да одгонетне на коју је страну ишао човек који је крварио, али није то могао да утврди. И онда је, насумице, пошао у горњи део долине, помисливши да се то можда човек, који је био рањен за време борбе „Киклопа” са облаком, удаљавао од њеног средишта. Трагови су се укрштали, на неколико места губили, док га не доведоше у близину пећине, коју је био претражио као једну од првих. Тим веће је било његово изненађење када се показало да се поред њеног излаза, отвара уска пукотина, стрма, слична бунару, коју пре тога није запазио. И баш тамо је водио крвави траг. Рохан клече и наже се над полумрачни отвор, али мада је био припремљен на најгоре, не могаде да задржи пригушени крик, јер је угледао Бенигсенову главу са исцереним зубима, која је гледала равно у њега празним очним дупљама. Препознао га је по златним оквирима наочара, чија су стакла, слепом иронијом случаја, остала цела и блештала су у одблеску који је падао с вапнене плоче, нагнуте изнад тога каменог гроба. Геолог је висио између камених блокова, зато је његово тело остало усправно, уклињено раменима у природној лубури каменог бунара. Рохан не хтеде да остави тако ове људске остатке, али када је, савладавајући се, покушао да подигне мртво тело, осетио је кроз дебели материјал комбинезона како му се распада у рукама. Убрзано деловањем сунца које је завиривало на то место свакога дана, распадање је учинило своје. Рохан тада само отвори патент-затварач на прсном џепу Бенигсеновог комбинезона и извади из њега учењаков знак за распознавање; пре одласка, напрегавши сву снагу, подигао је једну од оближњих камених плоча и покрио њоме камени гроб.

То је био први пронађени. Пошто се већ удаљио од тог места, Рохан помисли да је, у ствари, требало да испита радиоактивност леша, јер је у извесној мери то могло да расветли судбину самог Бенигсена и осталих: знатно појачано зрачење, наиме, сведочило би о томе да се покојник налазио у близини места атомског судара. Али заборавио је да то учини, а сада не би нипошто пристао да поново дигне надгробни камен. Истовремено Рохан увиде колику велику улогу у његовом тражењу игра случај, јер је близину тога места био претражио раније, и то, како му се чинило, веома пажљиво.

Подстакнут новом мишљу, пожурио је сада трагом крви тражећи његов почетак. Траг је водио готово равном линијом у доњи део долине, као да води ка атомском разбојишту. Али већ неколико стотина метара даље, траг нагло скрену у страну. Геолог је изгубио огромну количину крви и тим је чудније било што је и поред тога могао да оде толико далеко. Камење које од времена катастрофе није попрскала ни кап кише, било је обилно пошкропљено крвљу. Рохан се попе по великим каменим комадима, који нису стајали баш много чврсто и нађе се у пространој, наћвастој ували под голим каменим ребром. Прва ствар коју је угледао била је натприродно велика потплата роботове металне стопе. Робот је лежао постранце, готово преполовљен серијом, сасвим очевидно испаљеном из Вејра. Нешто даље, ослоњен на камен, налазио се у полуседећем положају, готово пресавијен на двоје, човек са шлемом на глави; облина шлема била је сва црна од гара. Човек је био мртав. Бацач је још висио у његовој опуштеној руци, додирујући блештавом цеви камену подлогу. Рохан у први мах не смеде да додирне мртваца, него покуша из клечећег положаја да се загледа у његово лице, али и ово је било до те мере унакажено распадањем, као и Бенигсеново. Уто препознаде широку и пљоснату геолошку торбу, пребачену преко смањених плећа овога што је седео. Био је то сам Регнар, вођа експедиције која је нападнута у кратеру. Радиоактивност је показивала да је арктан уништен пражњењем из Вејра: индикатор је регистровао карактеристично присуство ретких изотопа ретких. Рохан хтеде да узме знак за препознавање из геологова џепа, али овог пута није могао на то да се присили. Само је откопчао торбу, јер тако није морао да додирне покојниково тело. Али торба је била испуњена самим комађем минерала. Након краћег размишљања отргнуо је једино геологов монограм, причвршћен уз кожни ремен, ставио га у џеп и погледавши још једном с висине каменог блока на непомичну сцену, настојао је да схвати шта се ту, у ствари, догодило. Изгледало је да је Регнар пуцао у робота, али да ли је овај напао њега, или Бенигсена? Да ли уосталом човек погођен амнезијом може да се брани од било каквог напада? Знао је да не може решити ту загонетку, а и морао је у даљњу потрагу. Поново је погледао на сат: ближило се пет часова. Кад би имао да рачуна само на своју залиху кисеоника, морао би већ да крене натраг. Зато му је пало на ум да би могао да скине флаше с кисеоником са Регнаровог апарата. Зато је скинуо цео апарат с леђа умрлога, утврдио да је једна боца још пуна, и оставивши своју, празну, почео је да гомила камење око леша. Однело му је то готово цео сат, али је сматрао да га је покојник и онако богато наградио, уступивши му своју залиху кисеоника. Када је мала хумка била готова, Рохан је помислио да би било добро када би се снабдео и оружјем, јер је мали Вејр сигурно још радио. Али и ова помисао пала му је на ум касно и морао је да оде празних руку.

Ближило се шест часова; био је тако уморан да је једва вукао ноге. Имао је још четири таблете за окрепљење, узео је једну и минут после тога је устао, осећајући како му се враћа снага. Није уопште имао представу о томе одакле да почне даљње тражење, и зато је кренуо право напред, према каменој капији. Био је од ње удаљен отприлике километар, када га показивач опомену на појачано радиоактивно зрачење. Било је још доста ниско, и наставио је да иде даље, осврћући се пажљиво на све стране. Пошто је кланац ишао кривудаво, само неке стене су на површини имале трагове прегрејаности; али како је ишао даље, ове карактеристичне, испуцане глазуре је било све више, и најзад је наишао на простор где су огромни камени блокови били претворени у укочене мехурове — јер је њихова површина прошла кроз фазу кључања под силином термичких удара. У ствари није ту више имао шта да ради, а ипак је ишао стално напред: његов показивач на прегибу руке сада је гласније куцао, све брже, а казаљка је скакала по скали као луда, играјући на подеоцима. Најзад је из даљине угледао остатке камене капије, сваљене на улегнути котао, налик на језерце воде, које се на невероватан начин укочило за време силног распрсквања; камено насеље претворило се у дебелу кору лаве, а некада црна крзна металних честара претворила су се у сагореле крпе; на терену су сред камених зидина зјапили огромни проломи светлије боје. Рохан се журно врати с тог места.

И опет му случај прискочи упомоћ, када је већ стигао до следеће камене капије иза разбојишта, знатно шире од оне пређашње: у близини места које је пре тога прошао, паде му у очи неки блештав метални предмет. Био је то алуминијумски редуктор кисеоничког апарата; у плиткој пукотини између стене и усахлог корита потока црнела су се плећа у опаљеном комбинезону. Мртвац је био без главе. Стравична сила ваздушног удара бацила га је изнад камене гомиле и смрскала о стену. Мало даље лежала је неоштећена футрола и у њој чврсто смештен, сјајан, као да је био управо очишћен, Вејров бацач пламена. Рохан га узе. Покуша да идентификује нађенога, али то је било немогуће. Кренуо је даље у горњи део кланца, а светлост на његовој источној падини већ је била црвена и, попут црвене завесе, дизала се све више, онако како се сунце клонило ка западу, залазећи за планинске гребене. Било је четврт часа до седам. Рохан се нашао у истинској дилеми. Све до сад имао је успеха, бар у том смислу што је извршио свој задатак, што је преживео и могао је да се врати у базу. Смрт четвртог човека по његовом уверењу, више није подлегала сумњи, али најзад то је било неизмерно вероватно још и док се налазио на „Непобедивом”. Дошао је овамо да се убеди. Према томе, је ли имао права да се врати? Залиха кисеоника, за коју је имао да захвали Регнаровом апарату, била је довољна још за шест часова. Имао је ипак пред собом целу ноћ, током које није могао ништа да ради, ако не из обзира према облаку, а оно макар због тога што је био на крају снаге. Прогутао је следећу таблету за открепљење и чекајући да она почне да делује, покушао је да састави неки бар умерено разуман план за даљу акцију.

Црни честар високо изнад њега, на стеновитим падинама, замењивао је све црвенији одсјај сунчевог заласка, а на тој светлости појединачне оштрице жбуња су се преливале и опализовале у тамнољубичастој боји.

Рохан никако није могао да донесе коначну одлуку. Док је тако седео у подножју високог бедема чуо је издалека тешко брујање облака. И зачудо — уопште се није уплашио. Његов однос према облаку током једнога дана доживео је зачуђујућу промену. Знао је — или му се барем чинило да зна шта себи може да дозволи, попут алпинисте кога не плаши смрт што вреба у ледњачким стенама. Додуше, он ни сам није био много свестан те промене у себи, јер у сећању није забележио тренутак у коме је — први пут — када се црни честар на камењу преливао у свим тоновима љубичасте боје — запазио његову суморну лепоту. Али сада, када је већ угледао црне облаке — а наилазила су два, изројивши се из наспрамних планинских падина — није се уопште померио, није тражио заклона приљубивши се лицем уз камење. Најзад, положај у коме се налазио није могао да буде од значаја, само ако је скривени апарат још деловао. Врховима прстију дотакао је кроз материјал комбинезона његово дно округло попут металног новчића и осетио на јабучицама прстију нежно треперење. Није желео да изазива опасност, и зато се само угодније сместио, да не би непотребно мењао положај тела. Облаци су сада заузимали обе стране кланца; кроз њихове црне слојеве пролазила је нека врста сређивачке струје, јер су се облаци згушњавали на крајевима, творећи готово усправне стубове, док су се њихови унутрашњи делови надимали један према другом и све се више приближавали. Било је то као да их је неки титански вајар с необичном брзином обликовао невидљивим поступком. Неколико кратких пражњења просече ваздух између најближих тачака оба облака, који су наизглед хрлили један према другом, а у ствари је сваки остао на својој страни, треперећи само централним избочинама у све оштријем ритму.

Блесак ових муња био је чудно таман; оба облака су у једном трену блеснула као милијарде црно-сребрних кристала, заустављених у лету. Затим — када стене неколико пута поновише ехо громова, слабо и пригушено, као да их је нагло прекрио некакав материјал који упија звуке, треперећи, напете до крајности, обе стране црнога мора спојише се у узајамном прожимању. Ваздух под њима потамне, као да је сунце зашло, и истовремено се у њему појавише несхватљиве, савитљиве линије, и Рохан тек после неког времена схвати да су то гротескно изобличени одрази каменог дна долине. А међутим, она ваздушна огледала под сводом облака таласала су се и растезала; док најзад Рохан не угледа огромну људску појаву која је главом досезала до таме, и гледала га непомично, мада је сама слика непрестано подрхтавала и играла, као да се стално гасила и да је стално била поново подстицана тајанственим ритмом. И опет протече више секунди пре но што у слици он не препознаде свој сопствени одраз, обешен у празнини између бочних извесина облака. Био је тако зачуђен, до те мере запањен несхватљивим деловањем облака, да је на све заборавио. Синула му је помисао да облак зна за њега, за микроскопску присутност последњег живог човека усред камења што испуњава кланац, али ни те мисли се не уплаши, не зато што је била превише невероватна: ништа више он није сматрао немогућим — него је напросто желео да учествује у овој све мрачнијој мистерији, чије значење — био је у то убеђен — неће схватити никад. Његова гигантска слика, кроз коју су се слабо одражавале стеновите падине, у горњем делу долине, до које није сезала сенка облака, сасвим се расула. Истовремено из облака се спустише многобројни кракови; када би облак усисао једне, други би заузимали њихово место. Из њих је почела да пада све гушћа, црна киша. Ситни кристалићи су падали и на њега, погађали га лако у главу, спадали низ комбинезон, гомилали се у његовим наборима; црна киша није престајала да пада, а глас облака, оно хучање које је потпуно обухватало не само долину, него и целу атмосферу планете, све се више појачавало; настадоше у облаку локални вирови, окна кроз која се пробило светло небо, црни покров се прасцепио по средини и у виду два бедема тешко полетео, као против воље, ка честарима, док није утонуо у њихову непомичност и изгубио се. Рохан је и даље седео непомично. Није знао сме ли да стресе кристалиће којима је био засут; много их је лежало на камењу; цело, до тада као слоновача бело корито усахлог потока изгледало је као попрскано мастиљавом бојом.

Рохан узе један од троугластих кристалића међу прсте, а тада овај као да оживе, нежно му дахну топлином у длан и диже се у ваздух кад Рохан махинално отвори шаку. Тада као на дати знак узавре цела околина. Тај покрет је само у првом секунду био хаотичан. После тога црне тачкице као да створише слој приземног дима, згуснуше се, сабраше и у стубовима полетеше увис. Изгледало је као да су се саме стене димиле некаквим огромним жртвеним бакљама без пламена и сјаја. Али тек тада наступи несхватљива ствар: јер када узлетели рој застаде у виду готово лоптастог облака тачно над самом средином долине, личећи на подлози неба, које се полако замрачивало, на огроман, баршунасти црни балон, она два велика облака поново изронише из честара и обрушише се на њега с невиђеним бесом. Рохану се учини да чује пречудесни, шкрипави звук ваздушног судара, али то је ваљда била варка. Већ је мислио да посматра борбу, да су облаци избацили из себе и сручили на дно кланца оне мртве инсекте којих су желели да се реше, када се показа да то није судар. Облаци се разиђоше и од паперјасте кугле не остаде ни трага. Велики облаци су је упили у себе. Само тренутак, и опет су само камени врхови стајали осветљени крвавим блеском сунчева заласка, а пространа унутрашњост долине била је тиха и пуста. Рохан тада устаде на ноге, које као да су се угибале под њим. Одједном се самоме себи учинио смешан са својим Вејровим бацачем који је брижљиво узео од мртваца, и још више, осећао се непотребним у томе крају савршене смрти, где су као победници могли да опстану само мртви облици да би обављали тајанствене задатке које није требало да виде никакве живе очи. Не са згражањем, него са дивљењем пуним ошамућености учествовао је малочас у ономе што се догодило. Знао је да ниједан од учењака неће бити способан да подели његова осећања, али је хтео да се врати, сада већ не само као весник о уништењу несталих људи, него и као човек који ће захтевати да се планета остави недирнута. Није све и свуда за вас — помислио је, силазећи полако у низину. Светлост с неба дозволила му је да брзо стигне до разбојишта. Тек је тамо морао да убрза корак, јер је зрачење застакљених стена, које су у све гушћем мраку светлуцале својим кошмарним обрисима постајало све јаче. Најзад је почео да трчи; одјек његових корака понављале су једне камене зидине, предајући га другима, и уз тај непрестани одјек, који је огромно увећавао његову хитњу, скачући у последњем налету снаге с камена на камен прошао је поред остатака машина стопљених тако да их је било немогуће познати, док није стигао до кривудаве падине, али и ту је штит његовог индикатора сијао рубинском бојом.

Није смео да се заустави, иако се гушио, и готово не успоравајући темпо он је до краја одврнуо редуктор кисеоничке боце. Ако је чак требало да му се и кисеоник истроши при излазу из кланца, ако би морао да удише ваздух планете, било је то сигурно далеко боље него да дуже остане ту, где је сваки педаљ стене избацивао из себе убиствено зрачење. Кисеоник му је испуњавао уста хладним таласом. Трчао је добро, јер је површина охлађеног потока лаве, коју је на путу свог пораза остављао „Киклоп” док се повлачио, местимично била глатка готово као стакло. Имао је, срећом, погодне, теренске потплате на ципелама, те се није клизао. У међувремену се спустио такав мрак, да су му тек овде-онде поједини светли каменови, који су просијавали испод стакласте површине, указивали пут који је водио наниже, стално наниже. Знао је да има пред собом још најмање три километра таквог пута. Није могао ни помишијати да тако у трку из све снаге прави било каква обрачунавања, аии је ипак с времена на време бацао поглед на штит индикатора, који је црвенкасто пулсирао. Могао је ту, усред стена искривљених и смрвљених инихилацијом, да остане још један сат отприлике — доза радијације тада неће прекорачити двеста рендгена. Можда сат и четврт; а потом — ако не стигне до обала пустиње, неће имати разлога да жури.

У двадесетом минуту отприлике наступи криза. Срце је осећао као окрутну, несавладљиву присутност; која му је изнутра раздирала и притискивала груди, кисеоник му је палио грло и гркљан живом ватром, у очима су му севале варнице, а најгоре је било то што је почео да посрће. Зрачење је, истина, постало нешто слабије, индуктор је у мраку светлео једва попут жеравице која се гасила, али и тако је знао да мора да трчи, и даље да трчи, а ноге су му већ отказивале послушност. Сваком делићу његовог тела било је већ свега доста, све је у њему викало да стане, па макар и да се сруши на привидно тако хладне, тако нешкодљиве плоче испуцане, стакласте површине. Кад хтеде да погледа увис, ка звездама, спотаче се и полете напред, на раширене руке. Јецајући, хватао је дах. Покренуо се, устао, неколико корака претрчао посрћући лево-десно, а затим му се ритам вратио, понео га. Већ је изгубио осећање за време. Како је уопште могао да се оријентише у том глухом црнилу? Заборавио је на све мртве које је пронашао, на кошћати осмех Бенигсенов, на Регнара који је почивао поред смрсканог арктана, на безглавог човека кога није успео да препозна, заборавио је чак и на облак. Био је сав згрчен од тога мрака који му се навукао од крви навреле у очима што су узалуд покушавале да открију звездано небо над пустињом, чија му је пешчана пустош сада изгледала спасоносна; трчао је наслепо, док су му очни капци били обливени сланим знојем, ношен снагом, чијој се непресушној присутности у себи само још повремено морао дивити. То трчање, та ноћ изгледали су му да никада неће имати краја.

Није, у ствари, знао ништа више — кад његове ноге нагло почеше да се спотичу све чешће, да упадају у тле; осетио је последњи прилив очајања, дигао главу и одједном схватио да је у пустињи. Још је угледао звезде над хоризонтом, а затим, када се ноге већ саме повише под њим, потражио је погледом штит показатеља, али га не пронађе: био је таман, ћутао је, што је значило да је невидљиву смрт оставио иза себе, у дну укоченог корита лаве; то је била последња његова мисао када је лицем осетио оштру хладноћу песка, када је запао не у сан, него у укоченост, у коме је цело његово тело још очајнички радило, ребра су му се надимала, срце му је тукло, али он је кроз тај мрак потпуне исцрпљености већ улазио у други, дубљи, док није изгубио свест.

Пренуо се нагло, не знајући где је. Померио је руке, осетио њима хладноћу песка који му је цурио кроз прсте, сео и против воље јаукнуо. Осетио је гушење. Дошао к себи. Фосфоризујућа стрелица монометра показивала је нулу. У другој флаши било је још осамнаест атмосфера притиска. Одврнуо је затварач и устао. Било је један после поноћи. Звезде су се изоштрено виделе на црном небу. Пронашао је на компасу прави правац и кренуо право напред. У три часа прогутао је последњу таблету. Непосредно пред четири часа истрошио му се кисеоник. Тада је збацио кисеонички апарат и наставио да корача, најпре дишући неповерљиво, али када му свеж ваздух освита испуни плућа, почео је да корача живље, трудећи се да не мисли ни на шта друго, сем на тај марш преко пешчаних наноса у које је повремено упадао и преко колена. Био је мало као пијан, али није знао да ли је то од деловања гасова атмосфере, или просто од умора. Израчунао је, ако буде прелазио четири километра на час, да ће до брода стићи у једанаест, по дану.

Покушао је да провери темпо коракомером, али ништа није постизао. Млечни Пут је огромним беличастим праменом делио небески свод на два неједнака дела. Већ је толико био привикао на слабу звездану светлост, да је могао да заобилази веће дине. Газио је и газио, док испред хоризонта није угледао неки ћошкаст облик, као чудно обликован простор без звезда. И даље не знајући шта је у питању, кренуо је у том правцу, почео да трчи, упадајући у песак све дубље, али чак није ни то осећао, док испруженим рукама као слепац није ударио о тврд метал. Био је то џип, празан, напуштен, можда један од оних које је претходног дана послао Хорпах, а можда неки други, напуштен од Регнарових људи, није мислио о томе, просто је стајао, дишући тешко, обухватајући обема рукама спљоштено чело машине. Умор га је вукао ка земљи. Пасти поред машине, заспати поред ње, па да ујутро, кад сване, крене на пут…

Полако се попео на леђни оклоп, пипајући је пронашао држак клапне, отворио је. Запалише се светла. Свалио се на седиште. Да, сада је знао да је ошамућен, сигурно затрован тим гасом, јер није могао да пронађе прекидаче, није памтио где су, није знао ништа… Док рука сама не пронађе ручицу, не повуче је, а мотор тада лако мјаукну и крену. Отворио је оканце жирокомпаса, још је ту једину цифру знао сигурно, правац повратка; џип се неко време ваљао по мраку, а Рохан је заборавио на постојање рефлектора…

У пет је још владао мрак. Тада је угледао равно пред собом, далеко, међу белим и плавичастим звездама, једну, која је стајала ниско изнад самог хоризонта, рубинске боје. Тупо је затрептао очима. Црвена звезда?… Није било таквих… Чинило му се да поред њега седи неко, сигурно Јарг, хтеде да га упита шта може да буде та звезда, и нагло се прену, као од ударца. То је била прамчана светлост крстарице. Возио је просто према тој рубинској капљици окруженој мраком; дизала се полако, док се није претворила у куглу која је бацала јаку светлост, у којој се преливао и површински оклоп брода. Међу сатовима затрепта црвено око и огласи се зујање, сигнализујући близину поља сила. Рохан искључи мотор. Машина се скотрљала низ падину дине и стала. Није био убеђен да ли ће бити кадар да поново уђе у џип ако га напусти. Зато је пружио руку ка прегратку, извадио ракетни пиштољ и пошто му је клизио у рукама, наслонио је лакат на управљач, придржао шаку другом руком и повукао ороз. Наранџаста светлост букну у мраку. Њен кратки лет распрсну се нагло, погодивши у зид поља сила, као да је ударио у провидно стакло. Стрељао је стално, све док иглица не звекну сухо. Нестало је набоја. Али и тако су га запазили, први су дигли узбуну сигурно стражари у командној кабини, јер готово истовремено испод штита брода блеснуше два велика јупитера и лизнувши песак белим језицима, укрстише се на џипу. Истовремено се осветлела и свозница, и попут хладног пламена, указа се, обасјан сијалицама, цео отвор особне дизалице. Трапови се у трен ока испунише људима који су у групама трчали, рефлектори се запалише и у близини подножја, на динама, и љуљајући се зато што су прелазили преко дина снопови светлости почеше да лижу по пустињи, док не синуше у шпалиру плаве ватре, показујући да је отворен улаз у периметар.

Рохан, коме ракетни пиштољ беше испао из руке, није ни знао када је склизнуо низ бок машине и када је, посрћући и ступајући неприродно крупним корацима, стискајући песнице да би пригушио несносно дрхтање прстију, пошао право ка двадесетоспратном броду, који је у поплави светла, на подлози јутарњег неба, стајао тако величанствен у својој непомичној величини, као да је одиста био непобедив.

Закопане,

Јун 1962–1963.

Content

Лем Станислав Непобедиви

Станислав Лем Непобедиви

1. ЦРНА КИША

2. СРЕД РУШЕВИНА

3. „КОНДОР”

4. ПРВИ

5. ОБЛАК

6. ЛАУДИНА ХИПОТЕЗА

7. РОХАНОВА ГРУПА

8. ПОРАЗ

9. ДУГА НОЋ

10. РАЗГОВОР

11. „НЕПОБЕДИВИ”